text:
མགོ་བརྗོད།
འཕགས་འཕགས་འཇིག་རྟེན་སྲིད་པའི་རྩེ་མོ་ལས། །
སྙན་སྙན་གྲགས་པའི་རྒྱལ་མཚན་རབ་གཡོ་བའི། །
མཆོག་མཆོག་སྐུ་འབུམ་དགོན་པའི་གཟི་དཔལ་གྱིས། །
མཛེས་མཛེས་མདོ་སྨད་ལྗོངས་འདི་རྣམ་པར་བརྒྱན། །
ཞེས་པའི་བསྔགས་བརྗོད་ཚིག་གིས་སྔུན་བསུས་ཤིང་། དེ་ཡང་དགེ་མཚན་ཡོངས་སུ་ཁྱབ་པའི་དཔལ། ། གངས་ཅན་ཆོལ་ཁ་གསུམ་གྱི་སྐྱེད་ཚལ་ལས། ། མདོ་སྨད་མགྱོགས་འགྲོའི་ཆོལ་ཁ་འདབ་བརྒྱའི་ཕྲེང་། ། ཕྱོགས་ཀྱི་བུ་མོའི་སྙན་དུ་ཡོངས་སྨིན་པ། ། དེ་ལས་ཤར་ཕྱོགས་ཙོང་ཁའི་སྨན་ལྗོངས་ཞེས། ། རྒྱུ་སྐར་ཁྲོད་ན་ཆུ་ཤེལ་དབང་བོ་བཞིན། ། མཛེས་པའི་ལང་ཚོ་མ་ལུས་རབ་རྫོགས་པའི། ། གནས་མཆོག་འདི་ལ་ངོ་མཚར་སྟོང་གིས་བརྒྱན། ། ལྷ་ལམ་རྩིབས་བརྒྱད་འཁོར་ལོའི་ཚུལ་དུ་གནས། ། ནོར་འཛིན་པད་མ་འདབ་བརྒྱད་དབྱིབས་སུ་འཁྲུངས། ། ལྷུན་ཆགས་ས་འཛིན་ཕྲེང་བས་ཡོངས་སུ་བསྐོར། ། ཙན་དན་དང་བཅས་སྣ་ཚོགས་འཁྲི་ཤིང་གིས། ། ཉིན་ཡང་མཚན་མོར་བཀོད་པའི་སྣང་བ་སྟེར། ། ཡན་ལག་བཞི་ཟུང་ལྡན་པའི་ཙོང་ཆུ་ཞེས། ། ཆུ་ཀླུང་ལྷུང་ལྷུང་དབང་བོའི་ཕྱོགས་ལ་འབབ། ། ཕྱུགས་རིགས་དང་ནི་འབྲུ་རིགས་སྣ་ལྔ་བཅས། ། བྲི་མེད་དཀར་ཕྱོགས་ཟླ་བཞིན་འཕེལ་བའི་ཡུལ། ། རྒྱབ་རྟེན་རྒྱབ་རི་འབྲུག་ཆུང་ཞེས་པ་འདི། ། གཡུ་འབྲུག་སྔོན་མོའི་དབྱིབས་བཞིན་ལྷུན་ཞིང་སྡུག ། མདུན་རི་འབྲས་བཟང་སྣ་ཚོགས་སྤུངས་འདྲ་བའི། ། བང་རིམ་གླེགས་བམ་བརྒྱ་ཕྲག་བརྩེགས་པ་འདྲ། ། གཡས་རི་མཆོད་རྟེན་དབྱིངས་སུ་བསྙེགས་འདྲ་བའི། ། ལྟོ་བར་རིན་ཆེན་གཏེར་གྱི་མངལ་ཁུར་ལྕི། ། གཡོན་རི་གླང་ཆེན་འཕྲེད་དུ་འགྱིང་འདྲའི་ངོར། ། སྲིད་ཞིའི་ཡོན་ཏན་ནོར་བུ་འབུམ་གྱིས་བརྒྱན། ། ཡངས་པའི་མདའ་ན་གྲོང་དང་གྲོང་ཁྱེར་གྱི། ། ཁང་བརྩེགས་མཐོན་པོ་མུ་ཏིག་བརྡལ་བ་བཞིན། ། ལྟ་ན་སྡུག་པའི་ཕ་མཐའ་གཞལ་ནུས་བྲལ། ། ཕུན་ཚོགས་ཉམས་དགའི་ཙོང་ཁའི་གསེར་གཞོང་ནི། ། འཆི་མེད་དགའ་ཚལ་གནས་འདིར་འཕོས་པ་འདྲ། ། དེ་འདྲའི་འདབ་བརྒྱ་ལྷུག་པར་བཞད་དབུས་སུ། ། རྨད་བྱུང་གྲུ་འཛིན་རི་བོར་ཅོ་འདྲི་བའི། ། སྐུ་འབུམ་བྱམས་པ་གླིང་ཞེས་ཆོས་ཀྱི་སྡེ། ། མཛེས་སྡུག་རྔམ་བརྗིད་དང་བཅས་ལྷང་ངེར་བཞུགས། ། དེ་ན་རྟེན་གསུམ་ནོར་གྱིས་རབ་བརྒྱན་པའི། ། ལྷ་ཁང་བརྒྱ་ཕྲག་དུ་མའི་མཛེས་རྩལ་གྱིས། ། རྣམ་རྒྱལ་ཁང་བཟང་ཡིན་ཀྱང་སྐྱེངས་སྟེར་ན། ། གནམ་འོག་འདི་ན་འགྲན་ཟླ་ཡོད་རེ་སྐན། ། དེ་ཡི་རིན་ཆེན་ཡ་ཐོག་རྒྱ་ཕིབས་ཀྱི། ། གསེར་མདངས་འཁྱུག་པའི་གཟི་འོད་བྱེ་བ་བརྒྱས། ། མཚན་ཡང་ཉིན་བཞིན་གསལ་ལེར་སྣང་བའི་དཔལ། ། ཉིན་བྱེད་སྟོང་གིས་འགྲན་ཟླ་མ་བཟོད་པར། ། སྐྱེངས་ནས་ཆུ་ལྷའི་ཕང་བར་འཁྱུད་པར་བརྩམས། ། གསེར་གྱི་རྩིག་པ་རབ་མཐོའི་བཞིན་ངོས་ལ། ། མཐོ་རིས་འོད་ལྔ་ཆགས་འདྲའི་ཚོན་མདངས་ཀྱིས། ། མངོན་པར་བརྒྱན་པའི་དོན་ལྡན་གཟུགས་རིས་ནི། ། བྱེད་པོས་བྲིས་པ་ཡིན་ནམ་འཕྱང་མོ་ཉུག ། རྣམ་པར་མཛེས་པའི་དྲ་བ་དྲ་ཕྱེད་དང་། ། རྣམ་མང་གསེར་དངུལ་དྲིལ་བུ་གཡེར་ཁའི་ཕྲེང་། ། རྣམ་པ་མི་གཅིག་གར་གྱི་རི་མོ་ལ། ། མིག་སྟོང་སྤྲུལ་ནས་བལྟས་ཀྱང་ངོམས་པ་མེད། ། ནང་རྟེན་འགངས་ཆེན་རིན་བྲལ་ནམ་མཁའི་ནོར། ། ལྟ་བུའི་གཟི་བྱིན་རབ་ཏུ་འབར་བ་ན། ། ལྷ་ཡི་དབང་བོ་ཡིན་ཀྱང་རེ་ཞིག་ལ། ། སུམ་རྩེན་གནས་ལ་འཁྲུལ་ནས་རྣམ་འགྱུར་འཛིན། ། དེ་ལས་རྒྱལ་བསྟན་གསལ་བྱེད་སྡེ་སྣོད་གསུམ། ། གཅིག་ཏུ་བསྡུས་པའི་བཀའ་བསྟན་གླེགས་བམ་འབུམ། ། འཛིན་མས་མ་ཐེག་རྒྱ་མཚོར་ཤོར་དོགས་ནས། ། སྲེད་མེད་བུ་ཡིས་འདེགས་ལ་ངལ་བརྒྱ་བསྟེན། ། ལྷག་པར་ཉམས་ལྡན་ཕུལ་བྱུང་སྒྱུ་རྩལ་ལས། ། གྲུབ་པའི་སྣ་ཚོགས་མེ་ཏོག་མཆོད་རྫས་ལ། ། ལྟ་སྐོར་ཕྱག་མཇལ་ཕེབས་པའི་མི་རིགས་ཀུན། ། སྤྲིན་དཀར་འདུ་འགོད་ཡང་ཡང་བགྱིད་པར་མཚུངས། ། དེ་ལྟར་བཀོད་པའི་སྣོད་ཀྱི་འཇིག་རྟེན་འདིའི། ། ངོ་མཚར་ཟླ་བྲལ་ཡོན་ཏན་སྟོང་ཕྲག་གིས། ། མཐོ་རིས་གྲོང་ཁྱེར་ཡིན་ཀྱང་དམན་སྟེར་ན། ། བློ་ལྡན་སྐྱེ་བོའི་ཡིད་དབང་ཅིས་མི་འཕྲོག ། ཅེས་དང་། ད་ནི་ལོ་རྒྱུས་དངོས་ལ་འཇུག་པར་བྱ་སྟེ།
དང་པོ། དགོན་པ་གསར་བཞེངས་ཀྱི་དགོས་པ་དང་བརྒྱུད་རིམ།
དེ་ཡང་རྗེ་ཙོང་ཁ་པའི་འཁྲུངས་ཡུལ་སྐུ་འབུམ་བྱམས་པ་གླིང་ཞེས་བྱ་བའི་དགོན་ཆེན་འདི་ནི་མདོ་དབུས་གཙང་གསུམ་གྱི་དགེ་ལུགས་པའི་དགོན་ཆེན་དྲུག་གི་གྲས་སུ་གཏོགས་ཤིང་། དེ་ནི་མཚོ་སྔོན་ཞིང་ཆེན་གྱི་ལྟེ་བ་ཟི་ལིང་གྲོང་ཁྱེར་གྱི་ཡས་ནས་སྤྱི་ལེ་ཉེར་ལྔའི་མཚམས་སུ་མངོན་པར་ཆགས་ཡོད་དོ། །
ཆོས་སྡེ་འདི་ལ་སྤྱི་ལོ1560ལོར་སྒོམ་ཆེན་པ་རིན་ཆེན་བརྩོན་འགྲུས་རྒྱ་མཚོས་རྗེ་ཙོང་ཁ་པའི་འཁྲུངས་ཡུལ་ལ་རྗེས་དྲན་དུ་དགོན་པ་ཆུང་ངུ་ཞིག་བཏབ་པ་ནས་བརྩིས་ན་ལོ་འཁོར443གྱི་ལོ་རྒྱུས་ལྡན་ཞིང་། སྤྱི་ལོ1583ལོར་རྒྱལ་དབང་གསུམ་པ་བསོད་ནམས་རྒྱ་མཚོ་མཆོག་ཉིད་དགོན་པ་འདིར་ཕེབས་ཏེ་ས་འདུལ་ལམ་ས་རྟགས་མཛད་ནས་ཕལ་ཆེར་ཁང་པའི་གཞི་བཟུང་བ་ནས་བརྩིས་ན་ལོ་འཁོར420འདས་པའི་ལོ་རྒྱུས་ལྡན་ལ། སྤྱི་ལོ1612ལོར་ཆོས་རྗེ་འོད་ཟེར་རྒྱ་མཚོ་མཆོག་ཁྲི་ཐོག་དང་པོར་བཞུགས་ཏེ། མཚན་ཉིད་ཀྱི་གྲྭ་ཚང་ཐོག་མར་བཙུགས་པ་ནས་བརྩིས་ན་ལོ་འཁོར391འདས་པའི་ལོ་རྒྱུས་ལྡན་ནོ། །
དགོན་པ་འདིའི་ལོ་རྒྱུས་ཕྲ་རགས་ཅི་འདྲ་ཞིག་བརྗོད་ཀྱང་ཐོག་མར་ངེས་པར་དུ་སྐུ་འབུམ་གསེར་སྡོང་ཆེན་མོའི་ལོ་རྒྱུས་བརྗོད་དགོས་ཤིང་། གསེར་སྡོང་ཆེན་མོའི་ལོ་རྒྱུས་དེ་ངེས་པར་དུ་རྗེ་ཙོང་ཁ་པའི་ལོ་རྒྱུས་དང་མ་འབྲེལ་ན་བརྗོད་ཐབས་བྲལ་བའི་དབང་གིས། སྔོན་ལ་མདོ་སྔགས་བསྟན་པའི་མངའ་བདག་མཁས་པ་ཀུན་གྱི་གཙུག་རྒྱན་རྗེ་ཙོང་ཁ་པ་ཆེན་པོའི་ལོ་རྒྱུས་མདོ་ཙམ་བརྗོད་པར་བྱའོ། །
དེ་ཡང་ཁོང་ནི་སངས་རྒྱས་མྱ་ངན་ལས་འདས་ནས་ལོ་ཉིས་སྟོང་ཉིས་བརྒྱ་སོ་བདུན་ཏེ་སྤྱི་ལོ1357ལོའི་ཧོར་ཟླ་བཅུ་པའི་ཚེས་བཅུའི་སྔ་དྲོ་མདོ་སྨད་ཙོང་ཁ་ཞེས་བྱ་བའི་སྨན་ལྗོངས་འདི་རུ་ཡབ་ཀླུ་འབུམ་དགེ་དང་ཡུམ་ཤིང་མོ་བཟའ་ཨ་ཆོས་གཉིས་ཀྱི་སྲས་སུ་སྐུ་ལེགས་པར་འཁྲུངས་པ་ལགས། ཡབ་ཡུམ་གཉིས་ལ་སྲས་དྲུག་མངའ་བ་ལས་རྗེ་འདི་ཉིད་ནི་བཞི་བ་ཡིན་ནོ། །
དེས་ན་ལོ་རྒྱུས་ཀྱི་གདན་རབས་ལྟར་ན་རྗེ་ཁོང་ཉིད་ཀྱི་ལྟེ་ཁྲག་ས་ལ་འཕོས་པ་ལས་ཙན་དན་གྱི་ལྗོན་ཤིང་ཕུན་སུམ་ཚོགས་པ་ཞིག་སྐྱེས་ཟེར་བ་དང་། དགུང་ལོ་གསུམ་བཞེས་ཚེ་ཀརྨ་རོལ་པའི་རྡོ་རྗེའི་དྲུང་དུ་ཡོངས་རྫོགས་དགེ་བསྙེན་གྱི་སྡོམ་པ་བཞེས་ཤིང་། མཚན་ལ་ཀུན་དགའ་སྙིང་པོར་གསོལ། དགུང་ལོ་བདུན་ལ་བབས་པ་ན་བྱ་ཁྱུང་བྲག་དགོན་འདེབས་པ་པོ་ཆོས་རྗེ་རིན་ཆེན་དོན་གྲུབ་མཆོག་གི་སྐུ་དྲུང་དུ་ཕྱིན་ནས། རབ་བྱུང་གི་ཚུལ་ཁྲིམས་དང་དགེ་ཚུལ་བསྒྲུབས་ཏེ། བློ་བཟང་གྲགས་པའི་དཔལ་ཞེས་མཚན་གསོལ་ཞིང་། རྗེ་དམ་པ་འདི་ཉིད་ལས་མདོ་སྔགས་གཉིས་ཀྱི་གཞུང་ལེགས་པར་གསན་པ་དང་། ཡི་གེ་འབྲི་ཀློག་ལ་བརྩོན་པ་ཤིན་ཏུ་མཛད་པས་རིག་པའི་གནས་ལྔ་ཕལ་ཆེར་ཐོགས་པ་མེད་པར་ཐུགས་སུ་ཆུད། དགུང་ལོ་བཅུ་དྲུག་བཞེས་པའི་ཚེ་ལེགས་བཤད་ཀྱི་སྐྱེས་ལེན་པའི་ཕྱིར་རྗེ་ཁོང་ཉིད་ཀྱིས་སྤྲོ་ཤུགས་དྲག་པོ་བཟློག་ཏུ་མེད་པ་བསྐྱེད་ནས། མདོ་སྨད་བྱ་ཁྱུང་ནས་ཆས་ཏེ་བཅུ་བདུན་ལོ་ལ་དབུས་སུ་སླེབས། དེ་ནས་རིམ་པས་འབྲི་ཁུང་དཔལ་གྱི་ནགས་ཁྲོད། གསང་ཕུ་བདེ་བ་ཅན། མྱང་སྟོད། ཞ་ལུ། སྣར་ཐང་། ས་སྐྱ་སོགས་གནས་མཆོག་དུ་མར་བྱོན་ནས། ལོ་ཙཱ་བ་མཁན་ཆེན་རིན་ཆེན་རྣམ་རྒྱལ་དང་། ས་བཟང་པཎ་ཆེན་མ་ཏི་བ། དབུ་མ་བརྩོན་འགྲུས་སེང་གེ ལྷོ་བྲག་གྲུབ་ཆེན་ནམ་མཁའ་རྒྱལ་མཚན། རྗེ་རེད་མདའ་བ་གཞོན་ནུ་བློ་གྲོས་ལ་སོགས་སྐྱེས་ཆེན་དམ་པ་རྣམས་བློ་སེམས་རྩེ་གཅིག་གིས་སྤྱི་བོར་བསྟེན་ཏེ་ཤེས་བྱའི་གནས་མཐའ་དག་ལ་སྦྱངས་པ་ལེགས་པར་མཛད་དེ། རྒྱ་ཆེན་ཐོས་པའི་ལུང་གི་ཡོན་ཏན་གྱི་རྒྱ་མཚོ་ཆེན་པོའི་ཕ་རོལ་ཏུ་ཕྱིན་ཅིང་། འཆད་རྩོད་རྩོམ་གསུམ་ལ་ཐོགས་པ་མེད་པའི་ཁྲི་འཕང་མཐོན་པོར་འཇིགས་པ་མེད་པར་མངའ་བསྒྱུར་ཏེ། མདོ་སྔགས་གཞུང་གི་གླེགས་བམ་དུམ་པ་བཅུ་དགུ་བརྩམས་སོ་ཞེས་བདག་གི་མཚུངས་མེད་སློབ་དཔོན་ཤར་མིང་འཛིན་པའི་འདབ་བརྒྱའི་ཞལ་ལས་གྲོལ་ལོ། །
སྤྱི་ལོ1379ལོ་སྟེ་རྗེ་རིན་པོ་ཆེ་དགུང་ལོ་ཉེར་གཉིས་བཞེས་པའི་ལོ་དེར་མདོ་སྨད་ཙོང་ཁའི་ཡུལ་ནས་ཁོང་གི་ཡུམ་གྱིས་ང་ནི་རྒས་ཤིང་འཁོགས་པས་ཕ་ཡུལ་འདིར་ཅི་ནས་ཀྱང་ཕེབས་དགོས་ཞེས་འཕྲིན་ཡིག་དང་ཆབས་ཅིག་སྐྲ་དཀར་ལན་བུ་ཞིག་ཕུལ་བར། ཁོང་གིས་མདོ་སྨད་དུ་ཕེབས་པར་བགེགས་བྱ་ཆེ་ལ་དགོས་པ་ཆུང་བར་གཟིགས་ནས་མི་ཡོང་བར་ཐུགས་ཐག་བཅད་དེ། རྗེ་དབོན་གྲགས་པ་རྒྱལ་མཚན་ལན་སྐྱེལ་དུ་མངགས་ནས་ཡུམ་དང་ཨ་ཆེ་གཉིས་ལ་རྗེ་རང་ཉིད་ཀྱི་སྐུ་ཐང་རེ་དང་རྒྱལ་བ་སེང་གེའི་ང་རོའི་སྐུ་དཔར་བཅས་བསྐུར་ཏེ་བདག་རང་སྐྱེས་པའི་ས་ཆ་དེར་རྒྱལ་བ་སེང་གེའི་ང་རོའི་སྣང་བརྙན་འབུམ་དང་ཙན་དན་གྱི་སྡོང་བོ་སྙིང་བོར་བྱས་པའི་མཆོད་རྟེན་ཞིག་བཞེངས་ན་བདག་ཉིད་དེར་འོངས་པ་དང་ཁྱད་པར་མ་མཆིས་ཤིང་། བསྟན་པ་ཕྱོགས་ཀུན་ལ་རྒྱས་པའི་རྟེན་འབྲེལ་ཡོད་ཅེས་གསུངས་པ་དང་། མངགས་པའི་ཕོ་ཉས་ཡི་གེ་དང་རྟེན་བཅས་ཁྱེར་ནས་མ་ཡུམ་གྱི་སྒོ་དྲུང་དུ་སླེབས་པ་ན་བྲིས་སྐུ་དེའི་ཞལ་ནས་ཨ་མ་ཨ་མ་ཞེས་འབོད་པར་མཛད་པས་ན། གསུང་འབྱོན་པར་གནང་ཞེས་ལོ་རྒྱུས་གདན་རབས་སུ་གསལ་ཞིང་། ཡུམ་ཐུགས་ཤིན་ཏུ་སྐྱོ་ནས་སྤྱན་ཆབ་མང་པོ་འདོན་པ་དང་། བྲིས་སྐུ་ཕྱག་མཆོད་ཀྱི་རྟེན་དུ་མཛད་དེ། ཡུམ་གྱིས་ཅི་ནུས་གང་ཐུབ་ཀྱིས་གཙོ་ཁུར་བཞེས་འོག དད་ལྡན་སྐྱེ་བོ་གཞན་རྣམས་ཀྱིས་ཀྱང་རོགས་རམ་བྱས་པ་ལ་བརྟེན་ནས་རྗེ་ཉིད་ཀྱི་གསུང་ལྟར་རྒྱལ་བ་སེང་གེའི་ང་རོའི་སྣང་བརྙན་འབུམ་དང་ཙན་དན་གྱི་སྡོང་བོ་སྙིང་བོར་བྱས་པའི་པད་མ་སྤུངས་པའི་མཆོད་རྟེན་ལེགས་པར་བཞེངས་པར་མཛད་དོ། །
ཇི་སྐད་དུ། སྔར་གྱི་ཙན་དན་སྲོག་ཤིང་དུ་བགྱིས་ནས། །
མི་ཡི་སེང་གེ་བདག་མེད་ང་རོའི་སྒྲས། །
མུ་སྟེགས་ཀླད་པ་འགེམས་པའི་སྐུ་འབུམ་ཕྲག།
སྙིང་བོར་བཞུགས་པའི་པད་སྤུངས་མཆོད་རྟེན་བཞེངས། ། ཞེས་ཚིག་དོན་བསྡུས་ནས་བརྗོད་པའི་རོལ་མོ་འདི་ཤེས་ལྡན་རྣམས་ཀྱི་རྣ་བའི་བདུད་རྩིར་གྱུར་ཅིག །
གཉིས་པ། ཁྲི་ཆེན་རིམ་བྱོན་གྱིས་དགོན་པ་རྒྱ་བསྐྱེད་པ་དང་གྲྭ་ཚང་སོ་སོ་གསར་འཛུགས་གནང་བའི་སྐོར།
པད་མ་སྤུངས་པའི་མཆོད་རྟེན་དེར་བརྟེན་ནས་སྤྱི་ལོ1560ལོར་སྒོམ་ཆེན་པ་རིན་ཆེན་བརྩོན་འགྲུས་རྒྱ་མཚོས་རྗེ་ཙོང་ཁ་པའི་འཁྲུངས་ཡུལ་ལ་རྗེས་དྲན་བྱེད་ཆེད་དགོན་པ་ཆུང་ངུ་ཞིག་བཏབ་ཅིང་། དེང་ཐོག་གྲྭ་པ་བཅུ་ལྷག་མ་གཏོགས་མེད་ཀྱང་ཕྱིས་སུ་རིམ་གྱིས་ཇེ་མང་དུ་སོང་ནས་གྲྭ་པ་བཅུ་ལྷག་ནས་ལྔ་བཅུར་སླེབས་པ་དང་། སྐབས་དེར་ཆགས་པའི་གནས་ལ་དགོན་པ་ལུང་བ་ཞེས་གྲགས་སོ། ། (དགོན་པ་ཆུང་ངུ་ཞིག་བཏབ་ཅེས་པ་ནི་དེང་སང་གི་ཚོགས་ཆེན་འདུ་ཁང་ཆགས་སའི་གཞི་དེ་ཡིན་པར་སྙམ། )
དེའི་ཕྱིས་ཏེ་སྤྱི་ལོ1583ལོར་ཞིང་སྐྱོང་ནང་སོས་གདན་དྲངས་པ་ལྟར་རྒྱལ་བ་བསོད་ནམས་རྒྱ་མཚོ་སྐུ་འབུམ་དུ་ཕེབས་ནས་མཆོད་རྟེན་ཆེན་མོ་བྱང་ཆུབ་མཆོད་རྟེན་དུ་བསྒྱུར་བར་མཛད་ཅིང་། སྐུ་འབུམ་དུ་དགོན་པ་ཞིག་ཚུགས་ན་ལེགས་ཞེས་འདུལ་བ་ཆོས་རྗེ་སྔ་མ་བརྩོན་འགྲུས་རྒྱལ་མཚན་བཟང་པོ་དང་སྦྱིན་བདག་རྣམས་ལ་བཀའ་ལུང་ནན་མོ་གནང་བ་ལྟར་ཐམས་ཅད་ཀྱིས་བཀའ་བཞིན་སྒྲུབ་པར་ཁས་བླངས་ཏེ། རྒྱལ་དབང་མཆོག་གིས་དངོས་སུ་ས་འདུལ་ལམ་ས་རྟགས་མཛད་ནས་ཕལ་ཆེར་ཁང་པའི་གཞི་བཟུང་ངོ་། །
དེའི་ཕྱིས་སུ་སྤྱི་ལོ་1603ལོར་རྒྱལ་དབང་བཞི་བ་ཡོན་ཏན་རྒྱ་མཚོ་མོང་གོལ་ནས་ལྷ་སར་འགྲོ་སྐབས་སྐུ་འབུམ་དགོན་པར་ཕེབས་ཏེ། སྔར་གྱི་དགོན་པ་རྙིང་བ་རིམ་གྱིས་གྲོང་དགོན་ལྟ་བུར་གྱུར་པ་ལ་ཞིག་གསོ་མཛད་པར་དགོངས་ནས་འདུལ་བ་ཆོས་རྗེ་ཕྱི་མ་འོད་ཟེར་རྒྱ་མཚོ་གནས་དགོན་འདིའི་གདན་ས་དང་པོར་བསྐོ་བཞག་བྱ་རྒྱུའི་བཀའ་ནན་བཅགས་སྩལ་བ་ཇི་བཞིན་སྤྱི་ལོ1612ལོའི་སྨོན་ལམ་གྱི་སྟེང་ནས་དཔལ་ལྡན་བཤད་སྒྲུབ་གླིང་ཞེས་གྲགས་པའི་མཚན་ཉིད་ཀྱི་གྲྭ་ཚང་གསར་དུ་བཙུགས་ཏེ་ཆོས་རྗེ་འོད་ཟེར་རྒྱ་མཚོ་ཁྲི་ཐོག་དང་པོར་ཕེབས་ནས་ལོ་ལྔའི་བར་དུ་ཆོས་དང་འཇིག་རྟེན་གཉིས་ཀའི་སྒོ་ནས་དགོན་པ་སྐྱོང་བར་མཛད།
དེ་ནས་བཟུང་དགོན་པ་འདིའི་དར་རྒྱས་ལ་འཕེལ་འགྲིབ་ཅུང་རེ་བྱུང་མོད་ཀྱང་སྤྱིར་ཁྲི་ཐོག་ཆེན་པོ་རེ་རེ་ཡིས་སྦྱིན་བདག་མཛད་པ་དང་། གཞན་དད་ལྡན་རྣམས་ཀྱིས་ཐུགས་ཁུར་གནང་འོག་རིམ་གྱིས་དགོན་པའི་གཞི་རྒྱ་ཇེ་ཆེར་སོང་བ་དང་། ལྷ་ཁང་དང་གཙུག་ལག་ཁང་། མཆོད་རྟེན་ལ་སོགས་པ་མང་པོ་གསར་བཞེངས་མཛད་དོ། ། དེའི་སྐོར་རགས་ཙམ་བཀོད་ན་སྤྱི་ལོ་1629ལོར་འཕན་པོ་པ་ཤེས་རབ་དཔལ་བཟང་གིས་དགོན་པའི་བྱང་ངོས་ཀྱི་བྱང་ཆུབ་མཆོད་རྟེན་ཆེན་མོ་གསར་དུ་བཞེངས་ཤིང་། ཁྲི་ཐོག་དྲུག་པ་རྒྱལ་བ་ཆོས་བཀྲ་ཤིས་དོན་གྲུབ་ཀྱིས་འདུ་ཁང་རྙིང་བ་དེ་དབུས་ཕྱོགས་ཀྱི་ཕུབ་ལུགས་ལྟར་ཀ་བ་སུམ་ཅུ་སོ་དྲུག་ཡོད་པ་གསར་བཞེངས་མཛད།
སྤྱི་ལོ་1642ལོར་ཁྲི་ཐོག་བདུན་པ་བཙན་པོ་དོན་གྲུབ་རྒྱ་མཚོས་གསེར་སྡོང་ཆེན་མོའི་བྱང་ཆུབ་མཆོད་རྟེན་ལ་དངུལ་དཀར་ལྷད་མེད་ཀྱིས་གཞི་བྱས་པའི་ཐོག་ཏུ་གསེར་ཚོས་ཀྱི་ཚིགས་རྒྱན་དང་རིན་པོ་ཆེ་སྣ་ཚོགས་ཀྱི་ཕྲ་རྒྱན་གྱིས་མཛེས་པར་སྤྲས་ཏེ་ཆོ་འཕྲུལ་མཆོད་རྟེན་གྱི་རྣམ་པར་བསྒྱུར། སྤྱི་ལོ1689ལོར་ཁྲི་ཐོག་བཅུ་དྲུག་པ་ཨ་ཀྱཱ་ཤེས་རབ་བཟང་པོས་དངུལ་སྲང་སྟོང་ཕྲག་བརྒལ་བའི་རྒྱུ་ཟོང་གིས་ཚོགས་ཆེན་འདུ་ཁང་གི་ཀ་བ་བརྒྱད་ཅུར་རྒྱ་བསྐྱེད་དེ་དབུས་ཕིབས་ལྟར་སྟེང་ཤོད་ཁྱམས་ར་དང་རུང་ཁང་བཅས་པ་བཞེངས།
སྤྱི་ལོ1692ལོར་ཁྲི་ཐོག་བཅུ་བདུན་པ་སྟག་མཚེར་བློ་བཟང་རྡོ་རྗེས་དབུ་འཛིན་མཛད་འོག་སྐོར་ལམ་གྱི་མཐའི་མཚམས་སུ་བཙན་ཁང་ཆེན་མོ་དང་ཁྱམས་ར་བཅས་གསར་བཞེངས་མཛད།
སྤྱི་ལོ1710ལོར་ཨོ་རོད་ཀྱི་དཔོན་པོ་ཚེ་དབང་བསྟན་འཛིན་གྱིས་གདན་སའི་ཁྲི་རབས་རིམ་བྱོན་བཞུགས་སའི་གཟིམ་ཁང་དང་ལྷས་སྐོར་བཅས་པ་རྒྱ་ཕིབས་ཀྱི་ལུགས་ལྟར་གསར་བཞེངས་བྱས་པ་ལ་བླ་བྲང་ཆེན་མོ་བཀྲ་ཤིས་ཁང་ཞེས་བཏགས།
སྤྱི་ལོ1711ལོར་ཇུན་ཝང་ཨེར་ཏེ་ནི་ཇུ་ནང་གིས་གསེར་སྲང་ཆིག་སྟོང་སུམ་བརྒྱ་དང་དངུལ་སྲང་ཆིག་ཁྲི་ཉིས་སྟོང་བརྒལ་བའི་རྒྱུ་ཟོང་གི་སྦྱིན་བདག་མཛད་དེ་རྒྱ་མགར་ཐུང་ཇ་ལ་སོགས་ལས་ཀ་བ་བཅོ་ལྔས་རྒྱ་ཁྱོན་ཁེབས་པའི་གསེར་ཟངས་ཀྱི་རྒྱ་ཕིབས་གསར་སྐྲུན་མཛད།
སྤྱི་ལོ1712ལོར་ཆིང་ཝང་བཀྲ་ཤིས་པཱ་ཐུར་ཐའི་ཇིས་གསེར་སྲང་བརྒྱ་ཕྲག་དང་དངུལ་སྲང་བརྒྱ་ཕྲག་བརྒལ་བས་གསེར་སྡོང་ཆེན་མོའི་ཆོ་འཕྲུལ་མཆོད་རྟེན་རྒྱ་ཇེ་ཆེར་བཏང་སྟེ་གསར་སྐྲུན་མཛད་པ་དང་། སྐྱབས་རྗེ་ཆུ་བཟང་བློ་བཟང་བསྟན་པའི་རྒྱལ་མཚན་གྱིས་དངུལ་སྲང་སྟོང་ཕྲག་བཞི་དང་དོན་གསུམ་བརྒལ་བས་རྒྱལ་དབང་གསུམ་པ་བསོད་ནམས་རྒྱ་མཚོའི་སྐུ་གདུང་མཆོད་རྟེན་དངུལ་གདུང་དུ་བསྒྱུར་ཏེ་དབྱེན་ཟླུམ་མཆོད་རྟེན་གྱི་དབྱིབས་སུ་བསྒྱུར།
སྤྱི་ལོ་1717ལོར་ལི་ཀྱཱ་ཧུང་ཐ་བླ་མས་གནས་བརྟན་བཅུ་དྲུག་འཁོར་དང་བཅས་པ་བཞུགས་པའི་ཞབས་བརྟན་ལྷ་ཁང་གསར་སྐྲུན་མཛད།
སྤྱི་ལོ་1718ལོར་ཁྲི་ཐོག་ཉི་ཤུ་པ་རྒྱལ་མཁན་པོ་ཨ་ཆི་ཐུ་ནོ་མོན་ཧན་བློ་བཟང་དོན་གྲུབ་ཀྱིས་བདག་སྐྱོང་མཛད་སྐབས་ཞལ་འབག་དང་འཆམ་ལྭ་བཟོས་ཏེ། རྣམ་རྒྱལ་གྲྭ་ཚང་གི་འཆམ་དཔོན་གྱིས་འཆམ་ཁྲིད་པར་བསླབ་པའི་སྒོ་ནས་དུས་ཀྱི་སྨོན་ལམ་རྣམ་བཞིའི་སྐབས་ལ་འཆམ་པ་གྲྭ་ཚང་ཟུར་དུ་ཕྱེ་བའི་སྲོལ་གསར་འཛུགས་བྱས།
སྤྱི་ལོ་1794ལོར་མཚན་སྒྲོག་དགེ་འདུན་དོན་གྲུབ་ཁྲི་ཐོག་ལ་བཞུགས་སྐབས་དུས་གསུམ་སངས་རྒྱས་ཀྱི་ལྷ་ཁང་གཞི་ནས་གསར་བཞེངས་མཛད། ཆེ་ཤོས་ལྷ་བཟོ་བློ་བཟང་བཤེས་གཉེན་གྱིས་འཇམ་དབྱངས་ཀུན་གཟིགས་ཀྱི་སྣང་བརྙན་བཞེངས་ཤིང་། དེང་སང་འཇམ་དབྱངས་ཀུན་གཟིགས་སུ་གྲགས་པ་དེའོ། ། སྤྱི་ལོ་1826ལོར་ཁྲི་ཆེན་ཞེ་དགུ་པ་བུམ་པ་ངག་དབང་ཆོས་ཀྱི་ཉི་མས་བཙན་ཁང་ཆེན་མོའི་ཁྱམས་ར་དང་དགོན་པའི་བྱང་ངོས་ཀྱི་མཆོད་རྟེན་ཆེན་མོ་གསར་སྐྲུན་མཛད་པ་དང་། ཁྲི་ཐོག་ང་གཅིག་པ་ཆེ་ཤོས་ཡོངས་འཛིན་ངག་དབང་འཇམ་དབྱངས་དབང་རྒྱལ་ཉིད་ནས་ཁུར་བཞེས་ཏེ་བྱང་གི་མཆོད་རྟེན་སྒོ་བཞི་གསར་བཟོ་མཛད།
སྤྱི་ལོ་1828ལོར་མགོན་ཀྱཱ་གྲགས་པ་རྒྱལ་མཚན་ཁྲི་ཐོག་ཏུ་བཞུགས་ཤིང་། སྤྱི་ལོ་1836ལོར་ཨ་ཀྱཱ་བློ་བཟང་བསྟན་པའི་རྒྱལ་མཚན་དང་ཐུའུ་བཀྭན་བློ་བཟང་ཆོས་ཀྱི་ཉི་མ་རྣམས་གཉིས་ཀྱིས་མཐུན་རྐྱེན་མཛད་འོག་ཚོགས་ཆེན་འདུ་ཁང་རྒྱ་བསྐྱེད་དེ། ཀ་བ་བརྒྱ་དང་ང་བཞིའི་ཁྱོན་ཅན་སྒོ་སྐྱོར་དང་བཅས་པ་ཞིག་གསོ་མཛད་ཅིང་། དུས་དེར་ར་ཁོ་དཔོན་པོ་སངས་རྒྱས་ལྷུན་གྲུབ་ཀྱིས་སྦྱིན་བདག་མཛད་དེ་ཚོང་རའི་ནང་དུ་བདེ་གཤེགས་མཆོད་རྟེན་བརྒྱད་བཞེངས། དེའི་མིང་ཙམ་བརྗོད་ན། པད་སྤུངས་མཆོད་རྟེན། བཀྲ་ཤིས་སྒོ་མང་མཆོད་རྟེན། དབྱེན་ཟླུམ་མཆོད་རྟེན། བྱང་ཆུབ་མཆོད་རྟེན། ཆོ་འཕྲུལ་མཆོད་རྟེན། ལྷ་བབས་མཆོད་རྟེན། རྣམ་རྒྱལ་མཆོད་རྟེན། མྱང་འདས་མཆོད་རྟེན་བཅས་སོ། །
སྤྱི་ལོ1868ལོར་ཁྲི་ཐོག་རེ་གཅིག་པ་བཀྲ་ཤིས་ཞབས་དྲུང་ཡེ་ཤེས་མཁས་གྲུབ་ཉི་མའི་སྐབས་སུ་ཧུའེ་ཧུའེ་དང་ཟ་ལར་གྱི་དཔུང་འཁྲུག་ཆེན་པོ་ལངས་པ་ལ། གོང་གྲས་མི་རྣམས་ཀྱིས་འགྲིག་ཐབས་ཀྱི་བློ་ཅི་འདྲ་བཙལ་ཀྱང་མཐུན་ཐབས་མ་བྱུང་བས། ཧོར་ཟླ་བཞི་བའི་ཚེས་ཉེར་ལྔ་ནས་ཆོས་སྡེ་འདིའི་སྐོར་ལམ་དུ་ཧུའེ་ཧུའེ་ཡི་དམག་བརྒྱུགས་ཏེ། རྒྱུད་པ་གྲྭ་ཚང་དང་། དུས་འཁོར་འདུ་ཁང་། ཐམས་ཅད་མཁྱེན་པའི་ལྷ་ཁང་། ར་ཁོ་སྒར་བ། ཟི་ན་སྒར་བ། ཆེ་ཤོས་སྒར་བ། ཐུའུ་བཀྭན་སྒར་བ། འཇམ་དབྱངས་སྒར་བ། སྟག་མཚེར་སྒར་བ། རྒྱ་ཡག་སྒར་བ། གཟིམ་ཁང་གོང་མ་སོགས་སྒར་ཁག་དུ་མ་རྣམས་ལ་མེ་སྐྱོན་ཚབས་ཆེན་བཏང་ཞིང་། དུས་མཚུངས་སུ་ཕྱི་ནང་གི་སེར་སྐྱ་མི་ངན་དཔུང་སྡེབ་ཀྱིས་ལྷ་ཁང་། འདུ་ཁང་། སྒར་ཁག་སོགས་ཀྱི་ལྷ་རྫས་མཆོད་ཆས་སོགས་ཡོ་བྱད་དང་རྒྱུ་ནོར་ཐམས་ཅད་གང་ཐོབ་ཅི་ཐོབ་ཏུ་གཏོར་བ་དང་། བླ་བྲང་ཆེན་མོ་དང་། ཨ་ཀྱཱ་སྒར་བ། ཤིང་བཟའ་སྒར་བ། ཆུ་བཟང་སྒར་བ། ཨན་འཇའ་སུ་སྒར་བ། བློན་པོ་བཙན་ཁང་། མི་ཉག་སྒར་བ་སོགས་ལ་ཧུའེ་ཧུའེ་མ་སླེབས་ཀྱང་། དུ་ཞག་དང་མེ་འོད་མཐོང་བས་དངངས་སྐྲག་ཚད་མེད་པ་སྐྱེས་ཏེ། ལྷའི་བུའི་བདུད་ཀྱི་ཆོ་འཕྲུལ་བྱུང་ངོ་ཞེས་རང་སྒར་ལས་ཕེབས་ཟིན་པའོ། ། དེ་ནས་ལས་སྣེ་རྣམས་ནས་ཟི་ལིང་ཨམ་སྙན་སོགས་ཡཱ་མོན་ལྔ་ཞུས་པ་ལྟར་དགོན་པར་ཡོང་ནས་ལས་སྣེ་རྣམས་ལ་ཐམ་ཀ་ཅན་གྱི་ཡི་གེ་གནང་ནས། གསེར་སྡོང་ཆེན་མོ་དང་། འདུ་ཁང་། བཙན་ཁང་། འཇམ་དབྱངས་ཀུན་གཟིགས་སོགས་ལ་དོ་བདག་བྱེད་དགོས་ཚུལ་དང་། གྲྭ་པ་རྣམས་རང་འདོད་ཀྱིས་འགྲོ་མི་ཆོག་པའི་བཀའ་བཀོད་ལྕི་མོ་ཕབ་པ་ལ་བརྟེན་ནས། དགོན་སྡེ་འདི་སླར་ཡང་བརྟན་པོར་འཛིན་ཐུབ་པར་གྱུར། སྐབས་དེར་དགོན་སྡེ་འདིར་བརླག་སྐྱོན་ཚབས་ཆེན་ཐེབས་ནའང་ཕྱིས་སུ་ཁྲི་ཆེན་དོན་བདུན་པ་བཀྲ་ཤིས་མཁན་ཆེན་སྦྱིན་པ་དོན་གྲུབ་རྒྱ་མཚོ་ལ་སོགས་པ་ཁྲི་ཆེན་རིམ་བྱོན་གྱིས་ཆོས་སྲིད་གཉིས་ལྡན་གྱི་སྒོ་ནས་དགོན་སྡེ་འདིར་དོ་དམ་བདག་སྐྱོང་ལེགས་པར་མཛད་པ་དང་གཞན་དད་ལྡན་སྐྱེ་བོ་རྣམས་ཀྱིས་མཐུན་རྐྱེན་བསྒྲུབས་འོག སྔར་བརླག་སྐྱོན་ཐེབས་པ་རྣམས་གཞི་ནས་གསར་བཟོ་བྱས་པར་མ་ཟད། ཇོ་ཁང་དང་མགོན་ཁང་། འཇམ་དབྱངས་ཀུན་གཟིགས་ལ་སོགས་པའི་ལྷ་ཁང་དང་གཙུག་ལག་ཁང་ལ་ཞིག་གསོ་མང་པོ་མཛད་པ་དང་། ཕྱིས་སུ་ཡང་སྡིག་སྲིན་གདོན་འདྲེ་མ་ལུས་འགོག་པ་དང་མེ་སྐྱོན་ཆུ་སྐྱོན་གྱི་གནོད་པ་ཐམས་ཅད་མི་འབྱུང་བའི་སླད་དུ་གསེར་སྡོང་ཆེན་མོའི་སུམ་ཐོག་གི་ཤར་ངོས་གྱི་གྱན་ཐང་དུ་གླིང་རྗེ་གེ་སར་རྒྱལ་པོའི་ལྡེབས་རིས་བཞེངས་ཤིང་། གླིང་རྗེའི་ལྡེབས་རིས་འདིར་སྐྱེ་བོ་རྣམས་ཀྱིས་དངོས་སུ་མཇལ་ཐུབ་པ་ལགས། ལྡེབས་རིས་དེ་ཡང་སྲུང་མ་དང་དགྲ་ལྷའི་ཚུལ་དུ་བཞེངས་པ་མ་གཏོགས་གེ་སར་རྒྱལ་པོའི་མཛད་པའམ་གཏམ་རྒྱུད་ལ་བསྟོད་པའི་ཚུལ་དུ་བཞེངས་པ་མིན། དེ་ཡང་གྲུབ་མཐའི་དགོངས་དོན་ལ་མཐུན་པའི་སྐོར་རྒྱུན་འཛིན་དང་ཡང་ན་འགལ་བ་ཡོད་པའི་སྐོར་ངེས་པར་དུ་འདོར་དགོས་པ་ནི་སུས་ཀྱང་མཁྱེན་གསལ་ལྟར་ལགས།
དགོན་ཆེན་འདིའི་གྲྭ་ཚང་ཆེ་ཁག་བཞི་སྟེ། ཐོག་མ་མཚན་ཉིད་གྲྭ་ཚང་གོང་དུ་བརྗོད་ཟིན་པས་བསྐྱར་དུ་བརྗོད་རྒྱུ་མིན།
རྒྱུད་པ་གྲྭ་ཚང་ནི་སྤྱི་ལོ1711ལོར་ཟི་ན་ཆོས་རྗེ་ལེགས་པ་རྒྱ་མཚོས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསུང་ལྟར་བཏབ་པ་ཡིན་ལ། རིམ་གྱིས་རྒྱ་ཆེ་རུ་བཏང་། སྨན་པ་གྲྭ་ཚང་ནི་སྤྱི་ལོ1757ལོར་ཁྲི་ཐོག་ཉེར་བརྒྱད་པ་ཆུ་བཟང་པ་ངག་དབང་ཐུབ་བསྟན་དབང་ཕྱུག་གིས་གསར་དུ་བཙུགས་ཏེ་འཆད་ཉན་གྱི་སྲོལ་བཙུགས་པ་རེད།
དུས་འཁོར་གྲྭ་ཚང་ནི་སྤྱི་ལོ1817ལོར་ཆེ་ཤོས་པཎྚི་ཏ་ངག་དབང་བཤད་སྒྲུབ་བསྟན་པའི་ཉི་མས་འགོ་འཛིན་ལེགས་པར་མཛད་དེ་གསར་དུ་བཙུགས་སོ། །
སྤྱིར་གྲྭ་ཚང་ཆེ་ཁག་འདི་བཞི་ལ་ཇི་ལྟར་གསར་བཞེངས་མཛད་པ་དང་འཕེལ་རྒྱས་སུ་ཕྱིན་པའི་ལོ་རྒྱུས་དང་ཁྲི་རབས་ཇི་ལྟར་བྱོན་པའི་ལོ་རྒྱུས། ནང་རྟེན་འགངས་ཆེན་གྱི་རིགས་ཇི་བཞིན་གནས་པའི་ལོ་རྒྱུས་རྣམས་གསལ་བོར་མཆིས་ཀྱང་འདིར་ཞིབ་ཏུ་མ་བཀོད། གསལ་བོར་མཐོང་འདོད་ཀྱི་སྐྱེ་བོ་རྣམས་ཀྱིས་སྐུ་འབུམ་གདན་རབས་ཆེན་མོ་ལས་ཤེས་པར་གྱིས།
ལར་དགོན་སྡེ་ཆེན་པོ་འདིའི་ཡུན་རིང་གི་ལོ་རྒྱུས་ནི་གཙང་ཆེན་ནང་དུ་དཔའ་སེམས་ཉམས་པ་མེད་པའི་དད་ལྡན་མི་དམངས་ཀྱི་སྟོབས་ལྡན་འཛད་མེད་ཀྱི་ཤུགས་ལ་བརྟེན་ནས་རིམ་གྱིས་འཕེལ་བའི་མྱུ་གུའི་དཔེ་བཞིན་དར་ཞིང་རྒྱས་པར་ཕྱིན་པའི་མཛེས་སྡུག་དཔལ་ཡོན་ཅི་རིགས་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་བ་ཞིག་རེད་ལ། ལྷག་པར་དུ་རྒྱ་བོད་ལག་ཤེས་བཟོ་ལས་མཁན་དུ་མའི་སྒྱུ་རྩལ་གྱི་རང་བཞིན་ལྡན་པའི་བཟོ་རྩལ་གྱི་བློ་གྲོས་ལ་འཆི་མེད་ལྷའི་བཟོ་བོས་ཀྱང་སྐྲུན་པར་དཀའ་བའི་སྣང་ཚུལ་སྟེར་བ་ཇི་བཞིན་ཁྱད་པར་དུ་འཕགས་ཤིང་ལྟ་ན་སྡུག་པ་ཞིག་གོ།
སྨྲས་པ། རྟེན་གཞི་པད་སྤུངས་མཆོད་རྟེན་ལྟོ་བ་ལས། །
ལེགས་པར་འཁྲུངས་པའི་མཚུངས་མེད་གཙུག་ལག་ཁང་། །
སྟོང་ཕྲག་དུ་མ་གསེར་དངུལ་བརྡལ་བ་བཞིན། །
གསལ་ལེར་མངོན་པའི་དཔལ་འདི་ཨེ་མ་རྨད། །
བགྲང་ཡས་ཁྲི་ཆེན་རིམ་པས་མངའ་བསྒྱུར་འོག།
རྒྱ་བོད་ཟུང་འབྲེལ་ཕུལ་བྱུང་བཟོ་རྩལ་ལས། །
གྲུབ་པའི་ངོ་མཚར་ལྟད་མོའི་གཟུགས་རིས་ཚོགས། །
ཁྱབ་འཇུག་འཕྲུལ་གྱིས་གནས་འདིར་བཀོད་དང་མཚུངས། །
ཞེས་བརྗོད་པ་ནི་བར་སྐབས་ཀྱི་ཚིགས་སུ་བཅད་པའོ། །
གསུམ་པ། དགོན་པའི་ནང་རྟེན་འགངས་ཆེན་གྱི་སྐོར།
ད་ནི་ཆོས་སྡེ་ཆེན་པོ་འདིའི་རིན་ཐང་བྲལ་བའི་ནང་རྟེན་གྱི་རིགས་རྣམས་བརྗོད་པར་བྱ་ལ། དེ་དག་ཞིབ་མོར་བརྗོད་པ་ཧ་ཅང་དཀའ་ནའང་། སྐབས་སུ་བབ་པའི་ནང་རྟེན་འགངས་ཆེན་གྱི་སྐོར་རགས་ཙམ་བརྗོད་ན། མཆོད་རྟེན་ཆེན་མོའི་གཡོན་ངོས་སུ་ལྕང་སྐྱ་སྐུ་གོང་མ་ངག་དབང་བློ་བཟང་ཆོས་ལྡན་གྱི་དངུལ་གདུང་དང་དེའི་མདུན་དུ་ར་ཁོ་ཆོས་རྗེ་ཤེས་རབ་ཆོས་འབྱོར་གྱི་དངུལ་གདུང་། གསེར་ཟངས་ལས་གྲུབ་པའི་ཨ་ཀྱཱ་རིན་པོ་ཆེའི་མཆོད་རྟེན་བཅས་བཞུགས་ལ། མཆོད་རྟེན་ཆེན་མོའི་གཡས་ཕྱོགས་ཀྱི་ཀུན་དགའ་ར་བར་བཀའ་འགྱུར་དབུས་དཔར་མ་ཆ་ཚང་གཅིག་དང་། གཡོན་ངོས་སུ་བསྟན་འགྱུར་དབུས་དཔར་མ་ཆ་ཚང་གཅིག་ཡོད་ལ། གོང་མ་ཁང་ཞི་རྒྱལ་པོ་དང་ཆཱན་ལུང་རྒྱལ་པོ་གཉིས་ཀྱི་གསེར་ཡིག་ཁ་ཤས་དང་ཁྱད་པར་དུ་ཆཱན་ལུང་རྒྱལ་པོ་ནས་གནང་བའི་གསེར་གྱི་ཙི་པན་གཅིག་ཀྱང་ཡོད་དོ། །
མཆོད་རྟེན་ཆེན་མོའི་མདུན་གྱི་མཆོད་རྫས་ཀྱི་རིམ་པར་གོང་མ་ཆཱན་ལུང་རྒྱལ་པོས་ཕུལ་བའི་འཁོར་ལོ་ཕྲ་རྒྱན་ཅན་སྟེགས་དང་བཅས་པ་གཅིག བྱུ་རུའི་ཕྲེང་བ་ལེགས་པ་གཅིག དངུལ་སྲང་བརྒྱད་ལས་གྲུབ་པའི་བཀྲ་ཤིས་རྫས་བརྒྱད་ཀྱི་སྣོད་བཞི། དངུལ་སྲང་སུམ་ཅུ་སོ་གཉིས་ལས་གྲུབ་པའི་བཀྲ་ཤིས་རྟགས་བརྒྱད། དངུལ་སྲང་ལྔ་བཅུ་ལས་གྲུབ་པའི་མཎྜལ་གསེར་ཚོས་མ་གཅིག དངུལ་སྲང་ཉི་ཤུ་རྩ་ལྔ་ལས་གྲུབ་པའི་བུམ་པ་ཁ་རྒྱན་དང་བཅས་པ་ཅན་གཅིག་ཡོད་དོ། །
འདུ་ཁང་ཆེན་མོའི་ནང་རྟེན་གཙོ་བོ་རུ་རྒྱལ་བ་ཡོན་ཏན་རྒྱ་མཚོ་དང་རྒྱལ་དབང་ལྔ་བ་ངག་དབང་བློ་བཟང་རྒྱ་མཚོ་རྣམ་གཉིས་ཀྱི་དབུ་ཞྭ་དང་། རྒྱལ་བ་གསུམ་པ་བསོད་ནམས་རྒྱ་མཚོའི་ཕྱག་དྲིལ། རྒྱལ་དབང་བཞི་བ་ཡོན་ཏན་རྒྱ་མཚོའི་ཞབས་ལྷམ། པཎ་ཆེན་བློ་བཟང་ཡེ་ཤེས་ཀྱི་སྐུ་ཤམ། རྒྱལ་དབང་བདུན་པ་སྐལ་བཟང་རྒྱ་མཚོའི་གོས་བེར། རྒྱལ་དབང་དྲུག་པ་ཚངས་དབྱངས་རྒྱ་མཚོའི་ཞབས་ལྷམ། བ་སོ་དྲུང་རིན་པོ་ཆེའི་སྐུ་གཟན། ཆུ་བཟང་བློ་བཟང་བསྟན་པའི་རྒྱལ་མཚན་གྱི་དབུ་ཞྭ་བཅས་བཞུགས་སོ། །
དེ་ལས་གཞན་ད་དུང་རྡོ་ངོས་ཀྱི་རྗེ་ཙོང་ཁ་པའི་ཞབས་རྗེས་དང་། ཁོང་གིས་བྲིས་པའི་ཐང་བརྙན་དང་ཁོང་སྐུ་དངོས་ཀྱི་ཚེམས། ཡུམ་གྱིས་མཛོ་མོ་བཏགས་སའི་རྡོ་དང་ཡུམ་གྱི་ཆུ་སྟེགས་སུ་གྲགས་པའི་ཕ་བོང་བཅས་ཡོད་པ་དང་། གོང་མ་ཆེན་མོས་གནང་བའི་གསེར་གྱི་ཐམ་ཀ འཇའ་ས། གཟིམ་གུར་སེར་པོ། མི་བཅུ་གཉིས་ཀྱིས་འདེགས་པའི་ཁྱོགས་ཤིང་སེར་པོ་དང་། གོང་མ་ཁང་ཞི་རྒྱལ་པོའི་ན་བཟའ་གོས་ཆེན་འབྲུག་རིས་མ་དང་འབོག་ཆ་སེར་པོ་འབྲུག་རིས་མ། བཞུགས་གདན་རྒྱབ་ཡོལ་སེར་པོ་འབྲུག་རིས་མ་བཅས་ཡོད་པར་མ་ཟད། འདུ་ཁང་ཆེན་མོ་དང་གྲྭ་ཚང་སོ་སོ་ན་ཆོས་ལུགས་ཀྱི་སྐོར་དང་། གསོ་བ་རིག་པ། བཟོ་རིག་པ། གནམ་གཤིས་རིག་པ། སྙན་ངག་དང་ཟློས་གར་ལ་སོགས་ཀྱི་གླེགས་བམ་ཁྲི་ཕྲག་མང་པོ་མཆིས་སོ། ། གཞན་ཡང་སྔོན་བྱོན་མཁས་པ་ལ་ལའི་གསུང་སྒྲོས་ལས། སྐུ་འབུམ་དགོན་པའི་ནང་རྟེན་གྱི་གྲས་སུ་གླིང་རྗེ་གེ་སར་རྒྱལ་པོའི་ཤུལ་བཞག་གི་དངོས་རྫས་རྩ་ཆེན་གསེར་སྒ་ཉི་མ་རང་ཤར་དང་རལ་གྲི་བཏབ་པ་ལན་མེད་བཅས་ཀྱང་ཡོད་པར་གསུངས་མོད། འོན་ཏེ་ཁོ་བོ་བཅས་ཐེངས་མང་ལ་ཆས་ནའང་མཐོང་མ་བྱུང་། ཡིན་ནའང་བླ་བྲང་དགོན་པའི་ནང་དུ་གེ་སར་གྱི་གསེར་སྒ་དང་རལ་གྲི་ཁྱུང་གི་སྒོ་ང་བཅས་ཡོད་པ་མཐོང་མྱོང་ངོ་། །
སྤྱིར་དགོན་ཆེན་འདིར་ནང་རྟེན་གྱི་རིགས་སྣ་ཚོགས་པ་རིན་ཐང་གཞལ་དུ་མེད་པའི་རིན་པོ་ཆེ་རྣམས་ཀྱིས་མངོན་པར་བརྒྱནཡོད་མོད། འོན་ཀྱང་དེ་རྣམས་ཞིབ་ཏུ་བསྒྲུགས་ནས་བྲིས་ན་མགོ་ཉོག་པར་བསམས་ནས་ཆེ་ཤོས་འགའ་བྲིས་པ་ལགས་སོ། །
སྨྲས་པ། དྲི་བྲལ་ནངརྟེན་ཆུ་སྲིན་འབྱུང་གནས་མཐར། །
སྒྲོལ་ཐབས་བྲལ་བའི་རིན་ཆེན་རྟེན་བཟང་ཚོགས། །
གསེར་འོད་འབུམ་ཕྲག་འཕྲོ་བཞིན་བཞུགས་པ་འདི། །
ལྟ་བས་མི་ངོམས་ངོ་མཚར་སྟོང་གིས་སྤྲས། །
དེ་བས་གོང་མ་རིམ་བྱོན་ར་བ་ལས། །
གནང་བའི་གསེར་དངུལ་གཡུ་བྱུར་ཁྲི་འབུམ་གྱིས། །
བརྒྱན་པའི་རྟེན་བཟང་མེ་ཏོག་ཙམ་པ་ཀ།
གནས་མཆོག་དགོན་འདིའི་འགངས་ཆེན་གཏེར་དུ་གྱུར། །
ཞེས་པ་ནི་གོང་གསལ་གྱི་ཚིག་དོན་ཕྱོགས་ཙམ་བསྡུས་ནས་བརྗོད་པའོ། །
བཞི་པ། དགོན་པའི་མིང་དང་དགེ་ལུགས་པ་སོགས་ཇི་ལྟར་བྱུང་བའི་མཐའ་དཔྱད།
གཤམ་དུ་སྐུ་འབུམ་ཞེས་པ་དང་སྐུ་འབུམ་བྱམས་པ་གླིང་ཞེས་པའི་མིང་ཇི་ལྟར་ཐོགས་དོན་གཙོ་བྱས་ནས་བརྗོད་པའི་ཞོར་དུ་ཙོང་ཁ་པ་ཞེས་པའི་མཚན་ཡང་ཇི་ལྟར་བྱུང་བ་མདོ་ཙམ་བརྗོད་ན། སྐུ་འབུམ་ཞེས་པའི་མིང་འདི་མཆོད་རྟེན་གྱི་ནང་རྟེན་དུ་བཞུགས་པའི་རྒྱལ་བ་སེང་གེའི་ང་རོའི་སྐུ་དཔར་མ་འབུམ་བཞུགས་པ་ཙམ་གྱིས་སྐུ་འབུམ་ཞེས་མཚན་བཏགས་པ་མ་ཡིན་པར། རྗེ་ཁོང་ཉིད་འཁྲུངས་སྐབས་ལྟེ་ཁྲག་སར་ལྷུང་བ་ལས་སྐྱེས་པའི་ཙན་དན་དཀར་པོ་སྡོང་བོའི་འདབ་མ་འབུམ་ཕྲག་དང་ལྡན་པ། འདབ་མ་འབུམ་ལ་དེ་བཞིན་གཤེགས་པ་སེང་གེའི་ང་རོའི་སྐུ་འབུམ་ཕྲག་དངོས་སུ་བཞུགས་པ་དེ་ལ་བརྟེན་ནས་སྐུ་འབུམ་ཞེས་ཐོགས་སོ། །
སྐུ་འབུམ་བྱམས་པ་གླིང་ཞེས་པ་ཇི་ལྟར་ཐོགས་ཤེ་ན། དེ་ཡང་སྤྱི་ལོ་1517ལོར་གནས་འདིར་གཙུག་ལག་ཁང་ཐོག་མར་བཞེངས་ཏེ། རིན་ཆེན་བརྩོན་འགྲུས་རྒྱ་མཚོས་སྦྱིན་བདག་མཛད་ནས་སྨན་འདམ་ལས་གྲུབ་པའི་རྒྱལ་བ་བྱམས་པ་མགོན་པོ་དགུང་ལོ་བཅུ་གཅིག་པའི་སྐུ་ཚད་ཅིག་བཞེངས་པ་ནས་བཟུང་དགོན་གནས་འདི་ལ་སྐུ་འབུམ་བྱམས་པ་གླིང་ཞེས་མཚན་སྙན་ཀུན་གྱི་རྣ་བའི་རྒྱན་དུ་གྱུར་ཏོ། །
དེས་ན་རྗེ་བློ་བཟང་གྲགས་པའི་མཚན་ལ་ཙོང་ཁ་པ་ཞེས་ཐོགས་དོན་ཅི་ཡིན་ཞེ་ན་རགས་ཙམ་བརྗོད་པར་བྱ་ལ། སྤྱིར་དེར་གསལ་བཤད་ཀྱི་དགོས་པ་མེད་ན་ཡང་། ད་ལྟའི་རྒྱ་ཡིག་ལས་བརྩམས་པའི་རྩོམ་ཡིག་ཁ་ཤས་སུ་བརྗོད་སྟངས་མི་འདྲ་བ་སྣ་ཚོགས་བྱུང་བའི་དབང་གིས་ལྟ་ཚུལ་མི་མཐུན་པ་བྱུང་ཚེ་གསང་བ་མེད་པར་བརྗོད་ན། ལྷད་མེད་གསེར་གྱི་ཐིགས་པ་བཞིན་དུ་འཁྲུལ་མེད་ཐོན་ཐུབ་པས་ན། ཕྲན་གྱིས་ཀྱང་འདིར་མཐོང་ཐོས་མདོ་ཙམ་བརྗོད་པར་བྱའོ། ། ཙོང་ཆུ་ཞེས་པའི་ཆུ་ཀླུང་འདིའི་འབྱུང་ཡུལ་ཙོང་ཁའི་སྐྱེས་རི་ཡིན་པས། ཙོང་ཁའི་སྐྱེས་རི་ལས་ཐོན་པའི་ཆུ་ཞེས་པའི་མིང་བསྡུས་ནས་ཙོང་ཆུ་ཞེས་པའི་ཐ་སྙད་ཐོན་ཞིང་། ཙོང་ཆུ་ཞེས་པའི་ཆུ་ཀླུང་འདི་བཞུར་བའི་ས་ཆར་ཙོང་ཁའི་ཡུལ་ཞེས་ཐོགས་པ་ཡིན་ཏེ། རྗེ་རིན་པོ་ཆེ་འཁྲུངས་པའི་ཡུལ་ནི་ཙོང་ཁའི་ཡུལ་ཡིན་པས་ན། ཙོང་ཁ་ཞེས་པའི་མཐའ་རུ་པ་ཡིག་བདག་སྒྲ་སྦྱར་ཏེ་གནས་མིང་མཚན་ལ་ཐོགས་པ་ཡིན་ནོ། ། གནས་མིང་མཚན་ལ་འབྱོར་བའི་དཔེ་ནི་ཁ་བའི་ལྗོངས་འདིར་གནའ་ནས་ད་བར་དུ་དར་རྒྱས་ཤིན་ཏུ་ཆེ་སྟེ། དཔེར་ན། ས་པཎ། གུང་ཐང་བསྟན་པའི་སྒྲོན་མེ། ཚེ་ཏན་ཞབས་དྲུང་ལྟ་བུའོ། །
གཞན་ཆོས་སྡེ་ཆེན་པོ་འདི་ཡང་དགེ་ལུགས་པའི་དགོན་ཆེན་ཞིག་ཡིན་པར་བརྟེན། དགེ་ལུགས་པའམ་དགེ་ལྡན་པ། ཞྭ་སེར་པ་ཞེས་པའི་མཚན་ཇི་ལྟར་ཐོགས་ཚུལ་མདོ་ཙམ་བརྗོད་ན། དེར་ཡང་བཤད་ཚུལ་མི་འདྲ་བ་མང་སྟེ། དཔེར་ན་ལ་ལས། རྗེ་ཙོང་ཁ་པས་གྲུབ་མཐའ་སྒེར་དུ་བཟུང་བས་སྒེར་ལུགས་པར་འབོད་པའི་སྒྲ་ཕྱིས་སུ་ཉམས་ནས་དགེ་ལུགས་པར་གྲགས་ཟེར་བ་དང་། ལ་ལས། རྗེ་ཙོང་ཁ་པས་ཁོའི་སྐབས་དེའི་རིག་གཞུང་མཐོན་པོའི་སྙན་གྲགས་ལ་བརྟེན་ནས། དགེ་འདུན་པས་ཆང་འཐུང་མི་ཆོག་པ་དང་། ནོར་ལ་མི་གཉེར་བ་སོགས་སྡོམ་པ་སྲུང་བའི་སྒྲིག་ལམ་གཏན་ལ་ཕབ་ཏེ། དགེ་བཅུ་ཆེར་བཤད་བྱས་པའི་དབང་གིས་རྗེ་ཁོང་ཉིད་ཀྱི་རང་ལུགས་ལ་དགེ་ལུགས་པ་ཞེས་མཚན་བཏགས་ཞེས་པ་ཚང་མ་ཁུངས་ལུང་མེད་པའི་བབ་ཅོལ་གྱི་གཏམ་དུ་གྱུར་ཏོ། ། དེས་ན་ཇི་ལྟར་བརྗོད་ཚེ་ད་གཟོད་ཁུངས་བཙུན་པར་འདུག་ཅེ་ན། དེ་ཡང་དགེ་ལུགས་པའམ་དགེ་ལྡན་པ་ཞེས་པ་ནི་གདན་སའི་མིང་གིས་བཏགས་པ་ཡིན་ཏེ། རྗེ་ཙོང་ཁ་པ་དགུང་ལོ་ལྔ་བཅུ་ང་གསུམ་བཞེས་པའི་ཚེ། འབྲོག་རི་བོ་དགའ་ལྡན་རྣམ་པར་རྒྱལ་བའི་གླིང་བཏབ་ནས་སྐུ་ཚེ་སྨད་དེར་བཞུགས་པར་བརྟེན་ནས་རྗེ་ཁོང་ཉིད་ཀྱི་རང་ལུགས་ལ་ཆོས་རྗེ་དགའ་ལྡན་པའི་ལུགས་ཞེས་འབོད་པ་བྱུང་། ཕྱིས་སུ་དགའ་ལུགས་པའམ་དགའ་ལྡན་པ་ཞེས་འབོད་བའི་ཕྱིར་ན། དགེ་ལུགས་པའམ་དགེ་ལྡན་པ་ཞེས་རྒྱུན་ཆགས་སོ། །
ད་ནི་དགེ་ལུགས་པ་ལ་ཞྭ་སེར་པ་ཞེས་པའི་མཚན་ཐོགས་ཚུལ་མདོ་ཙམ་བཤད་ན། དེ་ལ་མཁས་པའི་བཞེད་སྲོལ་མི་འདྲ་བ་གཉིས་མཆིས་ཏེ། དཔེར་ན། ཁ་ཅིག་གིས། རྗེ་ཙོང་ཁ་པ་རང་ཉིད་དང་སློབ་མ་བགྲེས་པ་རྣམས་ཀྱི་དགོངས་པར་ཞྭ་མོ་དང་ཆས་སོགས་ལུགས་བྱིངས་དང་མི་འདྲ་བ་ཞིག་བྱུང་ཚེ་གྲུབ་མཐའ་གཞན་དག་གི་ཕྲག་དོག་དང་ངན་སྨྲས་སོགས་ཡོང་བའི་ཉེན་ཁ་ཆེ་བས་ཆོས་ལུགས་སྤྱི་དང་མཐུན་ན་བསམས་ཀྱང་། སློབ་མ་ཕལ་ཆེ་བས་ཞྭ་མོ་མདོག་སེར་པོ་དང་དབྱིབས་ཀྱང་གཞན་དང་མི་འདྲ་བ་སྒེར་འཛིན་བྱེད་པས་ན། རྗེའི་རང་ལུགས་ལ་ཞྭ་སེར་འཆང་བའི་ལུགས་ཞེས་ཐོགས་ཟེར་བ་དང་། ཁ་ཅིག་གིས། བླ་ཆེན་དགོངས་པ་རབ་གསལ་གྱིས་ཀླུ་མེས་བོད་དུ་འབྱོན་ཁར་དབུ་ཞྭ་སེར་པོ་བཞེས་འཕྲོ་ཞིག་གནང་ནས་འདི་གྱོན་ལ་ང་རྗེས་སུ་དྲན་པར་གྱིས་གསུངས་པར་བརྟེན་སྔོན་གྱི་འདུལ་འཛིན་པ་ཆེན་པོ་རྣམས་ཀྱིས་དབུ་ཞྭ་སེར་པོ་ནབ་པ་ཡིན་པས། རྗེ་བླ་མས་ཀྱང་འདུལ་བའི་བསྟན་པ་ཉམས་པ་གཞི་ནས་གསོ་བའི་རྟེན་འབྲེལ་དུ་དབུ་ཞྭའི་ཁ་དོག་སྔོན་གྱི་འདུལ་འཛིན་པ་རྣམས་དང་མཐུན་པའི་སེར་པོ་མཛད་པར་བརྟེན་རྗེའི་རང་ལུགས་ལ་ཞྭ་སེར་འཆང་བའི་ལུགས་ཞེས་བཞེད་པའོ་ཞེས་པ་ལྟར། བློ་ཆུང་བདག་གིས་བཞེད་པ་མི་འདྲ་བ་འདི་གཉིས་ལ་བློ་ཡིས་དཔོག་ཚོད་ཀྱིས་རགས་ཙམ་དཔྱད་ན། སྔ་མའི་བཞེད་ཚུལ་དེ་ཁུངས་བཙུན་ཞིང་འཁྲུལ་བ་མེད་པ་ཞིག་མིན་པར་བསམས། ཅིའི་ཕྱིར་ཞེ་ན། དུས་སྐབས་དེའི་སྤྱི་ཚོགས་ཀྱི་ཆ་རྐྱེན་ལ་གཞིགས་ན་ཆོས་ལུགས་གོང་གྲས་མི་སྣའི་སྙན་གྲགས་ཤིན་ཏུ་དར་རྒྱས་སུ་འགྲོ་བའི་སྐབས་ཡིན་ལ། རྗེ་ཙོང་ཁ་པ་ལྟ་བུའི་མཁས་ཆེན་དམ་པ་དང་དེའི་སློབ་གཉེར་བ་བགྲེས་པ་རྣམས་ཀྱིས་ཞྭ་སེར་གྱོན་པར་བཞེད་པ་མེད་ཚེ་དམན་གྱི་སློབ་གཉེར་བ་དར་གཞོན་རྣམས་ཀྱིས་རྗེ་སློབ་དཔོན་ཆེན་པོའི་དགོངས་པ་ལ་འགལ་ཏེ། ཨུ་ཚུགས་ཀྱིས་ཞྭ་སེར་གྱོན་ཐུབ་བམ། གལ་ཏེ་ཞྭ་སེར་གྱོན་ཐུབ་པའི་དབང་དུ་བཏང་ནའང་། ཞྭ་མོའི་མདོག་དང་དབྱིབས་བསྒྱུར་བ་ཙམ་གྱིས་གྲུབ་མཐའི་ངོ་བོ་འཛིན་མི་ཐུབ་པ་དང་གྲུབ་མཐའ་སྒེར་འཛིན་ཡང་བྱེད་མི་ཐུབ་པར་བསམས། དེའི་རྒྱུ་མཚན་ནི་གྲུབ་མཐའི་ལྟ་བ་མི་འདྲ་བའི་ནང་དུའང་གྱོན་ཆས་དང་ཞྭའི་མདོག་མཚུངས་པ་ཡོད་པས་སོ། ། དེའི་ཕྱིར་ཉམ་ཆུང་བདག་འདྲས་ཀྱང་དགག་བྱེད་ཀྱི་མཚོན་ཆ་ཞིག་བསྒྲེངས་ན་ཅི་མ་རུང་སྙམ་མོ། ། འོ་ན་བཞེད་ཚུལ་ཅི་འདྲ་ཞིག་ལ་འཐད་ཅེ་ན། ཕྱི་མའི་བཞེད་པ་དེ་ཁུངས་ལུང་བཙུན་ཞིང་། བསླུ་མེད་སྐྱོན་དང་བྲལ་བ་ཞིག་ཡིན་པར་སེམས་སོ། ། ལྔ་པ། ཏང་དང་རྒྱལ་ཁབ་ཀྱི་གཟིགས་སྐྱོང་།
སྤྱི་ལོ་1949ལོར་ཀྲུང་གོ་གསར་བ་དབུ་བརྙེས་པ་ནས་བཟུང་རྣམ་འདྲེན་ཏང་གིས་འཁྲུལ་མེད་དབུ་མཛད་ཀྱི་སྦྲང་ཆར་སྙོམས་པར་ཕབ་སྟེ། བགྲང་བྱ་སྟོང་ཕྲག་དུ་མར་སྡོམ་རྒྱས་དམ་པོར་འཆིང་བའི་འཛིན་མ་རྣམ་པར་གྲོལ་ནས། བདེ་སྐྱིད་ཀྱི་འདབ་བརྒྱ་མ་ལུས་ས་ཕྱོགས་ཀུན་ཏུ་ལྷུག་པར་བཞད་ཅིང་། ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་ཀྱི་དྲི་བྲལ་གཟི་འོད་ཀྱི་གཟིགས་སྐྱོང་དང་། ལྷག་པར་དུ་རྒྱལ་སྲིད་སྤྱི་ཁྱབ་ཁང་གིས་རིག་གནས་དངོས་རྫས་སྲུང་སྐྱོབ་བྱེད་དགོས་པའི་མི་འཇིག་གནམ་ལྕགས་ཐོག་འདྲའི་རྡོ་རིང་ལྷང་ངེར་བཞེངས་པའི་བཀའ་དྲིན་ལ་བརྟེན་ནས། མཚུངས་མེད་སྐུ་འབུམ་བྱམས་པ་གླིང་སྟེ་རྒྱ་མཚོ་ལྟ་བུའི་གླེགས་བམ་གྱི་བང་མཛོད་དང་། ཁྱད་དུ་འཕགས་པའི་རྐོ་བཟོ་དང་འཇིམ་བཟོ། ཡང་ན་ངོ་མཚར་སྟོང་ལྡན་གྱི་ལི་ཁང་དང་གཙུག་ལག་ཁང་། དེ་མིན་རིན་ཐང་བྲལ་བའི་ནང་རྟེན་འགངས་ཆེན་ལ་སོགས་པར་བརླག་སྐྱོན་ཚབས་ཆེན་མ་ཐེབས་པ་ལགས་སོ། །
ལྷག་པར་དུ་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་ཚུན་དུ། ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་ཀྱི་འོད་ཟེར་ཡང་བསྐྱར་ལྷམ་མེར་འཕྲོས་ཏེ། མི་རིགས་ཀུན་ལ་ཆོས་ལུགས་དད་མོས་རང་དབང་དང་མི་དད་པའི་རང་དབང་ཡོད་པ་དང་། དེར་མ་ཟད་ད་དུང་རྒྱལ་ཁབ་ཀྱིས་རོགས་སྐྱོར་གང་ལེགས་མཛད་དེ། ཉེ་འགའི་ལོ་ལ་རྒྱལ་ཁབ་ཀྱིས་འགྲོ་སོང་སྒོར་ས་ཡ་གསུམ་ལྷག་བཏང་ནས་དགོན་སྡེ་འདིའི་གསེར་སྡོང་ཆེན་མོ་གཙོ་བྱས་ནས་ཞིག་གསོ་རྒྱ་ཆེན་གནང་བར་བརྟེན། ད་ལྟ་ང་ཚོའི་མིག་གི་སྤྱོད་ཡུལ་དུ་དགོན་སྡེ་འདི་སླར་ཡང་ལྷུན་ཆགས་རྔམ་བརྗིད་ལྡན་པའི་ངང་ལྷང་ངེར་འགྱིང་ཞིང་། ནང་བསྟན་ཆོས་ལུགས་ཀྱི་དད་ལྡན་མང་ཚོགས་ནི་སྤྲིན་དཀར་འདུ་འགོད་བགྱིད་པ་བཞིན་བར་མཚམས་མེད་པར། ཕྱག་མཇལ་ལྟ་སྐོར་ལ་ཡོང་བཞིན་མཆིས་ལ། སྔ་ཕྱིར་ཏང་དང་རྒྱལ་ཁབ་ཀྱི་གཙོ་འཛིན་ཅང་ཙེ་མིན་དང་ཧུའུ་ཅིན་ཐོ། ལིས་ཕུན། ཀྲུའུ་རུང་ཅི། ལིས་རོས་ཧན། ལིས་ལན་ཆིན། བུན་ཅ་པའོ། ཆན་ཆི་ཁྲིན་བཅས་པས་མཚོ་སྔོན་དུ་བྱ་བར་གཟིགས་ཞིབ་གནང་བའི་སྐབས་དང་བསྟུན་ནས་དགོན་སྡེ་ཆེན་པོ་འདིར་ལྟ་གཟིགས་མཛད་ཅིང་། ད་དུང་བསྟོད་བསྔགས་ཀྱི་མེ་ཏོག་ཀྱང་གང་ལེགས་འཐོར་མྱོང་བར་མ་ཟད། ཕྱིས་སུ་བདག་སྐྱོང་ལེགས་པོ་བགྱི་བའི་ཐད་དུ་གསུང་བཤད་གལ་ཆེན་ཀྱང་གནང་ངོ་། །
འདིར་སྨྲས་པ། མདོ་སྨད་འཛིན་མའི་ལྷ་ལམ་ཡངས་པ་རུ། །
གྲོང་དང་གྲོང་ཁྱེར་རྒྱུ་སྐར་རྣམ་བཀྲ་ཡང་། །
བཟོ་རྩལ་རྨད་བྱུང་སྐུ་འབུམ་ཆུ་ཤེལ་དབང་། །
ལྷ་གླིང་འདི་ཡི་མཛེས་རྒྱན་ཉིད་དུ་གྱུར། །
དགོན་འདིའི་ལོ་རྒྱུས་ཟབ་ཡངས་རྒྱ་མཚོའི་མཐར། །
ཤེས་བྱ་དབུལ་བའི་ཉམ་ཆུང་བདག་འདྲ་བས། །
ལྕེ་བརྒྱ་སྤྲུལ་ནས་བསྐལ་པ་ཁྲི་ཕྲག་ལ། །
བརྗོད་ཀྱང་ཐར་བའི་ལེགས་བྱས་རབ་ཏུ་ཕྲ། །
ཡིན་ཡང་གནས་འདིའི་ལོ་རྒྱུས་ལེགས་བྱང་བའི། །
མཁས་པ་སྟོང་གི་དཔྱད་གཏམ་རྒྱུད་མངས་སྒྲ། །
ཡོངས་སུ་འགུག་སླད་རྩོམ་ཐུང་འདོད་ལྡན་མས། །
དོན་མེད་གླུ་གཞས་ཅ་ཅོ་འདི་ཕུལ་ལོ། །
ཟུར་ལྟའི་དཔྱད་གཞིའི་ཡིག་ཆ།
1.ཀུན་མཁྱེན་དཀོན་མཆོག་འཇིགས་མེད་དབང་བོས་མཛད་པའི་གདན་རབས་མུ་ཏིག་ཕྲེང་བ།
2.གསེར་ཏོག་བློ་བཟང་ཚུལ་ཁྲིམས་རྒྱ་མཚོས་མཛད་པའི་གདན་རབས་རྟེན་དང་བརྟེན་པར་བཅས་པའི་དཀར་ཆག་ཆེད་དུ་བརྗོད་པ་དོན་ལྡན་ཚངས་པའི་དབྱངས་སྙན།
3.ཐུའུ་བཀྭན་ཆོས་ཀྱི་ཉི་མས་མཛད་པའི་གྲུབ་མཐའ་ལེགས་བཤད་ཤེལ་གྱི་མེ་ལོང་བཅས་ཡིན་ནོ། །


c: text/html

text:
མི་དམངས་དྲ་བའི་འཕྲིན། གསར་འགོད་པར་མཚོ་སྔོན་ཞིང་ཨུད་རྩ་འཛུགས་པུའུ་ནས་ཤེས་རྟོགས་བྱུང་བར། ཉིན་ཤས་གོང་མཚོ་སྔོན་ཞིང་ཆེན་གྱིས་གྲོང་ཚོའི(སྡེ་ཁུལ)“ཨུ་ལྷན་གཉིས”སུ་སྐབས་བརྗེའི་ལས་དོན་སྤེལ་བའི་གོ་སྐབས་དམ་འཛིན་བྱས་ཏེ་རྫོང་དང་ཤང་གི་ལས་ཁུངས་དང་བྱ་གཞག་ཚན་པ་ནས་ཆབ་སྲིད་ཀྱི་བྱང་ཚད་མཐོ་བ་དང་། དམིགས་ཡུལ་གྱི་འདུ་ཤེས་ཟབ་པ། སྤྱོད་ཚུལ་ལེགས་པ། གཟུགས་པོ་ཐང་བ། འཕེལ་རྒྱས་གཏོང་བའི་འཇོན་ཐང་ལྡན་པ། གསོ་སྐྱོང་གི་རེ་བ་ལྡན་པ་བཅས་ཀྱི་ཕུལ་བྱུང་ན་གཞོན་ལས་བྱེད་པ་གྲོང་ཚོའི་ཏང་ཀྲི་པུའི་ཧྲུའུ་ཅི་བྱེད་པར་འདེམས་གཏོང་བྱས་པར་བརྟེན། གཅིག་ནས་ལས་བྱེད་པའི་གསོ་སྦྱོང་སྦྱོང་བརྡར་བྱེད་ཐབས་གསར་གཏོད་ཐུབ་པ་དང་གཉིས་ནས་གྲོང་ཚོ་མི་ཉུང་བ་ཞིག་ཏུ་འོས་ཤིང་འཚམ་པའི་ཏང་ཀྲི་པུའི་ཧྲུའུ་ཅི་མེད་པའི་གནད་དོན་དངོས་ཐག་གཅོད་ཐུབ་པའི་ཁར། གྲོང་ཚོའི“ཨུ་ལྷན་གཉིས”ཀྱི་ཚན་ཁག་ལ་བྱང་ཚད་མཐོ་བའི་ལས་བྱེད་པ་འདེམས་བསྐོ་བྱས་ནས་སྐབས་བརྗེའི་འདེམས་བསྐོའི་ལས་དོན་ཡག་པོ་བསྒྲུབ་ཆེད་རྨང་གཞི་བརྟན་པོ་འདིང་ཐུབ་པ་བྱུང་ཡོད།
མཚོ་སྔོན་དུ་མི་རིགས་མང་བ་དང་ཆོས་ལུགས་མང་བའི་གནད་དོན་ལ་དམིགས་ནས། གང་འདྲ་བྱས་ཏེ་མི་རིགས་མི་འདྲ་བ་དང་དད་པ་མི་འདྲ་བའི་མང་ཚོགས་ཏང་གི་མཐའ་འཁོར་དུ་རྡོག་རྩ་སྒྲིལ་ཏེ་མང་ཚོགས་ཀྱི་བསམ་བློ་དང་སེམས་ནུས་ངལ་རྩོལ་ཕྱུག་འགྱུར་གྱིས་འབྱོར་འབྲིང་ཕྱོགས་སུ་བསྐྱོད་རྒྱུའི་ཐོག་གཅིག་སྡུད་བྱེད་པའི་ཐད་གཞི་རིམ་ཏང་རྩ་འཛུགས་ཀྱིས་ཧ་ཅང་གལ་འགངས་ཆེ་བའི་འགན་འཁྲི་འཁུར་ཡོད། གྲོང་ཚོའི(སྡེ་ཁུལ)“ཨུ་ལྷན་གཉིས”ཀྱི་སྐབས་བརྗེའི་འདེམས་བསྐོའི་ནང་མཚོ་སྔོན་ཞིང་ཨུད་ཀྱིས་གཞི་རིམ་རྩ་འཛུགས་དེ་ཆབ་སྲིད་ཀྱི་འདུ་ཤེས་དང་། སྤྱི་ཡོངས་ཀྱི་འདུ་ཤེས། མི་རིགས་མཐུན་སྒྲིལ་སྲུང་སྐྱོང་། འགལ་ཟླ་སེལ་ཐུབ་མཁན་བཅས་ཀྱི་སྟོབས་དང་ལྡན་པའི་དམག་འཐབ་མཁར་རྫོང་ལ་བསྐྲུན་ནས་གཞི་རིམ་ཏང་ཡོན་ལས་བྱེད་པའི་བསམ་བློའི་ཁྲིད་སྟོན་ནུས་པ་དང་མང་ཚོགས་སྒྲིག་འཛུགས་ཀྱི་ནུས་པ་ཆེ་རུ་གཏོང་བ་དང་ཏང་གི་སྲིད་འཛིན་རྩ་བ་རྒྱུན་ཆད་མེད་པར་བརྟན་དུ་གཏོང་དགོས་པའི་བླང་བྱ་ཁ་གསལ་བཏོན་ཡོད། ཞིང་ཨུད་རྩ་འཛུགས་པུས་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ཏེ་སྐབས་བརྗེའི་གྲ་སྒྲིག་དུས་མཚམས་སུ་འཇོན་ཐང་ལྡན་པའི་ལས་བྱེད་པ་འཐེན་ནས་རེས་སྐོར་དང་པོའི་བརྟག་ཞིབ་གཏིང་ཟབ་དང་རེས་སྐོར་གཉིས་པའི་ཕྱོགས་ཡོངས་ལ་ཁྱབ་པའི་ལྟ་སྐུལ་སློབ་སྟོན་བྱས་ཏེ་རིམ་ཁག་རྩ་འཛུགས་སྡེ་ཚན་དང་ཤང་གྲོང་ཏང་ཨུད་ཀྱིས་གནད་སྨིན་རིགས་དབྱེ་དང་སྒུལ་རྣམ་དོ་དམ་མཐའ་འཁྱོངས་བྱ་རྒྱུར་མཛུབ་ཁྲིད་བྱས་པ་དང་འབྲེལ་འོས་ཤིང་འཚམ་པའི་ཏང་ཀྲི་པུའི་ཧྲུའུ་ཅི་མེད་པའམ་ཡང་ན་འོས་སྒུག་མི་སྣའི་ནུས་པ་དང་བྱང་ཚད་ཞན་པ་དང་འགན་འཁྲི་འཁུར་མི་ཐུབ་པའི་གྲོང་ཚོ་དང་། འགལ་ཟླ་དང་རྩོད་གཞི་མང་བ། ཆོས་ལུགས་ཀྱི་ཤུགས་རྐྱེན་ཚབས་ཆེ་བ་བཅས་ཀྱི་གྲོང་ཚོ་27ལ་མཐིལ་རྟོགས་གཏིང་ཟབ་བྱས་པ་རེད། མངོན་གསལ་དོད་པའི་གནད་དོན་དེར་དམིགས་ནས་ཞིང་ཨུད་རྩ་འཛུགས་པུས་ཕུལ་བྱུང་ན་གཞོན་ལས་བྱེད་པ་གྲོང་ཚོའི་ཏང་རྩ་འཛུགས་ཀྱི་ཧྲུའུ་ཅི་བྱེད་པར་འདེམས་གཏོང་བྱ་རྒྱུ་དེ“ཨུ་ལྷན་གཉིས”ཀྱི་འགོ་ཁྲིད་ཚན་ཁག་གི་འཐབ་ནུས་ཆེ་རུ་གཏོང་བའི་བྱེད་ཐབས་ལ་བརྩིས་པ་དང་འབྲེལ་ཐོག་མཐའ་བར་གསུམ་དུ་མི་འདེམས་ཀྱི་ཚད་གཞི་མཐའ་འཁྱོངས་བྱ་རྒྱུ་དེར་ལྷོད་གཡེང་སྤུ་ཙམ་ཡང་བཏང་མེད།
ཤེས་རྟོགས་བྱུང་བར་གཞིགས་ན། རིམ་ཁག་རྩ་འཛུགས་སྡེ་ཚན་གྱིས་རྩ་འཛུགས་ཀྱི་འོས་སྦྱོར་དང་སྒེར་གྱིས་མིང་ཐོ་འགོད་པའི་བྱེད་ཐབས་སྤྱད་ནས་འོས་ཤིང་འཚམ་པའི་མི་སྣ་བཙལ་འཚོལ་བྱེད་པ་དང་མི་སྣ་གཏན་འཁེལ་ཟིན་རྗེས། ལས་བྱེད་པའི་དོ་དམ་དབང་ཚད་གཞིར་བཟུང་རྟོག་ཞིབ་དང་ལེགས་འདེམས་ཀྱི་ལས་དོན་སྤེལ་ནས་ཆ་རྐྱེན་གཅིག་མཚུངས་འོག་ལེགས་འདེམས་ཀྱི་མི་སྣ་དང་ཤང་གྲོང་གི་ལས་ཀའི་ཉམས་མྱོང་ཡོད་པ་དང་དེ་བཞིན་ཧྲུའུ་ཅི་དང་པོ་བྱེད་མྱོང་བ་དང་། དབུལ་སྐྱོར་ལས་དོན་གྱི་རུ་མི། སློབ་ཆེན་ཐོན་པའི་གྲོང་དཔོན། “རྒྱབ་སྐྱོར་གསུམ་དང་དབུལ་སྐྱོར་གཅིག”སོགས་ལས་ཀའི་ཉམས་མྱོང་ཡོད་པའི་ལས་བྱེད་པ་གྲོང་ཚོར་འདེམས་གཏོང་བྱས་ཏེ་ཀྲི་པུའུ་ཧྲུའུ་ཅིའི་འགན་འཁུར་རུ་བཅུག་ཡོད། འདེམས་གཏོང་བྱས་པའི་ལས་བྱེད་པ་27ནང་ཁོའོ་རིམ་པའི་ལས་བྱེད་པ་12ཡོད་པ་དེས་སྤྱིའི་གྲངས་འབོར་གྱི་44.4%བཟུང་བ་དང་། སློབ་ཆེན་དངོས་གཞིའི་ཚན་ཁག་དང་དེ་ཡན་གྱི་སློབ་རྒྱུས་ལྡན་པའི་མི23(རབས་འབྱམས་པའི་སློབ་རྒྱུས་ལྡན་པ2)གྱིས་སྤྱིའི་གྲངས་འབོར་གྱི་85.2%བཟུང་བ། བུད་མེད་ལས་བྱེད་པ་5ཡོད་པ་དེས་སྤྱིའི་མི་གྲངས་ཀྱི་18.5%བཟུང་བ། གྲངས་ཉུང་མི་རིགས་ལས་བྱེད་པ་21ཡོད་པ་དེས་སྤྱིའི་མི་གྲངས་ཀྱི་77.8%བཟུང་བ། ཆ་སྙོམས་ལོ་ཚད་32.5ཡིན་པ་དང་ལོ་ཆུང་ཤོས་24ཡིན་པ་རེད།
འདེམས་གཏོང་ལས་བྱེད་པས་གྲོང་ཚོའི་ཀྲི་པུའི་ཧྲུའུ་ཅིའི་གོ་གནས་འཁུར་བའི་དུས་ཚོད་དེ་ལོ་གཉིས་ནས་གསུམ་བར་ཡིན་ཞིང་། དེའི་རིང་གྲོང་ཚོའི“ཨུ་ལྷན་གཉིས”ཀྱི་ཚན་ཁག་འཛུགས་སྐྲུན་ལ་ཤུགས་སྣོན་ཐེབས་པ་དང་། འོས་ཤིང་འཚམ་པའི་ཏང་ཀྲི་པུའུ་ཧྲུའུ་ཅིའི་མི་སྣ་གསོ་སྐྱོང་ཐུབ་པ། གྲོང་ཚོ་རིམ་པའི་ལས་དོན་དོ་དམ་ལ་ཤུགས་སྣོན་ཐེབས་པ་བཅས་ཀྱི་གྲུབ་འབྲས་ཡོད་མཁན་ཕྱིར་ལོག་བྱེད་ཆོག་པ་དང་། དུས་ཚོད་ཐིམ་ཡང་འོས་ཤིང་འཚམ་པའི་ཏང་ཀྲི་པུའུ་ཧྲུའུ་ཅིའི་འོས་མི་གསོ་སྐྱོང་མ་ཐུབ་པ་དང་གྲོང་ཚོ་རིམ་པའི་ལས་དོན་དོ་དམ་ལ་གྲུབ་འབྲས་མ་ཐོབ་པའི་ཐད་འདེམས་གཏོང་བྱས་པའི་ལས་བྱེད་པ་སྒེར་གྱི་བསམ་འཆར་དང་ལེན་བྱེད་པའི་རྨང་གཞིའི་ཐོག་གནས་ཚུལ་ལ་གཞིགས་ནས་དུས་ཚོད་ནར་འགྱངས་སམ་ཡང་ན་སླར་ཡང་འདེམས་གཏོང་བྱ་རྒྱུ་རེད། འདེམས་གཏོང་མི་སྣ་གཏན་འཁེལ་བྱས་རྗེས་གྲོང་ཨུད་དང་ཀྲོའུ་ཨུད་ཁག་གི་སྒྲིག་འཛུགས་གཅིག་གྱུར་འོག་གོ་གནས་བཀོད་སྒྲིག་བྱས་པ་དང་རྩ་འཛུགས་ཀྱི་འབྲེལ་བ་གྲོང་ཚོར་སྒྱུར་རྒྱུ་དང་འབྲེལ་གྲོང་ཚོའི་ཏང་ཀྲི་པུའི་སྐབས་བརྗེའི་འདེམས་བསྐོའི་ནང་ཞུགས་ཆོག་པ་དང་ལས་ཁུངས་རྙིང་པའི་སྲིད་འཛིན་འབྲེལ་བ་དང་གླ་ཕོགས་འབྲེལ་བ་རང་སོར་འཇོག་རྒྱུ་རེད།
ལས་བྱེད་པའི་སེམས་ཁྲལ་སེལ་ནས་སེམས་ལས་ཀར་གནས་ཐུབ་པ་དང་ལས་དོན་སྒྲུབ་ཆེད། གྲོང་ཚོའི་གོ་གནས་འཁུར་རིང་དཀའ་ཚེགས་ཆེ་ལ་ཐག་རིང་ས་ཁུལ་གྱི་ཕོགས་སྣོན་དང་། མཚོ་སྔོན་གྱི་ཕོགས་སྣོན། ཤང་གྲོང་གི་ལས་ཀའི་ཁ་གསབ་དངུལ། དགུན་དུས་ཀྱི་མེ་དྲོད་ཁ་གསབ་བཅས་སྤྲོད་རྒྱུ་མ་ཟད། མི་ལུས་ལ་བསམ་ཡུལ་ལས་འདས་པའི་རྨས་སྐྱོན་ཕོག་པའི་འགན་བཅོལ་ཉོ་རྒྱུ་རེད། མཁོ་བའི་གྲོན་དངུལ་རིམ་མཚུངས་ནོར་སྲིད་སྡེ་ཚན་ནས་སྤྲོད་རྒྱུ་དང་གྲོང་སྡོད་ཧྲུའུ་ཅི་དང་པོའི་ཚད་གཞི་ལྟར་ལས་ཀའི་གྲོན་དངུལ་དོན་འཁྱོལ་བྱས་ཏེ་ལས་ཀར་རྒྱབ་སྐྱོར་བྱ་རྒྱུ་རེད།

robotstxt: allowed

filter: keep


text:
སྙན་ངག་ནི་སྐད་ཆ་བཤད་སྟངས་ཤིག་ཡིན།
------ ན་གཞོན་སྙན་ངག་པ་སྒྲེན་པོར་བཅར་འདྲི་བྱས་པ།
ཁྲི་སེམས་དཔའ། བདེ་མོ།
སྒྲེན་པོ། བདེ་མོ་ཡིན།
ཁྲི་སེམས་དཔའ། རང་གི་སྙན་ངག་གསར་རྩོམ་གྱི་བརྒྱུད་རིམ་མདོར་ཙམ་གླེང་རོགས།
སྒྲེན་པོ། ང་ནི་རེབ་གོང་འཕྲང་ཡར་ནང་བཙན་མོ་ཞང་སྟག་ཡན་སྡེ་བ་ཞེས་པའི་རོང་མ་འབྲོག་གི་ས་ཆ་དམིགས་བསལ་བ་ཞིག་ནས་འཚར་ལོངས་བྱུང་། ཆུང་དུས་ནས་ཞིང་ཕྱུགས་ལས་རིགས་གཉིས་ཀྱི་འཚོ་བའི་རྨང་མཐུག་ས་དང་རོང་མ་འབྲོག་གི་སྐད་ཆའི་ཐོན་ཁུངས་འཛོམས་ས། རྫོང་མཁར་དང་ཁ་ཐག་ཅུང་རིང་ས། འགྲིམ་འགྲུལ་སྟབས་བདེ་བོ་མེད་ས། ལུང་བ་ཁ་རུབ་གཞན་གྱིས་དོ་སྣང་ཡེ་མི་བྱེད་ས་ཞིག་ནས་འཚོ་བ་རོལ་ཏེ་ཡུན་རིང་ཕྱིན་སྟབས། ལྟོས་བཅས་ཀྱིས་བཤད་ན་ང་ལ་སྐད་རིགས་གཞན་པ་རང་གི་འཚོ་བའི་ཁྱབ་ཁོངས་སུ་སིམ་འདྲེས་བྱེད་སའི་བརྒྱུད་ལམ་གདོད་ནས་ཁེགས་ཡོད་པར་བརྟེན། སྐད་རིགས་གཞན་གྱི་ལྷད་ཞུགས་ཚད་ཉུང་ཞེས་བཤད་ཆོག དེའི་ཁར་འཚོ་བ་དངོས་རྨང་གདན་བྱས་ཏེ་བྱུང་བའི་བོད་སྐད་ཀྱི་སྲོག་དབང་མ་འགགས་པ་སྤྲིས་མ་ལྟ་བུར་ཇི་འདོད་མྱངས་ཞིང་སྤྱོད་པའི་བགོ་སྐལ་ལྡན་པ་ནི། ང་རང་སྙན་ངག་འབྲི་མཁན་ཞིག་ལ་མཚོན་ནས་བཤད་ན་ཕྱི་རྐྱེན་ངང་གིས་ཚང་བའི་རྟེན་འབྲེལ་དུ་བརྩིས་ཆོག དེ་ནི་ང་རང་སྙན་ངག་གསར་རྩོམ་པ་ཞིག་ལ་མཚོན་ན་གསར་རྩོམ་གྱི་ཕྱི་རྐྱེན་ལྟ་བུ་ཡིན།
མཐོ་འབྲིང་གི་དུས་སྐབས་ནི་ང་ལ་མཚོན་ན་སྙན་ངག་གསར་རྩོམ་གྱི་བརྒྱུད་རིམ་ཐོག་མར་ངོས་འཛིན་བྱས་ཆོག་སྟེ། མཐོ་འབྲིང་གི་སྐབས་སུ་ང་རང་ངའི་དགའ་ཕྱོགས་ལ་སྐྱོར་མ་འདེགས་མཁན་གྱི་བོད་ཡིག་འཛིན་བདག་དགེ་རྒན་ལེགས་པོ་ཞིག་ལ་ལས་ཀྱིས་འཕྲད་དེ། ངའི་འཆར་སྣང་གིས་ཕྱུག་པའི་དད་མོས་ལ་ཉི་མ་མེ་གྲོགས་དང་ཆར་བ་ཆུ་གྲོགས་ཀྱི་བྱེད་ནུས་མི་དམན་པ་བཏོན་མྱོང་། དགེ་རྒན་ཁོང་གི་མཚན་ལ་གཡུང་དྲུང་ཐར་ཟེར་ཞིང་། ཁོང་གིས་དེང་སྐབས་རེབ་གོང་རྫོང་མི་རིགས་སློབ་འབྲིང་དུ་ཕྱག་ལས་གནང་མུས་ཡིན། སྐབས་དེར་ང་ཚོའི་འཛིན་གྲྭའི་ནང་ན་བོད་ཡིག་གི་ཡིག་ཚད་གཟེངས་ཐོན་ཅན་མང་པོ་ཡོད་ཅིང་། གངས་རྒྱན་མེ་ཏོག་གི་མེ་སོན་ལེ་ཚན་དང་གངས་རྒྱན་ན་ཆུང་ཚགས་པར། ལྷོ་ཁའི་རྩོམ་རིག་སྒྱུ་རྩལ། བོད་ཀྱི་རྩོམ་རིག་སྒྱུ་རྩལ་བཅས་ཀྱི་སྟེང་དུ་ཚིགས་བཅད་དང་ལྷུག་རྩོམ། རང་མོས་བཅས་རེ་ཟུང་འགོད་མཁན་གྱི་སློབ་གྲོགས་རྩོམ་དགའ་མང་པོ་ཞིག་ཡོད། སློབ་གྲོགས་སུས་རང་གི་རྩོམ་ཡིག་གོང་འཁོད་དུས་དེབ་དང་ཚགས་ཤོག་སྟེང་བཀོད་དེ་རྩོམ་ཡོན་འབྱོར་ན། འབྲི་མཁན་གྱིས་ཅིས་ཀྱང་རྩོམ་ཡོན་ཉུང་ཤས་ལས་སྒོར་རྡོག་འགའ་ཟུར་དུ་བཏོན་ནས་ཀ་ར་ཤོག་ཐུམ་གང་ཉོས་ཏེ་འཛིན་བདག་གི་ལག་ཏུ་བཞག་པ་ན། འཛིན་བདག་གཡུང་དྲུང་ཐར་གྱིས་ཀ་ར་རྡོག་གཅིག་རེ་གཅིག་རེ་སློབ་གྲོགས་ཡོངས་ལ་བགོས་རྗེས། ཀ་ར་ཨེ་ཞིམ་གི་ཞེས་འདྲི་ངེས་ཤིང་། སློབ་གྲོགས་ཚོས་ཕྱིར་ཀ་ར་ཞིམ་གི་ཡ་ཞེས་ལན་ཕྱིན་པ་ན། རྒན་ལགས་ཀྱིས་ཕྱིར་འོ་ན་ཁྱོད་ཚོས་རང་གི་རྩོམ་རྩལ་ལ་བརྟེན་ནས་ཀ་ར་བཟའ་མི་འདོད་དམ་ཞེས་ངར་ལྡུད་ངེས་ཡིན། སྐབས་དེར་ང་རང་བོད་ཡིག་གི་རྨང་གཞི་བཟང་བོའི་གྲས་མིན་ནའང་། སེམས་ལ་གང་ཤར་ཡི་གེའི་ལམ་ནས་མཚོན་པར་རང་བཞིན་གྱིས་མོས་པར་བརྟེན། ཚིགས་བཅད་རིང་ཐུང་ཅི་རིགས་དང་རང་མོས་སྙན་ངག་ཡིན་ནོ་ལོ་མང་པོ། སྙན་ངག་མེ་ལོང་མའི་དཔེ་རྒྱན་དང་གཟུགས་རྒྱན་དཔེ་ཁྲིད་བྱས་རྗེས་དཔེ་བརྗོད་འཇོག་རྒྱུ་ལས་བྱར་བཞག་པ་མང་པོ་བྲིས་ནས་དགེ་རྒན་ལ་བསྟན་ན། རྒན་ལགས་ཀྱིས་ལྕགས་སྨྱུག་དམར་པོས་ཡིག་ནོར་རེ་རེ་བཞིན་བཅོས་ནས། རྩོམ་རེ་རེའི་མཇུག་ཏུ་མཐའ་སྡོམ་ཐུང་ངུ་ཞིག་འགོད་ངེས་པར་མ་ཟད། ལན་རེར་བཅོས་རྩོམ་ལག་ཏུ་འཁྱེར་ཏེ་ངའི་གམ་དུ་ཡོང་ནས་སྙན་ངག་བྲིས་ན་འཆར་སྣང་ཕུན་སུམ་ཚོགས་པ་ཡོད་ཚུལ་དང་བོད་ཡིག་གི་ཚིག་རྩལ་ཇེ་ལེགས་ཇེ་རྒྱས་སུ་འགྲོ་བཞིན་ཡོད་ཚུལ་སོགས་ལབ་ནས་སྐུལ་མ་བཏང་བར་བརྟེན། དགེ་རྒན་ཁོང་ནི་ངའི་དགའ་ཕྱོགས་ལ་གཤོག་ཟུང་བསྩོལ་མཁན་ཡིན་ཞེས་བཤད་ཆོག དེ་ནི་ང་རང་སྙན་ངག་ལ་འཇུག་པའི་ནང་གི་མཐུན་རྐྱེན་གཙོ་བོ་ཞིག་ཡིན། དེའི་རྗེས་སློབ་ཆེན་གྱི་སྐབས་སུ་བོད་ཀྱི་དེང་རབས་རྩོམ་རིག་དཔྱད་འཇོག་པ་རྒན་བདུད་ལྷ་རྒྱལ་ལགས་ཀྱི་རྩོམ་རིག་གསར་རྩོམ་སྐོར་དང་འབྲེལ་བའི་སློབ་ཁྲིད་དང་སློབ་སྟོན་གང་མང་ཐོབ་པའི་སྐལ་བ་ལྡན་ཞིང་། དགེ་རྒན་ཁོང་གིས་རྩོམ་རིག་དང་ཁྱད་དོན་སྙན་ངག་གི་སྐོར་ནས་ང་ལ་བློ་སྒོ་མང་དུ་ཕྱེས་ཏེ། རྒྱ་ཡིག་གི་ལམ་ནས་བརྩམས་པའི་རྩོམ་རིག་གཞུང་ལུགས་དང་མཐའ་དཔྱོད། མྱོང་དཔྱད་ལྟ་བུའི་དཔེ་དེབ་ངོ་སྤྲོད་བྱས་པ་དེས། ངའི་སྙན་ངག་གསར་རྩོམ་ལ་གཞུང་ལུགས་ཀྱི་སྐྱོར་མ་ཡོད་པར་གྱུར། དེ་མིན་ད་དུང་ནུབ་བྱང་མི་རིགས་སློབ་ཆེན་གྱི་དགེ་རྒན་དཔའ་རྩེ་ལགས་དང་དགེ་སློབ་ཀྱི་འབྲེལ་བ་ནས་བློས་ཐུབ་གྲོགས་པོ་ལྟ་བུར་གྱུར་རྗེས། ཁོང་གིས་དུས་ངེས་མེད་དུ་ངའི་གསར་རྩོམ་ལ་དགོངས་འཆར་ལྷུག་བསྩོལ་གནང་། ངའི་སློབ་ཆེན་ནི་དྲ་སྟེང་གི་རྩོམ་ཡིག་ཤིན་ཏུ་དར་ཆེ་བའི་དུས་སྐབས་ཤིག་ལ་འཁེལ་ཡོད་ཅིང་། ད་ལྟའང་དྲན་སོས་པ་ཞིག་ནི། ཉིན་ཞིག་དགེ་རྒན་དཔའ་རྩེ་ལགས་ཀྱིས་ང་རང་ཁོའི་ཟུར་དུ་བོས་ཏེ། ངས་བྲིས་པའི་དྲ་རྩོམ་ཞིག་དཔར་རྗེས་ཡིག་ནོར་རྣམས་དག་བཅོས་བྱས་ཡོད་པར་མ་ཟད། ཚིག་དང་ཐ་སྙད་ཁ་ཤས་འདི་ལྟར་བརྗེ་སྤོར་བྱས་ན་ལེགས་ཚུལ་གྱི་དགོངས་གཞི་བཏོན་པ་དེ་རེད། སྐབས་དེར་ནུབ་བྱང་མི་རིགས་སློབ་ཆེན་གྱི་གངས་ཀྱི་རོལ་དབྱངས་སྙན་ངག་གྱེར་འདོན་དང་སྙན་ངག་ཚགས་པར་ནི་ང་ལ་མཚོན་ན་རིག་པའི་རྩལ་རྒྱ་འདོན་སའི་གར་སྟེགས་ཆེན་པོ་ཞིག་ཡིན། དགེ་རྒན་བདུད་ལྷ་རྒྱལ་དང་དཔའ་རྩེ། ནུབ་བྱང་མི་རིགས་སློབ་ཆེན་གྱི་སྐབས་དེའི་རྩོམ་རིག་གི་མཁའ་དབུགས་གཙང་སིང་བཅས་ནི་ང་རང་རྩོམ་རིག་ལ་འཇུག་བྱེད་ཀྱི་ནང་རྐྱེན་གཉིས་པ་ཡིན།
ཁྲི་སེམས་དཔའ། སྙན་ངག་ཟེར་བར་གོ་བ་ཇི་ལྟར་ལེན་བཞིན་ཡོད།
སྒྲེན་པོ། ང་ལ་མཚོན་ན་སྙན་ངག་སྐོར་ནས་དྲན་རྟོག་ཐོར་ཙམ་བྱོ་རྒྱུ་ཡང་ཧ་ཅང་ཁག་པའི་གནས་ཤིག་རེད། བསམ་གཞིག་གནད་ཐིངས་བྱས་ན་རང་ཉིད་ལ་ཁག་མི་འདུག་སྙམ་པ་རེ་སྐྱེས་འོངས། རྒྱུ་མཚན་ཤིན་ཏུ་ནས་སླ་སྟེ། རྩོམ་རིག་ལ་ཐོག་དང་མཐའ་མེད། སྙན་ངག་ལ་ཤེས་པ་ལས་གཞན་ཚོར་བ་ཟེར་བའི་རྣམ་ཤེས་ལ་སྐྱོམས་འདར་སློང་བྱེད་ཀྱི། བླ་སྲོག་འཐོམ་སྤྲིད་གཏང་བྱེད་ཀྱི་ནམ་མཁའ་གཞན་ཞིག་ཡོད་པས་རེད། སྤྱིར་ན་སྙན་ངག་སྙན་ངག་ཡིན་བྱེད་ནི་ཚོར་བ་ཡིན་པ་བསྙོན་མེད་ཡིན་མོད། སྙན་ངག་ཐམས་ཅད་ཚོར་སྣང་དབང་བཙན་པོར་བྱས་ཏེ་གྲུབ་པའི་ངེས་པ་གཏན་ནས་མེད་སྙམ། སྙན་ངག་ཚོར་བས་ཁྱོགས་མིན་དེ་ཡང་མཐར་དེད་ན་སྙན་ངག་རྩོམ་པའི་སྐབས་ཀྱི་སེམས་ཁམས་གདམ་གསེས་ལ་འབྲེལ་བ་ངེས་ཅན་ཡོད། སྙན་ངག་པ་ཁ་ཤས་ཀྱིས་ཐ་སྙད་ཀྱི་སྡེབ་སྦྱོར་དང་ཚིག་གི་གྲུབ་གྲོལ། དུམ་ཚན་གྱི་བརྗེ་སྤོར། ཁ་བྱང་དང་གཞུང་དངོས་ཀྱི་མཐུན་མཇུག་གཙོས་སྒྲིག་གཞིའི་རྒྱུ་ཆར་གདམས་གསེས་དང་འདོར་ལེན་ཀྱི་རྣམ་པས་ཀློག་པ་པོར་མགུ་བ་བསྐྱེད་ཀྱིན་ཡོད་ལ། ཡང་སྙན་ངག་པ་ཁ་ཤས་ཀྱིས་བསམ་བློའི་རྣོ་དབལ་དང་ཚོར་བའི་མེ་ལྕེ། དབྱངས་འགྲོས་ཀྱི་འཕྱོ་འཇགས། བརྩེ་དུངས་ཀྱི་ངུ་ཤུམ་བཅས་དབང་བཙན་པོར་བསྐྱེད་ནས་མིའི་ནང་སེམས་ཀྱི་ཚོས་གཞིའི་ངོར་དགའ་སྐྱོ་ཆགས་སྡང་གི་རི་མོ་འབྲི་བཞིན་ཡོད། སྙན་ངག་ནི་སྐད་ཆ་བཤད་སྟངས་ཤིག་ཡིན་ཞེས་ལབ་དོན་ཡང་དེར་ཐུག་ཡོད། དེ་བས་ངས་བསམ་ན་སྙན་ངག་ནི་སྐད་ཆ་ནས་མགོ་བརྩམས་ཏེ་ཕྱིར་སྐད་ཆའི་སྟེང་དུ་འཕོ་དགོས་པའི་ངག་གི་རོལ་རྩེད་ཅིག་ཏུ་འདོད། ངས་འདིར་དམིགས་བཙུགས་ཏེ་གླེང་བཞིན་པའི་སྐད་ཆ་ནི་ཡི་གེ་རྐྱང་བའི་བརྡ་རྟགས་ཙམ་དང་མིའི་ཁ་ནས་བྱུང་རྒྱལ་ཐོན་པའི་སྐད་ཆར་གོ་ན་མི་འགྲིག དེ་ནི་བསལ་བསེད་འདོར་ལེན་བྱས་ཏེ་བྱུང་བའི་ངག་གི་སྤྲིས་མ་ལྟ་བུ་དང་བརྡ་སྤྲོད་ཀྱི་ཚགས་ལ་བརྒྱབ་ནས་ཐོན་པའི་གཏན་ཚིགས་ཀྱི་སྐད་ཆ་ཞིག་ཡིན་དགོས། སྐད་ཆའི་ལྡེམ་དགོངས་ལ་དབང་འབྱོར་བ་ཡིན་ན་གཞི་ནས་ཐ་སྙད་ཀྱི་ཁུད་དུ་བསམ་བློ་དང་བརྗོད་སྙིང་སོགས་ཚང་མ་རང་ཆས་སུ་གཅུད་ཡོད་འདོད།
ཁྲི་སེམས་དཔའ། ཁྱེད་ཀྱིས་བལྟས་ན་མིག་སྔའི་རང་རེའི་སྙན་ངག་གི་གནས་བབ་དེ་ག་འདྲ་ཞིག་རེད།
སྒྲེན་པོ། དེང་གི་བོད་ཀྱི་སྙན་ངག་ལ་རང་གྲོལ་དང་འཇུ་སྐལ་བཟང་། ལྗང་བུ་བཅས་ཀྱི་རབས་དེ་ལ་མངའ་བའི་སྡེབ་ལེགས་ཚིག་གི་སྦྱོར་ཉམས་མེད་ཅིང་། ཚངས་མགུར་ནང་བཞིན་སྙན་ངག་གི་ཚོར་སྣང་ངོམས་མེད་དུ་གཞིབ་རྒྱུ་ཡང་མེད་པར། སྙན་ངག་རིང་ཐུང་ཅི་རིགས་པོ་ཧ་ལམ་ཆུ་ཚད་འདྲ་མཚུངས་ཙམ་གྱི་སར་གནས་འདུག གོང་ནས་ཀྱང་ཟུར་ཙམ་གླེང་བ་ནང་བཞིན། སྙན་ངག་ཡག་མིན་དེ་གཙོ་བོ་ཕྱིའི་སྒྲིག་གཞིའི་ཆ་དང་ནང་གི་རྟོག་སྣང་ངམ་ལྗིད་ཁོག་གི་ཆ་གཉིས་ནས་བལྟ་དགོས། ཕྱིའི་སྒྲིག་གཞི་གཙིགས་ཆེར་འཛིན་མཁན་གྱིས་ཚིག་གི་རོལ་རྩེད་ལ་བརྟེན་ཏེ་སྙན་ངག་གི་རྣམ་པ་འཆོར་ཉམས་ཅན་དུ་བསྒྱུར་ནས་ཀློག་མཁན་ལ་གསར་བ་གསར་རྐྱང་གི་ཚོར་སྣང་ཤིག་སྟོབ་ཀྱིན་ཡོད་པ་དང་། ནང་གི་རྟོག་སྣང་ངམ་ལྗིད་ཁོག་གི་ཆར་དང་དོད་བྱེད་མཁན་ལ་མཚོན་ན་མཚན་ཉིད་རིག་པ་དང་ཆོས་ལུགས་གཙོས་ལྟ་བ་ཚད་མཐོན་པོ་ཞིག་ལ་བརྟེན་ནས་སྙན་ངག་གི་ནང་ཁོག་བརྟས་པར་བྱས་ཡོད། ངས་བསམ་ན་དེང་གི་རང་རེའི་སྙན་ངག་གིས་གནད་འདི་གཉིས་ཀའི་ལམ་བུ་གང་ཡིན་རུང་ཆེ་ཙམ་བསྐྱེད་ཐུབ་ཀྱིན་མེད་པར་འདོད། ལྷག་དོན་རྣམ་པ་གསར་བ་དང་ནང་དོན་ལྗིད་ཁོག་ཅན་བརྩམས་ཆོས་གཅིག་གི་སྟེང་ནས་གའུ་ཁ་སྦྱོར་ལྟ་བུ་ཐོན་པ་སྲིད་མཐའ་ཙམ། མདོར་ན་དེང་གི་བོད་པའི་སྙན་ངག་གིས་སྙན་ངག་གི་རྣམ་པ་དང་ནང་དོན་གཉིས་ཆར་འགྱུར་བ་ཆེན་པོ་གཏོང་མ་ནུས་པར་སོ་ན་གནས་འདུག་སྣང་སྟེར། འདིའི་གནད་གང་ལ་ཐུག་སོང་བ་རེད་ཟེར་ན། ངས་བསམ་ན་གནད་གཉིས་ཀྱི་ཆ་ནས་སྡོམ་བཀོད་ཆོག་པ་འདྲ་སྟེ། གཅིག་ནི་བོད་སྐད་དང་བོད་ཡིག་གི་གདངས་མ་ནོར་བ་དེ་རང་རྒྱུད་ལ་ལེན་ཐུབ་ཀྱིན་མེད་པ་དང་། གཉིས་ནས་སྙན་ངག་པ་ཚོའི་རྩོམ་རིག་གི་བློ་སྦྱོང་ཞན་པའི་རྐྱེན་རེད་འདོད།
ཁྲི་སེམས་དཔའ། ཁྱེད་རང་གིས་སྙན་ངག་གསར་རྩོམ་བྱེད་དུས་དམིགས་བསལ་གྱི་ཁོར་ཡུག་འདྲ་དགོས་སམ།
སྒྲེན་པོ། ནུབ་གླིང་དང་རྒྱ་ནག་གི་སྙན་ངག་པའི་གསར་རྩོམ་མྱོང་བཤད་ལྟ་བུར་བལྟས་ན། ཆང་དང་ཁོ་ཧྥེ་བསྟེན་ནས་སྙན་ངག་གསར་རྩོམ་བྱེད་མཁན་དང་། གནས་དབེན་པ་དང་འདུ་འཛི་ཆེ་ས་ནས་བསྡད་དེ་སྙན་ངག་གསར་རྩོམ་གནང་མཁན་ཡོད་ཅིང་། བཤད་རྒྱུན་ལ་བོད་ཀྱི་རྩོམ་རིག་གསར་བའི་དེད་དཔོན་དཔལ་རང་གྲོལ་མཆོག་ལ་མཚོན་ནས་བཤད་ཀྱང་། ཆང་རག་བསྟེན་ནས་སྙན་ངག་རྩོམ་སྲོལ་ཡོད་ཚུལ་ཐོས་མྱོང་། ང་རང་ལ་མཚོན་ན་གསར་རྩོམ་བྱེད་སྐབས་ཕྱིའི་ཁོར་ཡུག་ལ་འབྲེལ་བ་དེ་འདྲ་ཆེན་པོ་ཞིག་མེད་པ་
འདྲ། གཙོ་བོ་ཙབ་ཙུབ་ཀྱི་ཞེ་བློ་གུད་དུ་བོར་ནས་ནང་སེམས་ཞི་འཇགས་སུ་སོང་རྗེས། རོལ་དབྱངས་ཤིག་ལ་ཉན་ཞོར་སྙན་ངག་བྲིས་ན་ཚོར་བ་ངང་གིས་འཁོར་ཡོང་། སེམས་ཞི་འཇགས་ཡོང་མ་ཐུབ་པའི་སྔ་རོལ་དུ་གསར་རྩོམ་གནང་ཐུབ་པ་མི་འདུག ང་ལ་མཚོན་ན་ཕྱི་རོལ་གྱི་ཁོར་ཡུག་ལས་ནང་སེམས་ཀྱི་ཞི་འཇགས་གཙོ་བོ་རེད་འདོད། རོལ་དབྱངས་ནི་ངའི་སྙན་ངག་གསར་རྩོམ་ལ་མེད་དུ་མི་རུང་བའི་མཁའ་དབུགས་ལྟ་བུ་ཡིན། རོལ་དབྱངས་ལ་ཉན་ནས་སྙན་ངག་བརྩམས་ན། གྲུབ་པའི་སྙན་ངག་དེར་རོལ་དབྱངས་ཀྱི་འདེགས་འཇོག་དང་དབྱངས་འགྲོས་ཀྱི་ཆོས་ཉིད་དམིགས་བསལ་བ་ཞིག་ལྡན་སྣང་སྟེར། བདེན་མིན་མི་ཤེས།
ཁྲི་སེམས་དཔའ། ཁྱེད་ཀྱི་སྙན་ངག་འབྲི་བའི་རྒྱུ་དང་རྐྱེན་གང་ཡིན།
སྒྲེན་པོ། མི་སུ་ཞིག་ཡིན་རུང་རང་གི་སེམས་ངོ་རྗེན་པ་སྟོན་ཐབས་ལ་མི་འབད་མཁན་གཅིག་ཀྱང་མེད། མི་སེམས་ནི་གསོག་སྣོད་ཅིག་ལ་ཆ་འཇོག་བྱས་ན། སྣོད་དེ་རང་སྟོབས་ཀྱིས་གང་ན་སྙིགས་རོ་མོད་པོ་ཞིག་མགྲིན་སྒོ་ནས་འཕོ་དགོས་པ་ནི་ཆོས་ཉིད་ཡིན། སྨྲ་བ་མང་པོ་ཅན་གྱི་མིས་སྐད་ཆ་བཤད་ནས་ནང་སེམས་ཀྱི་སྣོད་དེ་བྲི་བར་བྱེད་ཀྱིན་ཡོད་ཅིང་། རི་མོ་དང་རོལ་དབྱངས་མཁན་གྱིས་ཚོས་གཞི་དང་དབྱངས་རྟར་བརྟེན་ནས་ནང་སེམས་ཀྱི་སྣོད་དེའི་ཁོད་ཇེ་ཡངས་སུ་གཏོང་གིན་ཡོད། ང་ལ་མཚོན་ན་རང་བཞིན་གྱིས་སྨྲ་བ་ཉུང་བར་བརྟེན། སྐད་ཆ་མང་པོ་ཞིག་ཁོག་ཏུ་བཅུག་ནས་རྨ་ཁར་འགྲོ་ཉེན་ལ་ཐུག་ཡོད་ཅིང་། གལ་སྲིད་དུས་ལྟར་སེམས་ཀྱི་གཏིང་དུ་སྦས་ཡུན་རིང་བའི་སྐད་ཆ་དེ་དག་ཕྱིར་མ་བྱོ་ན། དབུགས་སྟོད་དུ་འཚངས་ནས་ཁོག་པ་དོག་བཅུམ་སེར་འགྲོ་ངེས་པས་ན། ངས་སྙན་ངག་ཅེས་པའི་ཐབས་ལམ་འདི་གཡར་ནས་རང་གི་ནང་སེམས་བཤལ་ནི་ཡིན།
ཁྲི་སེམས་དཔའ། ཁྱེད་ལ་ཤུགས་རྐྱེན་ཐེབས་མྱོང་མཁན་གྱི་རྩོམ་པ་པོ་དང་སྙན་ངག་པ་སུ་སུ་ཡོད།
སྒྲེན་པོ། ཉེ་དུས་ཀྱི་ཆ་ནས་བོད་ཀྱི་སྙན་ངག་པའི་ཁྲོད་ང་ལ་བག་ཆགས་ཟབ་མོ་འཇོག་མཁན་ནི་རང་གྲོལ་དང་ལྗང་བུ། གཅན་མེ་སྟག འཇུ་སྐལ་བཟང་། དཔའ་རྩེ། གཉན། སྐྱབས་ཆེན་བདེ་གྲོལ་བཅས་ཡིན།
ཁྲི་སེམས་དཔའ། ཁྱེད་ཀྱིས་འབྲི་འདོད་པའམ་ཡང་ན་ཁྱེད་ཀྱི་སེམས་ནང་གི་སྙན་ངག་ཡག་པོ་དེ་ཇི་ལྟ་བུ་ཞིག་ཡིན།
སྒྲེན་པོ། སྙན་ངག་ལ་འདི་ཞེས་ཚད་གཞི་གཤའ་མ་ཞིག་འཇོག་རྒྱུ་མེད་པ་བདེན་དོན་ཡིན་ནའང་། བྲིས་པའི་སྙན་ངག་གང་དེ་འགྲོ་མིའི་ཆགས་སྡང་གི་གཏན་ཚིགས་དང་མཐུན་ཞིང་། སྙན་ངག་གང་དེའི་ཁྲོད་ཐོན་པའི་ཚིག་དང་ཡིད་གཟུགས་ཇི་སྙེད་རྩོམ་མཁན་རང་གི་དངོས་བརྒྱུད་མྱོང་སྟོབས་ཀྱིས་ཟིན་པ་ཡིན་ན་དེ་འདྲ་ལ་ད་གཟོད་སྙན་ངག་ལེགས་པོ་ཞེས་བསྙད་ཆོག་སྙམ།
ཁྲི་སེམས་དཔའ། ཁྱེད་ཀྱིས་བོད་ཀྱི་སྙན་ངག་པ་རྣམས་ལ་སྐད་ཆ་འགའ་ཅིས་ཀྱང་འཆད་དགོས་པར་སྐུལ་ཚེ་ཅི་ཞིག་འཆད་འདོད་དམ།
སྒྲེན་པོ། དགོངས་དག འདིའི་སྐོར་ནས་ང་ལ་བཤད་རྒྱུ་མང་པོ་མེད།
ཁྲི་སེམས་དཔའ། མཇུག་མཐར་མ་འོངས་པའི་འཆར་གཞིའི་སྐོར་ནས་ཁ་བརྡ་ཐུང་ཐུང་ཞིག་བྱས་ན་ཅི་འདྲ།
སྒྲེན་པོ། རེད། མ་འོངས་འཆར་གཞིའི་སྐོར་ནས་འདི་ཞེས་རྩིས་ཁྲ་ལྟ་བུ་ཞིག་སྟོན་རྒྱུ་ཅི་ཡང་མེད། མ་འོངས་པར་རང་གི་མི་འདང་སར་ཤུགས་བསྣན་ནས་རང་བློར་འབབ་པའི་སྙན་ངག་འགའ་རྩོམ་པར་འབད་འབུངས་ཧུར་བསྐྱེད་བྱེད་རྒྱུ་ཡིན།
ཁྲི་སེམས་དཔའ། ཁྱེད་ཀྱིས་བཅར་འདྲི་དང་ལེན་བྱས་པར་བཀའ་དྲིན་ཆེ།
སྒྲེན་པོ། ཁྱེད་ཀྱིས་ང་ལ་རང་གི་སེམས་གཏམ་བྱོ་སའི་སྡིངས་ཆ་འདི་ལྟ་བུ་འདོན་སྤྲོད་བྱས་པར་སྙིང་ནས་ཐུགས་རྗེ་ཆེ་ཞུ།


text:
༡༩༣༩ལོར་སློབ་གྲྭ་དེ་ཁྲུན་ཆིན་དུ་སྤར། ཁྲུན་ཆིན་དུ་ཁོང་གིས་བསམ་བློའི་གོ་རྟོགས་མཐོར་འདེགས་ཆེད་ཕྱོགས་གཅིག་ནས་སློབ་སྦྱོང་ལ་འབད་བརྩོན་རྒྱུན་མར་གནང་བ་དང༌། ཕྱོག་གཞན་ཞིག་ནས་སྐབས་དེའི་བོད་ཁུལ་གྱི་དངོས་ཡོད་དང་འབྲེལ་བོད་ཁམས་ཡོངས་རྫོགས་གཅིག་གྱུར་བྱས་ཏེ་བོད་ཀྱི་ལམ་ལུགས་རྙིང་བ་བསྐྱུར་ནས་སྤྱི་ཚོགས་རིང་ལུགས་ཀྱི་རྒྱལ་ཁབ་བརྟན་པོ་ཞིག་འཛུགས་རྒྱུའི་ཆེད་དུ། གོ་མིན་ཏང་ཆབ་སྲིད་སློབ་གྲྭའི་ནང་དུ་བོད་རིགས་གུང་ཁྲན་ཚོགས་པ་གསར་འཛུགས་གནང་བ་གོ་མིན་ཏང་འབྲེལ་ཡོད་མི་སྣས་ཤེས་ཚོར་བྱུང་སྟེ། ཁོ་རང་གོ་མིན་ཏང་ཆབ་སྲིད་སློབ་གྲྭའི་ཞོར་གཏོགས་བོད་སོག་སློབ་གྲྭའི་སློབ་སྤྱི་ཅང་ཅེ་ཧྲིས་ནས་ཕྱིར་འབུད་བཏང༌། དེ་རྗེས་ཁམས་ཁུལ་དུ་ཕྱིར་ལོག་ནས་ཕྱི་ཚུལ་དུ་དགེ་རྒན་གྱི་ཕྱག་ལས་གནང་ཞིང་དོན་ལ་ཁམས་ཁུལ་གྱི་གསར་བརྗེའི་བྱེད་སྒོ་སྤེལ་བ་གོ་མིན་ཏང་སྲིད་གཞུང་ནས་ཚོར་བས་འབྲི་ཆུའི་ནུབ་རྒྱུད་བོད་གཞུང་མངའ་ཁོངས་སུ་བྲོས་བྱོལ་གནང༌།
༡༩༤༣ལོར་ལྷ་སར་ཕེབས་ཏེ་ཡང་བསྐྱར་༼ བོད་རིགས་གཅིག་གྱུར་བཅིངས་འགྲོལ་གནའ་འབྲེལ་ཚོགས་པ༽བཙུགས་ཏེ་བསམ་བློ་ཁོད་ཡངས་ཅན་གྱི་སྐུ་དྲག་དག་ལ་འབྲེལ་བ་གནང་སྟེ་ཞི་བའི་སྒོ་ནས་བོད་ཀྱི་ཆབ་སྲིད་ལམ་ལུགས་ལ་འགྱུར་བ་བྱུང་རྒྱུར་ཤུགས་རྐྱེན་བྱུང་ཅི་ཐུབ་ལ་འབད་པ་དང༌། ཚོགས་པའི་མིང་ཐོགས་ནས་བོད་གཞུང་བཀའ་ཤག་སྲིད་གཞུང་ལ་སྙན་ཞུ་ཕུལ་ནས། སྤྱི་ཚོགས་དམངས་གཙོའི་བཅོས་བསྒྱུར་ཁག་ལག་བསྟར་བྱེད་དགོས་པ་དང༌། མི་དམངས་ཀྱི་ཁུར་བོ་ཡང་དུ་གཏོང་དགོས་པ། དམངས་གཙོའི་སྤྱི་ཚོགས་གསར་བའི་སྲིད་ཇུས་ལག་བསྟར་བྱེད་དགོས་པའི་བླང་བྱ་བཏོན།ཕྱོགས་གཞན་ཞིག་ནས་ཁམས་ཕྱོགས་སུ་བོད་དམག་འབོར་ཆེན་རྩ་འཛུགས་ཆེད་བོད་སྲིད་གཞུང་ལ་གོ་མཚོན་འཐོབ་རྒྱུའི་འབད་བརྩོན་གནང་ཡང་གྲུབ་འབྲས་གང་ཡང་མ་ཐོབ། རྒྱ་གར་དང་ཨུ་རུ་སུ་ལ་འབྲེལ་བ་གནང་ཡང་རོགས་རམ་གང་ཡང་མ་ཐོབ་པས་གོ་མིན་ཏང་སྲིད་གཞུང་གི་མངའ་འོག་ཏུ་ལུས་བའི་འབའ་ཐང་དུ་ཕྱིར་ལོག་སྟེ། རང་རིགས་ལ་ཤ་ཞེན་ཅན་མགོན་པོ་ཚེ་རིང་དང་མཉམ་འབྲེལ་བྱས་ཏེ་༼ཤར་བོད་མི་དམངས་རང་སྐྱོང་མནའ་འབྲེལ་ཚོགས་པ ༽བཙུགས་ནས་གོ་མིན་ཏང་ས་གནས་ཀྱི་དམག་ཤེད་ཅན་གཏོར་སྟེ་ཁམས་ཁུལ་གཅིག་གྱུར་གྱི་སྲིད་གཞུང་འཛུགས་རྒྱུའི་འཆར་བཀོད་གནང་ནས་དྲག་པོའི་འོས་ལངས་ལ་ཕམ་ཉེས་བྱུང་བ་དང༌། གོ་མིན་ཏང་སྲིད་གཞུང་ནས་འཇུ་བཟུང་བཀའ་རྒྱ་བཀྲམས་པས་ཡང་བསྐྱར་ལྷ་སར་ཕེབས། ཆབ་སྲིད་ཀྱི་དུས་དབང་གིས་བོད་གཞུང་གིས་ཀྱང་ཕུན་དབང་སོགས་བོད་མི་མང་པོ་ལྷ་ས་ནས་ཕྱིར་འབུད་བཏང༌།
དེ་ལྟར་རང་སྟོབས་ལ་བརྟེན་ནས་བོད་ཁམས་གཅིག་གྱུར་གྱི་ཞིང་ཁམས་ཤིག་འཛུགས་རྒྱུར་འབད་བརྩོན་རྒྱ་ཆེར་གནང་ཡང་སྔ་ཕྱིར་ཕམ་ཉེས་བྱུང༌བས། གུང་ཁྲན་ཏང་དང་མཉམ་འབྲེལ་གནང་ནས་དེའི་སྟོབས་ཤུགས་བེད་སྤྱོད་ནས་བོད་ཀྱི་ལམ་ལུགས་རྙིང་བ་བསྒྱུར་བཀོད་བཏང་ནས་བོད་ས་ཁུལ་ཡོངས་རྫོགས་གཅིག་གྱུར་གྱི་རང་སྐྱོང་ཚད་ལྡན་ཞིག་འཛུགས་ཐུབ་རྒྱུའི་རེ་བ་བྱས། ༡༩༥༡ལོར་པེ་ཅིང་དུ་གྲོས་མཐུན་དོན་ཚན་བཅུ་བདུན་འཇོག་ཐུབ་རྒྱུར་ཧུར་བརྩོན་གནང་བ་དང༌། སྐབས་དེའི་གྲོས་མཐུན་གྱི་ཕྱོགས་གཉིས་ཀྱི་སྐད་བསྒྱུར་བ་འབའ་བ་ཕུན་ཚོགས་དབང་རྒྱལ་དང་བཀྲ་ཤིས་དབང་ཕྱུག་གཉིས་ཀྱིས་བྱས། གྲོས་མཐུན་དོན་ཚན་བཅུ་བདུན་མིང་རྟགས་བཀོད་རྗེས་བཅིངས་གྲོལ་དམག་དང་ལྷན་ཏུ་ལྷ་སར་ཕེབས་ནས་སྐད་བསྒྱུར་བ་གནང་།༡༩༥༣ལོར་བོད་ལྗོངས་ནང་བའི་འཐུས་མི་དང་ལྷན་དུ་པེ་ཅིང་དུ་ཕེབས། ཀྲུང་དབྱངས་མི་རིགས་སྲིད་ཁྲིམས་ཚོགས་པའི་ཚོགས་གཙོ་གཞོན་པ། མི་རིགས་དཔེ་སྐྲུན་ཁང་གི་སྤྱིའི་རྩོམ་སྒྲིག་པ་བཅས་འགན་གཅིག་ལྕོགས་ཀྱིས་ཁུར། ༡༩༥༤ལོར་གཙོ་འཛིན་མའོ་ཀྲུའུ་ཞི་ཏཱ་ལའི་བླ་མ་དང་པཎ་ཆེན་རྣམ་གཉིས་ལ་མཇལ་འཕྲད་གནང་སྐབས་སྐད་བསྒྱུར་གནང་།༡༩༥༦ལོ་བོད་རང་སྐྱོངས་ལྗོངས་གསར་འཛུགས་གྲ་སྒྲིག་ཚོགས་པའི་ཚོགས་མི་དང་དྲུང་ཡིག་གཞོན་པ་བཅས་ཀྱི་འགན་ཁུར།༡༩༦༠ལོར་གསར་བརྗེ་ངོ་ལོག་པའི་མིང་ཐོག་ནས་ཉེས་མེད་ཉེས་འགལ་གྱི་ཞྭ་མོ་ཆེན་པོ་ཞིག་བསྐོན་ནས་མི་ལོ་བཅོ་བརྒྱད་ཀྱི་རིང་ཆིན་ཁྲེན་ཆབ་སྲིད་བཙོན་ཁང་དང་པོའི་བཙོན་མ་ཁེར་རྐྱང་གི་ཁུང་མིག་དུ་གདུག་རྩུབ་དང་བཙན་གནོན་འོག་འཚོ་དགོས་བྱུང་བ་རེད།
འབའ་བ་ཕུན་ཚོགས་དབང་རྒྱལ་ལགས་ལུས་པོ་བཙོན་འཇུག་གནང་ཡང་བློ་སྤོབས་ལ་ཞུམ་པ་མེད་པར་ད་དུང་ཕམ་ཁའི་ཁྲོད་ནས་རྒྱལ་ཁ་ལ་རེ་བ་དང་མངོན་དུ་ཕྱོགས་ཏེ། མར་ཁེ་སི་རང་ལུགས་ཀྱི་རིག་གཞུང་དེབ་མང་པོ་དང༌། ལྷག་པར་དུ་མཚན་ཉིད་རིག་པའི་དཔེ་དེབ་མང་པོ་ཀློག་ནས་སློབ་སྦྱོང་དང་ཞིབ་འཇུག་གཏིང་ཟབ་པ་གནང་མཐར། སྐད་གྲགས་ཅན་གྱི་དེབ་༼ རྩོད་སྒྲུབ་རིག་པ་གསར་དཔྱད༽ཅེས་བ་ལེགས་འགྲུབ་བྱུང་སྟེ་མར་ཁེ་སུ་མཚན་ཉིད་རིག་པ་འཕེལ་རྒྱས་དང་བོད་མི་རིགས་ཀྱི་མཚན་སྙན་དང་ལ་རྒྱ་ལ་མཐོར་འདེགས་གནང༌།
༡༩༧༨ལོའི་ཟླ་༤པར་བཙོན་གྲོལ་བྱུང་། ༡༩༨༠ལོའི་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་ཀྲུའུ་ཞིའི་སྟེགས་བུའི་ཐོག་བློ་མཐུན་ཏན་ཞའོ་ཕུན་ཁོང་གི་ལག་ལ་དམ་པོར་འཇུས་ཏེ། ཁྱེད་ཀྱིས་དཀའ་སྡུག་ཆེན་པོ་མྱངས་སོང༌། ཁྱེད་ལ་མ་ཉེས་ཁག་གཡོགས་ཀྱི་གྱོད་གཞི་དེ་རྦད་དེ་ནོར་འཁྲུལ་རེད། ཅེས་གསུངས་བ་དང༌། དེ་མུར་སྐབས་དེའི་སྤྱི་ཁྱབ་སྲིད་འཛིན་ཧུའུ་ཡའོ་པང་ནས་ཀྱང༌། དེ་རིང་ཁྱེད་རང་གི་མཚན་སྙན་སླར་གསོ་བྱས་པ་ཡིན་ཅེས་དཀར་འདོན་གནང་། ལོ་དེར་༼ རྩ་ཁྲིམས་ལས་མི་རིགས་སྐོར་གྱི་དོན་ཚན་བཅོས་བསྒྱུར་དགོས་པའི་ཐད་ཀྱི་བསམ་ཚུལ་འགའ་༽ཅེས་པ་དང་། ༼ཕུན་དབང་དང་གཞིས་གྱེར་བོད་མིའི་འཐུས་མི་བར་གྱི་ཁ་བརྡའི་གནད་བྲིས། ༽བརྩམས་སྤེལ་གནང་བས་མི་རིགས་གནད་དོན་ལ་ཚང་མས་ཐུགས་ཁུར་དང་བགྲོ་གླེང་བྱས།
༡༩༨༠ལོ་ནས་སྐབས་ལྔ་བ་དང་དྲུག་པ། བདུན་པ་བཅས་ཀྱི་རྒྱལ་ཡོངས་དམངས་ཆེན་རྒྱུན་ཨུ་འི་ཨུ་ཡོན་དང༌། རྒྱལ་ཡོངས་དམངས་ཆེན་མི་རིགས་ཨུ་ཡོན་ལྷན་ཁང་གི་ཀྲུའུ་རིན་ཨུ་ཡོན་སོགས་ལ་བདམས། ཀྲུང་གོའི་སྤྱི་ཚོགས་ཚན་རིག་ཁང་ཞིབ་འཇུག་སློབ་མའི་སློབ་གླིང་གི་སློབ་དཔོན་ཆེན་མོ་དང་མཚན་ཉིད་རིག་པའི་རབ་འབྱམས་པའི་སློབ་མའི་སློབ་སྟོན་པ་སོགས་ཀྱི་འགན་བཞེས་མྱོང༌། ཏུན་ཞའོ་ཕུན་གྱི་བཅོས་བསྒྱུར་སྒོ་འབྱེད་ཀྱི་སྲིད་ཇུས་གསར་བའི་འོག་རང་མི་རིགས་ཀྱི་ཁེ་དབང་ལ་རྩ་ཁྲིམས་ཀྱི་འགན་སྲུང་ཡོང་ཆེད་གོང་རིམ་ལ་སྙན་ཞུ་དང་བསམ་ཚུལ། གྲོས་འདོན་གནང་སྟེ་མི་རིགས་ལ་ཤ་ཞེན་རུས་ཞེན་གྱི་སྒོ་ནས་ཕན་འབྲས་ལྡན་པའི་བྱ་བ་མང་དུ་སྒྲུབ། ༡༩༩༠ལོར་ཁོང་གི་གསུང་རྩོམ་དང་པོ༼ རྩོད་སྒྲུབ་རིག་པ་གསར་བཤད༽ཅེས་པ་པར་དུ་བསྐྲུན། མིང་དུ་གྲགས་པའི་མཚན་ཉིད་རིག་པའི་གཞུང་ལུགས་པ་མང་པོ་ནས་གཟེངས་བསྟོད་གནང༌།༡༩༩༤ལོར་ཁོང་གི་གསུང་རྩོམ་གཉིས་པ་སྟེ༼ ཟླ་བའི་སྟེང་གཤེར་གཟུགས་ཡོད༽ཅེས་པ་པར་དུ་བསྐྲུན་ཞིང་རྗེས་ཉི་ཧོང་གི་སྐད་དུ་བསྒྱུར།ཟླ་བའི་སྟེང་གཤེར་གཟུགས་ཡོད། ཉི་ཧོང་པར་མ།
༡༩༩༦ལོར་ཁོང་གི་གསུང་རྩོམ་གསུམ་པ་སྟེ༼ རང་བྱུངརྩོད་སྒྲུབ་རིག་པ་གསར་བཤད༽ཅེས་བ་པར་དུ་བསྐྲུན་ཅིང༌།
༡༩༩༧ལོར་ཁོང་གིས་གཙོ་སྒྲིག་མཛད་པའི་༼ཀྲུང་གོའི་མི་རིགས་རང་སྐྱོང་ས་ཁུལ་ལ་མ་རྩ་འཇོག་མཛུབ་སྟོན། ༽དང་༼ཀྲུང་གོའི་མི་རིགས་ཁྲིམས་སྐྱོང་དཔྱད་རྩོམ་ཕྱོགས་བསྒྲིགས་གཉིས་བསྟུད་མར་པར་དུ་བཏབ།
༡༩༩༨ལོར་ཅང་ཙེ་མིན་གྱིས་ཕུན་ཚོགས་དབང་རྒྱལ་དང་ཁོང་གི་བཟའ་ཟླ་གཉིས་ལ་མཇལ་འཕྲད་མནང་། ༢༠༠༤ལོ་ནས་ཕུན་ཚོགས་དབང་རྒྱལ་གྱིས་ཧུའུ་ཅིན་ཐའོ་ལ་འཕྲིན་ཡིག་ཐེངས་མང་བསྐུར་མནང་མཛད་ནས་ཀྲུང་དབྱང་དང་ཏྰ་ལའི་བླ་མ་བར་ཞི་བའི་གྲོས་མོལ་བྱས་ཏེ་བོད་ཀྱི་གནད་དོན་ཐག་བཅོད་བྱེད་རེ་མནང་བའི་བསམ་ཚུལ་བཏོན།
༢༠༡༤ལོར་ཁོང་གི་བརྩམས་འགྲུབ་གནང་བའི་༼རང་རྒྱལ་གྱི་མི་རིགས་འབྲེལ་བའི་སྐོར་གྱི་བསམ་གཞིགས་ ——འདྲ་མཉམ་མཐུན་སྒྲིལ་གྱི་ལམ་ཐག་རིང་མོ༽ཅེས་པ་ཞང་ཀང་དུ་པར་བསྐྲུན།
རང་རྒྱལ་གྱི་མི་རིགས་འབྲེལ་བའི་སྐོར་གྱི་བསམ་གཞིགས་ ——འདྲ་མཉམ་མཐུན་སྒྲིལ་གྱི་ལམ་ཐག་རིང་མོ། བོད་ཡིག་པར་མ།
རྒྱལ་ཁབ་ཕྱི་ནང་གི་གསར་ཤོག་དང་དུས་དེབ་སོགས་ཀྱི་སྟེང་དུ་ཁོང་གི་གྲུབ་འབྲས་ལ་གདེང་འཇོག་དང་མཚན་སྙན་འཛམ་གླིང་ཡོངས་ལ་གྲགས། བྱང་ཨ་རིར་བོད་ཀྱི་རིག་གཞུང་འཆད་ཁྲིད་གནང་བཞིན་བཞུགས་ཡོད། ༢༠༡༤ལོའི་ཟླ་༣་པའི་ཚེས་༣༠ཉིན་གྱི་ཞོགས་པར་པེ་ཅིང་སྨན་ཁང་དུ་སྐུ་གཤེགས། དགུང་ལོ་གོ་གཉིས་ཡིན།
མདོར་ན་འབའ་བ་ཕུན་ཚོགས་དབང་རྒྱལ་གྱི་མི་ཚེ་གང་བོ་ནི་འོད་སྟོང་ལྡན་ཞིང་རང་གི་ཕ་ཡུལ་གངས་རིའི་ལྗོངས་འཕེལ་རྒྱས་དར་སྤེལ་དང༌། འབྱོར་ཕྱུག་ལྡན་པའི་དེང་རབས་ཅན་གྱི་གངས་ལྗོངས་ཞིག་ཏུ་འགྱུར་ཆེད་ཐོག་མཐའ་བར་གསུམ་དུ་ལྷག་བསམ་རྣམ་དག་དང་བློ་སྤོབས་ཆེན་པོས་དཀའ་སྡུག་སྣ་ཚོགས་རྒྱབ་ཏུ་བསྐྱུར་ནས་འབད་བརྩོན་གནང་བ་ལ་མི་རབས་ཕྱི་མ་རྣམས་ཀྱིས་ཤེས་རྟོགས་དང་སློབ་སྦྱོང་གནང་དགོས་པའི་གནད་ཞིག་ཡིན་པ་དང་།
ཁོང་གི་མི་ཚེའི་མཛད་རྗེས་ལ་ཨ་རིའི་བོད་རིག་པའི་ཞིབ་འཇུག་པ་ཆེན་མོ་མེར་ཀེར་སི་ཐཱན་གྱིས་༼བོད་རིགས་གསར་བརྗེ་བ་ཞིག ATibetan Revolutionary: The Political Life and Times of Bapa Phüntso Wangye༽བརྩམས་ཡོད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807867 位访客


text:
༄༅།། ཕྱི་ལོ་༢༠༡༨ ཟླ་ ༦ ཚེས་ ༨ ཉིན་གསུམ་རིང་གི་བོད་རིགས་གཞོན་སྐྱེས་རྣམས་ལ་སློབ་དཔོན་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་གསུང་ཆོས་གནང་སྒོ་མཇུག་སྒྲིལ་བ་དང་ལྷན་སེམས་བསྐྱེད་ཀྱི་སྡོམ་པ་འབོག་ཆོག་དང་། འཇམ་དབྱངས་དཀར་པོའི་རྗེས་གནང་བཀའ་དྲིན་སྩལ་ཡོད་པ་དང་།
དེ་ཡང་སྔ་དྲོ་ཆུ་ཚོད་ ༩།༠༠ ཙམ་ལ་ཕོ་བྲང་ནས་ཐེག་ཆེན་ཆོས་གཙུག་ལག་ཁང་དུ་ཆིབས་བསྒྱུར་སྐབས་རྡ་ས་ནང་ཆོས་ངོ་སྤྲོད་ཚོགས་ཆུང་གི་འབྲེལ་ཡོད་མི་སྣས་སྤོས་སྣེས་མདུན་བསུ་དང་བཅས་བཞུགས་ཁྲིར་༸ཞབས་སོར་འཁོད་མཚམས་སེར་སྐྱ་ཁག་ཅིག་གིས་ཨ་ཀྱཱ་ཡོངས་འཛིན་དབྱངས་ཅན་དགའ་བའི་བློ་གྲོས་མཆོག་གིས་མཛད་པའི་བློ་རིག་གི་སྡོམ་སྐྱོར་བ་དང་། དེ་རྗེས་ཤེས་རབ་དགའ་ཚལ་སློབ་གླིང་གི་སློབ་ཕྲུག་ཁག་ཅིག་གིས་ལས་འབྲས་ཀྱི་སྐོར་ལ་རྟགས་གསལ་གཟིགས་འབུལ་ཞུས་རྗེས་བཀའ་སློབ་སྩལ་དོན། ཁྱོད་རང་ཚོས་རྟགས་གསལ་བཏང་བ་དེ་ཁ་སང་ཞུས་པའི་ཐུགས་རྗེ་མངའ་བ་རིང་གཟིགས་པས།། བཀག་པ་རྣམས་ཀྱང་དེ་ལ་གནང་།། ཞེས་པ་དེ་ལ་འགྲིག་གི་ཡོད་པ་རེད། ཁ་ནས་བསྟན་པའི་དོན་དུ་ཡིན་ཞེས་སེམས་ལ་བྱང་ཆུབ་ཀྱི་སེམས་དང་སྙིང་རྗེ་ཆེན་པོ་གང་ཡང་མེད་ན་གང་ཤེས། ཞེས་བཀའ་གནང་བ་དང་།
མུ་མཐུད་བཀའ་སློབ་ཕེབས་དོན། སྤྱོད་འཇུག་ནས་གསུངས་ཡོད་པ་ལྟར། སྡུག་བསྔལ་འདོར་འདོད་སེམས་ཡོད་ཀྱང་།། སྡུག་བསྔལ་ཉིད་ལ་མངོན་པར་རྒྱུག། བདེ་བ་འདོད་ཀྱང་གཏི་མུག་པས།། རང་གི་བདེ་བ་དགྲ་ལྟར་འཇོམས།། ཞེས་གསུངས་པ་ལྟར། སེམས་ཅན་ཐམས་ཅད་འབུ་སྲིན་ལ་སོགས་པ་ཚང་མ་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་རེད། དེའི་ནང་ཚན་ནས་འགྲོ་བ་མི་ལ་ཆ་བཞག་ན་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་མཚུངས་ཆགས་ཡོད། བདེ་སྡུག་ལ་ལུས་ཚོར་གྱི་བདེ་སྡུག་རིམ་པ་དང་། སེམས་ཚོར་གྱི་བདེ་སྡུག་རིམ་པ་གཉིས་རེད། ལུས་ཀྱི་བདེ་སྡུག་གལ་ཆེན་པོ་ཡིན་ཀྱང་གཙོ་བོ་སེམས་ཀྱི་བདེ་སྡུག་དེ་ཧ་ཅང་ཚོར་བ་རྣོ་བ་འདུག མཁྱེན་སོང་ངམ། ངོས་ནས་རང་གི་ཉམས་མྱོང་གི་ལོ་རྒྱུས་ཞིག་བཤད་རྒྱུ་ཡིན། སྔོན་མ་ངོས་རང་རྡོ་རྗེ་གདན་ནས་གནས་སྐོར་ཞིག་གི་སྐབས་ལ་ཧ་ཅང་མ་བདེ་བ་ཞིག་བྱུང་། གྲོད་ཁོག་ལ་ན་ཚ་ཆེན་པོ་བཏང་བས་པཱར་ན་(Patna) བརྒྱུད་མུམ་བྷེ་ (Mumbai)ལ་སྨན་བཅོས་བྱེད་པར་སོང་བ་ཡིན། པཱར་ན་ལ་འགྲོ་སྐབས་ལམ་ཁར་ཕྲུ་གུ་ཧ་ཅང་སྐྱོ་བོ་དེ་འདྲ་མཐོང་རྒྱུ་འདུག སློབ་སྦྱོང་ཞིག་གང་དུ་ཡོད། འཕྲལ་སེལ་གྱི་ལྟོས་གོས་ལའང་དཀའ་ངལ་ཡོད་པ་མང་པོ་མཐོང་སོང་། པཱར་ན་གྲོང་ཁྱེར་གྱི་སྣེ་ཟིན་ནས་མར་འགྲོ་དུས་སྐྲ་དཀར་པོ་གཟེངས་ཡོད་པའི་སྤོ་ལགས་ཤིག་ཉལ་ཁྲི་ཞིག་གི་སྟེང་དུ་ཉལ་ནས་བསྡད་འདུག ཕྱོགས་གཅིག་ནས་སྤོ་དེ་ནད་པ་ཡིན་པ་ཧ་ཅང་གསལ་བོ་རེད། རོགས་པ་བྱེད་མཁན་སུ་གཅིག་མི་འདུག སྐབས་དེར་ངོས་རང་སེམས་ཧ་ཅང་སྐྱོ་བོ་བྱུང་། དེ་ནས་མགྲོན་ཁང་ལ་སླེབས་ནས་ཉམ་ཐག་དེ་ཚོ་བསམ་བློར་འཁོར་བ་དང་ཁོང་ཚོ་ལས་ངོས་རང་འདིར་མཐུན་རྐྱེན་འཛོམས་པོ་ཡོད་པ་རེད་དྲན་སྐབས་གྲོད་ཁོག་ན་བའི་ན་ཟུག་དེ་མེད་པ་ལྟ་བུ་ཆགས་སོང་། སེམས་ཀྱི་ནང་དུ་གཞན་གྱི་སྡུག་བསྔལ་བསམ་ནས་ཡོང་བའི་སྐབས་སུ་བསམ་བློ་གཏོང་སྟངས་ཀྱི་དབང་གིས་ལུས་ཀྱི་ན་ཚ་ཟིལ་གྱིས་མནན་ནས་གང་ཡང་མེད་པ་ཞིག་རེད། དེ་ཧ་ཅང་གསལ་བོ་རེད། དེར་བརྟེན། ལུས་ཀྱི་བདེ་སྡུག་དང་སེམས་ཀྱི་བདེ་སྡུག་གི་ཚོར་བ་གཉིས་ལས་སེམས་ཀྱི་བདེ་སྡུག་དེ་གལ་ཆེ་བ་ཆགས་བསྡད་ཡོད། དེང་གི་འཛམ་གླིང་དུ་ལུས་ཀྱི་བདེ་སྡུག་ལ་སྨན་བཅོས་འཕྲོད་བསྟེན་ཧ་ཅང་ཡག་པོ་ཡོད་པ་རེད། ཡིན་ནའང་། སེམས་ཀྱི་བདེ་སྡུག་དེ་སྨན་ཟས་ནས་དྲག་ཐུབ་ཐབས་ཡོད་པ་མ་རེད། ལུང་པ་མང་པོའི་ནང་དུ་བཟི་སྨན་(drug)ཟ་མཁན་མང་པོ་བྱུང་བ་དེ་ནི་སེམས་མ་སྐྱིད་པས་རེད། སེམས་མ་སྐྱིད་པ་ནི་བསམ་བློའི་ཐོག་ནས་སྡུག་བསྔལ་ཉུང་རུ་གཏོང་བ་དང་། བདེ་བ་སྒྲུབ་ཐབས་མ་ཤེས་པའི་དབང་གིས་བཟི་སྨན་ཟས་ན་ཨེ་དྲག ཨ་རག་འཐུང་ན་ཨེ་དྲག་བསམ་ནས་འགྲོ་བསྡད་ཀྱི་ཡོད་པ་རེད། དེར་བརྟེན། སྡུག་བསྔལ་འདོར་འདོད་སེམས་ཡོད་ཀྱང་།། སྡུག་བསྔལ་ཉིད་ལ་མངོན་པར་རྒྱུག། ཟེར་བ་རེད།
སེམས་ཀྱི་བདེ་སྡུག་ནི་གང་ལྟར་སེམས་དཀྲུགས་མཁན་གྱི་བློའམ་ང་རང་ཚོས་ཉོན་མོངས་ཞེས་མིང་བཏགས་པ་ཁོ་རང་བློ་གང་ཞིག་སྐྱེས་སོང་ན་རང་རྒྱུད་ལྡན་གྱི་གང་ཟག་ཉོན་མོངས་པར་བྱེད་པའམ་མ་སྐྱིད་པར་བྱེད་པ་དང་། ཉོན་མོངས་པ་སྤྱིའི་མཚན་ཉིད་བཤད་སྐབས་རབ་ཏུ་མ་ཞི་བར་བྱེད་མཁན་ཟེར་གྱི་ཡོད། དེར་བརྟེན་ཉོན་མོངས་ཞེས་མིང་ཐོགས་པ་དེ་ནི་བློ་གང་རྒྱུད་ལ་སྐྱེས་པའི་ཚེ་སེམས་དཀྲུགས་ནས་མ་ཞི་བར་བྱེད་མཁན། མ་སྐྱིད་པར་བྱེད་མཁན་དེ་འདྲ་ཞིག་ལ་ཉོན་མོངས་ཟེར་གྱི་ཡོད་པ་རེད། དེ་ནང་པའི་ཆོས་སྐད་གཅིག་པུ་མ་ཡིན་པར་མུ་སྟེགས་པའི་གཞུང་དུའང་གསུངས་ཀྱི་ཡོད་པ་རེད། ཅེས་རང་གཅེས་འཛིན་གྱི་བློ་ཡིས་དགྲ་བཅོམ་པ་ཡིན་ནའང་འགལ་རྐྱེན་ཞིག་བཟོ་བཞིན་པ་ཤེས་དགོས་པའི་སྐོར་དང་། སྤྱི་ཚོགས་ནང་འཆམ་པོ་གནས་དགོས་པའི་སྐོར་སོགས་བཀའ་སློབ་སྩལ་རྗེས་སྤྱོད་འཇུག་ཆེན་མོའི་བཤད་ལུང་འཕྲོ་སྐྱོང་མཛད་པ་དང་།
ཆུ་ཚོད་༡༠།༣༠ ཙམ་ལ་སྤྱོད་འཇུག་ཆེན་མོའི་ལེའུ་དགུ་པའི་བར་བཤད་ལུང་གྲུབ་པ་དང་། འཇམ་པའི་དབྱངས་ཀྱི་རྗེས་གནང་བཀའ་དྲིན་སྩལ་རྒྱུའི་བཀའ་ཕེབས་པ་དང་འབྲེལ་བཀའ་སློབ་སྩལ་དོན། སྟོང་པ་ཉིད་ཀྱི་ལྟར་བ་ཟེར་བ་ནི་གང་ལྟར་ཤེས་རབ་ཁོ་ནས་ལས་ཀ་བྱེད་དགོས། ང་རང་ཚོར་དཔྱད་པ་བྱེད་པའི་རིག་ཤེས་ཤིག་ཡོད་པ་རེད། ད་དུང་གྲི་དང་འདྲ་ན་བརྡར་ནས་རྣོ་རུ་གཏོང་དགོས། དེར་བརྟེན་སྨོན་ལམ་བརྒྱབ་པ་གཅིག་པུ་དང་གཟུངས་སྔགས་བགྲངས་པ་གཅིག་པུའི་ཡོང་གི་མེད། རིག་པས་དཔྱད་དེ་ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་སྤེལ་དགོས། གཙོ་བོ་རིག་པ་གོང་ནས་གོང་དུ་འཕེལ་བ་ལ་ཆོས་རབ་ཏུ་རྣམ་འབྱེད་ཀྱིས་དཔྱད་པ་བྱས་ནས་འགྲོ་རྒྱུ་དེ་རེད། དེའི་ཐོག་ལྷག་པའི་ལྷ་ལ་བརྟེན་པ་ཡིན་ན་དམིགས་བསལ་གྱི་ཁྱད་ཆོས་ཡོད་པ་ཞིག་ཆགས་ཡོད། ཤེས་རབ་གོང་ནས་གོང་དུ་འཕེལ་བའི་ལྷག་པའི་ལྷ་རྗེ་བཙུན་འཇམ་པའི་དབྱངས་རེད། རྗེ་བཙུན་འཇམ་པའི་དབྱངས་རིགས་མི་འདྲ་བ་མང་པོ་ཡོད་པའི་ནང་། དེ་རིང་འདིར་འཇམ་དབྱངས་དཀར་པོ་ཡག་པོ་མཐོང་གི་འདུག ཆོ་ག་ཉུང་ཉུང་དང་འཇམ་དབྱངས་དཀར་པོ་སྙིང་རྗེའི་ལྷ་ཆགས་ཀྱི་ཡོད། རྗེ་བཙུན་འཇམ་པའི་དབྱངས་ཀྱི་ངོས་ནས་ཤེས་རབ་འཕེལ་བ་དང་། འཇམ་དབྱངས་དཀར་པོ་སྙིང་རྗེའི་ལྷ་མཆོག་ཡིན་པའི་ཆ་ནས་སྙིང་རྗེ་གོང་ནས་གོང་དུ་འཕེལ་བ་ལ་ཡག་པོ་མཐོང་གི་འདུག དེར་བརྟེན་འཇམ་དབྱངས་དཀར་པོའི་རྗེས་གནང་བྱེད་དགོས་བསམ་པ་དྲན་བྱུང་། ཞེས་སོགས་བཀའ་སློབ་སྩལ་རྗེས་སྒྲུབ་ཞག་མཛད་པ་དང་།
དེ་ནས་མུ་མཐུད་སེམས་བསྐྱེད་ཀྱི་ཕན་ཡོན་སོགས་བཀའ་སློབ་སྩལ་རྗེས་སེམས་བསྐྱེད་ཀྱི་སྡོམ་པ་འབོག་ཆོག་མཛད་པ་དང་། རྗེས་གནང་སྔོན་འགྲོའི་ངོ་སྤྲོད་མཛད་དེ་འཇམ་དབྱངས་དཀར་པོའི་རྗེས་གནང་དངོས་གཞི་རིིམ་པར་བཀའ་དྲིན་སྩལ་རྗེས་སྤྱོད་འཇུག་གི་བསྔོ་བའི་ལེའུ་མཉམ་དུ་གསུངས་འདོན་གནང་བ་དང་། གསུངས་འདོན་གྲུབ་མཚམས་བཀའ་སློབ་སྩལ་དོན། ནམ་རྒྱུན་སློབ་ཕྲུག་ཚོར་བཀའ་ཆོས་བྱེད་བཞིན་པ་ལྟར་ད་ལོའི་ཆོས་འབྲེལ་བྲེལ་བ་ཆེན་པོ་ཞིག་བྱུང་སོང་ཡང་། སྤྱོད་འཇུག་གི་བཤད་ལུང་ཐོབ་ཡོད་པ་རེད། ཁྱོད་རང་ཚོས་དུས་རྒྱུན་དུ་སྤྱོད་འཇུག་རྒྱུས་ཡོད་པ་ཞིག་བྱོས། ཕན་ཐོགས་ཆེན་པོ་ཡོང་གི་རེད། དེ་བཞིན་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱ་མཚོས་མཛད་པའི་བྱང་ཆུབ་སེམས་བསྟོད་དེ་འབྲལ་མེད་བྱས་ཏེ་ཉར་ནས་སྡོད། དེ་ལ་ཏོག་ཙམ་ཏོག་ཙམ་བསམ་བློ་བཏང་བ་ཡིན་ན་དེའི་རྒྱབ་རྟེན་སྤྱོད་འཇུག་རེད། བྱང་ཆུབ་སེམས་བདུན་དེ་ཧ་ཅང་ཡག་པོ་ཡོད་པ་རེད། དེ་ལྟར་གནང་ཤོག ལོ་རྗེས་མ་ཡང་ང་ཚོ་འདིར་རུབ་རུབ་བྱེད་རྒྱུ་ཡོང་གི་རེད། བཀྲ་ཤིས་བདེ་ལེགས། ཞེས་བཀའ་སྩལ་ཏེ་ཕྱི་ལོ་ ༢༠༡༨ ལོའི་གཞོན་སྐྱེས་ཀྱི་ནང་ཆོས་ངོ་སྤྲོད་དང་ཆོས་འབྲེལ་གྱི་གནང་སྒོ་མཇུག་ལེགས་པར་གྲུབ་ཡོད་པ་བཅས།།


text:
མུ་ཏིག་གིས་དབྱིན་ཡིག་ནས་བོད་སྒྱུར་བྱེད་ཞོར་རང་གི་མྱོང་བ་ཡི་གེར་ཕབ།
ང་ནི་ཨ་མ་ཞིག་ཡིན། ངས་ནམ་རྒྱུན་སེམས་འཁུར་བྱེད་ས་གཅིག་ནི་རང་གི་བྱིས་པ་ཡིན། ད་བར་ངའི་བྱིས་པ་ནི་འགུལ་རིས་བརྙན་འཕྲིན་ལྟ་བར་དབྱིངས་ཞུགས་ཡོད་པས། བརྙན་འཕྲིན་ལྟ་བའི་དུས་ཚོད་རྫོགས་པ་ནས་མིག་མཐར་ཆུ་འཁྱིལ་ཡོང་བ་དང་མུ་མཐུད་བརྙན་འཕྲིན་ལྟ་མི་ཆོག་པ་ཅིའི་ཕྱིར་རེད་ཅེས་འཁང་ར་ཡང་ཡང་བྱེད་ངེས། ང་ལ་བྱིས་པ་གསོ་སྐྱོང་གི་ཉམས་མྱོང་མེད་པས། དཀའ་ངལ་ཅུང་ཙམ་རེ་འཕྲད་སྐབས་ཉམས་མྱོང་ཅན་གྱི་ཨ་མ་དག་ལ་སྐད་ཆ་དྲིས་པ་དང་ཡང་ན་དྲ་ཐོག་ནས་ཕྲུ་གུ་གསོ་སྐྱོང་སྐོར་ལ་སློབ་སྦྱོང་བྱེད་ཀྱིན་ཡོད།
དོ་དགོང་ཉལ་ཁར་ཡང་བྱིས་པས་ང་ལ་རེ་བ་གཅིག་བཏོན་བྱུང་། དེ་ནི་སང་ཉིན་ཡར་ལངས་མ་ཐག་བརྙན་འཕྲིན་ལྟ་ཆོག་པའི་རེ་བ་རེད། བྱིས་པ་གཉིད་མ་ཐག་ང་དྲ་བར་ཉུལ་བ་ཡིན། བྱིས་པས་བརྙན་འཕྲིན་ལྟ་བར་སྟངས་འཛིན་ཇི་ལྟར་བྱེད་མིན་སྐོར་ནས་ཤེས་བྱ་གསར་བ་ཞིག་རྙེད་པར་རེ་བ་བཟུང་།
“བྱིས་པ་ཚོས་ལྡུམ་རྭའི་མཛེས་སྡུག་དང་རྒྱ་ལམ་དུ་འཐེན་པའི་རྐང་ལམ་སྙིང་རྗེ་མོ་དེ་དག་ཡོངས་སུ་བརྗེད་པ་དང་འདྲའམ། ཁོང་ཚོས་བརྙན་འཕྲིན་ནང་གི་སྐད་ཆ་འུར་གྱིས་བཤད་པ་དང་གཟའ་འཁོར་རྗེས་མར་བརྙན་འཕྲིན་ལེ་ཚན་ག་འདྲ་ཞིག་སྟོན་གྱི་ཡོད་མེད་ལ་ཉམས་འཇོག་བྱེད་ཀྱི་འདུག་གམ། ད་དུང་དྲི་བ་གལ་ཆེན་ཞིག་ལ། ཁྱེད་ཀྱི་ཕྲུ་གུས་དུས་ཚོད་ཡོད་ཚད་བརྙན་འཕྲིན་གྱི་མདུན་གྱི་སྐྱེལ་གྱི་ཡོད་དམ། གལ་སྲིད་དེ་ལྟར་ཡིན་ན། སྟངས་འཛིན་བྱེད་པའི་དུས་ཚོད་ལ་སླེབས་པ་རེད། འཚོ་བར་དོ་སྣང་མང་ཙམ་དང་དུས་ཚོད་རེའུ་མིག་ཅིག་ངེས་པར་དུ་བཟོ་དགོས་པ་རེད། ”
དྲ་ཐོག་གི་ཡི་གེ་འདི་བཀླགས་མ་ཐག་ངས་དངན་པ་རིང་བོ་ཞིག་འཐེན་པ་ཡིན། ཚད་ཐིག་ཅིག་གིས་ཐོག་ནས་བལྟས་ན་དུས་ཚོད་རེའུ་མིག་ནི་སྔ་ས་ནས་བཟོས་ཟིན་པ་མིན་ནམ། ངའི་བྱིས་པ་ནི་ཟ་མ་ལ་དང་འདོད་ཆེ། ཤ་དང་སྣུམ་རིགས་ཟ་བར་མི་དགའ་བ་མ་ཟད་བསྔོ་ཚལ་རིགས་འགའ་ཤས་ལ་ཡང་ཡོལ་གང་ཐུབ་བྱེད་ཀྱི་ཡོད་པས་ངེད་བཟའ་ཚང་གཉིས་ཀས་ནམ་རྒྱུན་ཟ་མའི་སྐོར་ལ་དུས་ཚོད་གཏོང་གི་ཡོད། སྔ་དགོང་ཟ་མའི་སྐབས་སུ་དུས་ཚོད་མང་ཤོས་གཏོང་གི་ཡོད་ལ། ཕྱི་དྲོ་ནང་དུ་སླེབས་མ་ཐག་སློབ་གྲྭ་ནས་ཉིན་གུང་ཟ་མ་ཡག་པོ་ཟོས་ཡོད་མེད་ནན་འདྲི་བྱེད་ཀྱི་ཡོད། དེ་བཞིན་དགེ་རྒན་ཚོ་ལ་ཡང་ངའི་ཕྲུ་གུས་ཟ་མ་ལ་དོ་སྣང་མི་བྱེད་པས་ཐུགས་སྣང་མང་ཙམ་གནང་རོགས་ཞེས་ཆེད་མངགས་ཞུས་མྱོང་། ཤིང་ཏོག་རིགས་ཡོད་ཚད་ལ་དགའ་ཞིང་མཚམས་རེར་ཞོགས་ཇ་ཡང་ཤིང་ཏོག་རྐྱང་བས་ཆོག་ཅེས་བཤད་ངེས་ཀྱང་། ངེད་བཟའ་ཚང་གཉིས་ཀས་ཁྱེད་རང་དབྱིན་ཇིའི་ཕྲུ་གུ་མ་རེད་ཅེས་ཀུ་རེས་ལན་འདེབས་ཀྱི་ཡོད། དེ་ལྟར་ཟ་མ་ལ་དང་འདོད་ཆེ་བ་དེ་བརྙན་འཕྲིན་ལ་དབྱིངས་ཞུགས་པའི་རྒྱུ་གཙོ་བོ་ཞིག་ཏུ་གྱུར་སོང་བ་འདྲ། འགུལ་རིས་བརྙན་འཕྲིན་ལ་མགོ་འཁོར་ན་མདུན་དུ་ཟ་མ་ཅི་ཞིག་བཞག་ཡོད་མེད་ལ་དེ་འདྲ་སྣང་བ་མི་གཏོང་ལ། ཤིང་ཏོག་རེ་ཡོད་ན་མཚམས་རེར་ཟ་བ་ལས་ཟ་མ་ལ་མིག་ཙམ་ཡང་མི་ལྟ། ཡིན་ན་ཡང་ངེད་བཟའ་བ་གཉིས་ཀས་ཅི་ཞིག་སྤྲད་ཀྱང་བརྙན་འཕྲིན་ལ་ལྟ་བཞིན་ཟ་རྐྱང་མིད་རྐྱང་བྱེད་ངེས། དེ་ལྟར་ལོ་གཅིག་གཉིས་རིང་ཟ་མ་མི་ཟ་བའི་དཀའ་ངལ་སེལ་ཐུབ་པ་འདྲ་བོ་རེད། ཡིན་ན་ཡང་དཀའ་ངལ་གཞན་ཞིག་ལྷག་ཡོད་པ་ནི་བརྙན་འཕྲིན་ལ་དབྱིངས་ཞུགས་པ་དེ་རེད། བརྙན་འཕྲིན་ལ་ལྟ་བར་གོམས་པས་རྒྱ་གར་གྱི་སྐད་ལ་བྱང་ཆ་ལྡན་ཞིང་། རྒྱ་གར་སུ་ལ་ཡང་བརྡ་སྤྲོད་ཀྱི་གཞུང་ལུགས་དང་མཐུན་པའི་སྐད་ཆས་ཁ་བརྡ་བྱེད་པས་མི་ཚང་མ་ཧང་ནག་པོ་སང་འགྲོ། ཡུལ་མི་འགའ་རེས་ལོ་ན་བཞི་ཙམ་གྱི་བྱིས་པ་ཞིག་གིས་སྐད་ ཆ་དེ་འདྲ་བཤད་ཐུབ་ཀྱང་ལོ་ངོ་མང་པོ་རྒྱ་གར་སྤྱི་ཚོགས་སུ་བསྡད་པའི་བོད་པ་ཚོས་ རྒྱ་གར་སྐད་ཡག་པོ་མི་ཤེས་པ་ག་རེ་རེད་ཅེས་ཚ་འདྲི་བྱེད་མྱོང་། ངས་དེ་དག་ཡོན་ཏན་ཞིག་ཏུ་མ་རྩིས་པ་མིན་ན་ཡང་། ན་ཚ་ཞིག་ཏུ་ཡང་མཐོང་གི་འདུག་པས་ཅིས་ཀྱང་ཐབས་ལམ་ཞིག་བཙལ་དགོས་པ་རེད་སྙམ། ངས་མུ་མཐུད་དྲ་ཉུལ་བྱེད་པས་གོ་རིམ་བཅུ་གཅིག་ཅན་གྱི་ཐབས་ལམ་ཞིག་བསྟན་འདུག
གོ་རིམ་དང་པོ།
“བྱིས་པ་རྣམས་ལ་བརྙན་འཕྲིན་ནི་སྲོག་ལྡན་ཞིག་མིན་པ་དེ་གསལ་བཤད་བྱོས། བརྙན་འཕྲིན་ལ་ལྟ་བ་དེས་ཕྱིར་ཡོང་མེད་པའི་བྱ་འགུལ་དང་འཚོ་བའི་ཁྲོད་ཀྱི་བྱེད་སྒོ་གཞན་དག་ཤོར་འགྲོ་བ་དང་། བརྙན་འཕྲིན་ལྟ་བའི་དུས་ཚོད་ལ་སྟངས་འཛིན་བྱེད་དགོས་པ་འགྲེལ་བཤད་བྱོས། བརྙན་འཕྲིན་ལ་སུན་སྣང་མེད་པ་དང་། ཁ་གཏད་མེད་པ། མིའི་རྒྱུན་ལྡན་འཚོ་བའི་ཁྲོད་ཀྱི་བློ་གྲོས་མེད་པས་བྱིས་པ་ཚོ་ནི་ད་གཟོད་འཇིག་རྟེན་གྱི་མི་ཡོད་ཚད་ཀྱི་ལྟ་ས་ཡིན་པ་ར་སྤྲོད་བྱོས།”
བརྙན་འཕྲིན་ནང་གི་མེ་མདའ་རྒྱག་པའི་བྱ་སྤྱོད་དང་འཛིང་རེས་བྱེད་པའི་བྱ་སྤྱོད་སོགས་ལ་ལད་མོ་ཡང་ཡང་བྱེད་པ་མ་ཟད། གདོན་འདྲེ་སོགས་འཇིགས་རུང་གང་ཞིག་གིས་ཉམ་ཆུང་ཟ་བར་བྱེད་པ་སོགས་ཀྱི་མཚམས་ནས་ངས་ནམ་རྒྱུན་བརྙན་འཕྲིན་ནི་རྫུན་མ་ཡིན་པ་གསལ་བཤད་བྱེད་ཀྱི་ཡོད། ཉིན་ཞིག་བརྙན་འཕྲིན་ནས་གདོན་འདྲེ་ཞིག་གིས་བྱིས་པ་ཞིག་གི་སྐེ་བཙིར་ནས་འཆི་ལ་ཉེ་བ་ཞིག་བསྟན་པས་ངའི་བྱིས་པས་མིག་ཆུ་བཏང་སོང་། སྐབས་དེར་ངས་ཁ་པར་དུ་བརྙན་ཐུང་འགའ་སྒྲིག་ནས་བརྙན་འཕྲིན་ནང་གི་ཡོད་ཚད་རྫུན་བཟོས་ཡིན་པ་གསལ་བཤད་བྱེད་པ་ཡིན། དེ་ནས་ཉིན་གཅིག་གཉིས་རིང་ལ་བརྙན་འཕྲིན་རྫུན་མ་ཡིན་པ་ཡིད་ཆེས་བྱས་སོང་། ཡིན་ན་ཡང་རིམ་བཞིན་ཡིད་ཆེས་དེ་བརླག་པ་དང་བརྙན་འཕྲིན་ནང་གི་ཕུལ་བྱུང་མི་སྣང་དག་གི་གྱོན་གོས་དང་། ཆུ་ཚོད་སོགས་འདོགས་ཆ་ལག་ཆ་རིགས་རྨི་ལམ་དུ་ཡང་རྨིས་ཀྱི་ཡོད་པ་མ་ཟད། ལུས་ཀྱི་རྣམ་འགྱུར་སོགས་ལ་དབྱིངས་ཟབ་མོ་ཞུགས་འདུག མཚམས་རེར་མི་སྣ་དེ་དག་གི་བྱ་སྤྱོད་དངོས་སུ་འཁྲབ་པ་དང་སྐད་ཆ་ཡང་ཇི་བཞིན་བཤད་ཡོང་གི་འདུག ང་ལ་སེམས་ཁྲལ་ལྷག་མ་སྐྱེས་བྱུང་། ཕྱི་རྒྱལ་ནས་འཚར་ལོངས་བྱུང་བའི་ཕྲུ་གུ་རྣམས་ལ་བོད་པའི་གོམས་གཤིས་མ་འཇགས་པ་ལ་ཡང་བསམ་ཤེས་ཏོག་ཙམ་བྱུང་།
གོ་རིམ་གཉིས་པ།
“བརྙན་འཕྲིན་ལ་ལྟ་བའི་དུས་ཚོད་ཇེ་ཉུང་དུ་ཐོངས། གསལ་བཤད་ཀྱི་བརྒྱུད་རིམ་ནས་མཉམ་དུ་བསྡད་ནས་བརྙན་འཕྲིན་ལྟ་བའི་དུས་ཚོད་རེའུ་མིག་ཅིག་བཟོས། དུས་དེབ་དང་རྒྱུན་སྤྱོད་ཤེས་བྱ་སོགས་ནས་གཟའ་འཁོར་གཅིག་རིང་གི་བརྙན་འཕྲིན་ལེ་ཚན་གྱི་རེའུ་མིག་ཅིག་ཁྱེར་ཡོང་ནས་བྱིས་པ་སོ་སོས་དགའ་ཤོས་ཀྱི་ལེ་ཚན་དེ་བདམས་བཅུག་དགོས། ལེ་ཚན་དེ་ནི་བྱིས་པ་དེས་ལྟ་ཆོག་པའི་བརྙན་འཕྲིན་ལེ་ཚན་ཁོ་ན་ཡིན་པ་གསལ་བཤད་བྱོས། དེ་དང་མཉམ་དུ་ཉིན་རེར་ཆུ་ཚོད་༡ནས་༢རིང་ལྟ་ཆོག་པ་གཏན་ཁེལ་དང་། (དམིགས་བསལ་གུང་གསེང་མིན་དུས་དང་དགོང་མོ) གཏན་ཁེལ་ལས་བདའ་མི་ཆོག་པ་གསལ་བཤད་བྱོས། ལེ་ཚན་འགའ་རེ་དུས་ཚོད་གཅིག་གཉིས་ནང་དུ་ཡང་རྫོགས་ཀྱི་མེད་ན་གཏན་ཁེལ་གྱི་དུས་ཚོད་ནང་ལ་རྫོགས་ཐུབ་པའི་ལེ་ཚན་ཞིག་འདེམས་སུ་བཅུག”
གོ་རིམ་འདི་བློར་བབས་བྱུང་། ངས་ད་ལྟ་བར་དུ་དུས་ཚོད་གཅིག་གཉིས་ནང་ལྟ་ཐུབ་པའི་ལེ་ཚན་ཞིག་འདེམས་བཅུག་མྱོང་མེད། བརྙན་འཕྲིན་རྒྱང་སྒྱུར་དེ་བྱིས་པའི་ལག་པར་བཞག་པ་མ་ཟད་འགུལ་རིས་བརྙན་འཕྲིན་ཁག་གི་སྐུད་ལམ་ཨང་གྲངས་ཡང་གསལ་བོ་བཤད་ཡོད། བྱིས་པས་རེས་མོས་ཀྱིས་ལྟ་བས་རྫོགས་ཞེས་པའི་ས་མཚམས་ཤིག་གཏན་ནས་མེད་སོང་བ་འདྲ། དོ་དགོང་དྲ་ཉུལ་བྱས་པའི་ལག་ཡོང་ཡང་སྐད་ཆ་འདིས་ཆོག་པར་བྱ་སྙམ་བྱུང་།
གོ་རིམ་གསུམ་པ།
“བརྙན་འཕྲིན་སྒོ་རྒྱོབས། ལེ་ཚན་དེ་མ་ཐོན་བར་དུ་བརྙན་འཕྲིན་སྒོ་ཕྱེ་མ་བཅུག ལེ་ཚན་དེ་སྟོན་དུས་འུར་ཟིང་མེད་པར་ལྷིང་འཇགས་ཀྱིས་ལྟ་རུ་བཅུག འུར་ཟིང་གིས་ཕྲུ་གུའི་དོ་སྣང་ལ་བར་ཆད་འགྲོ་བ་དང་ལྟ་བཞིན་པའི་ལེ་ཚན་དེ་དགའ་ཤོས་ཤིག་མིན་པའི་དབང་དུ་བཏང་ན་ཡང་དོ་སྣང་དམིགས་བསལ་སླེབས་འཇུག་གི་རེད། ཐབས་ལམ་གཞན་ཞིག་ནི་བརྙན་འཕྲིན་གྱི་གློག་སྒོ་སྟངས་འཛིན་ཐུབ་ས་ཞིག་ལ་འཇོག་དགོས། དེས་ནི་ཉིན་རེའི་བརྙན་འཕྲིན་ལྟ་བའི་དུས་ཚོད་ལ་མ་ཐོན་བར་དུ་སྟངས་འཛིན་ཐུབ་ངེས།”
གོ་རིམ་འདིས་ངེད་བཟའ་བ་གཉིས་ཀའི་ནོར་འཁྲུལ་ཞིག་ལ་མཛུབ་མོ་འཛུགས་བཞིན་པ་འདྲ་བའི་ཚོར་སྣང་བྱུང་། ངའི་བྱིས་པས་བརྙན་འཕྲིན་སྒོ་ཕྱེ་ཐུབ་པ་མ་ཟད་འོད་སྡེར་དང་ཟེར་སྡེར་སོགས་ཚང་མ་སྟོན་ཤེས་ཀྱི་ཡོད། ཁ་པར་དང་གློག་ཀླད་སོགས་ནས་བརྙན་དང་པར་རིས་ཚང་མ་སྒྲིག་སྦྱོར་ཤེས་ཀྱི་ཡོད། ཤེས་པ་དེ་ཡང་རང་བཞིན་གྱིས་ཤེས་པ་མ་ཡིན་པར་རེ་རེ་བཞིན་བསླབ་ནས་ཤེས་པ་རེད། ད་བར་སྟངས་འཛིན་བྱེད་མི་ཐུབ་པ་དང་བྱེད་དཀའ་བའི་ཚད་ཐིག་འདི་ཡང་བརྒྱུད་རིམ་དེ་དག་ནས་ཡོང་བ་འདྲ། གལ་སྲིད་གློག་སྒོ་དེ་མཐོ་ས་ཞིག་ན་ཡོད་ན། ཏན་ཏན་བསམ་བློ་གཏོང་ས་ཞིག་རེད་སྙམ།
གོ་རིམ་བཞི་བ།
“ཁྱིམ་ཚང་གི་རྒྱུན་འཇགས་གོམས་གཤིས་ལ་འགྱུར་བ་གཏོང་བ། ཚང་མ་གཅིག་གི་ཆེད་དུ་ཡང་ན་གཅིག་ཚང་མའི་ཆེད་དུ་ཞེས་པའི་གཏམ་དཔེ་ལྟར། བློས་གཏོང་གི་ཚད་ཐིག་གཅིག་གིས་སྐད་ཆ་བཤད་ན་ཁྱིམ་ཚང་ནས་བརྙན་འཕྲིན་མེད་པར་བཟོ་རྒྱུ་དེ་རེད། རེད། སུ་ལ་ཡང་འདྲིས་པ་བློས་གཏོང་གི་དཀའ་ངལ་ཡོད་པ་རེད། ཡིན་ཡང་ཁྱིམ་ཚང་ཞིག་ལ་མཚོན་ན་དེ་ལས་ཀྱང་གལ་ཆེ་བ་ནི་འཆར་གཞི་ཞིག་མགོ་བརྩམས་དགོས་པ་དེ་རེད། ཁྱིམ་ཚང་གཞན་དག་དང་ཡང་ན་གྲོགས་པོ་སོགས་སུ་བརྙན་འཕྲིན་བཅོལ་ནས་ཟླ་བ་གཅིག་ཙམ་རིང་ནང་མི་ཚང་མས་རྒྱུན་འཇགས་གོམས་གཤིས་ལ་འགྱུར་བ་ཞིག་ཐོངས་དང་། དེ་ནས་དཀའ་ངལ་གྱི་རྩ་བ་དེ་ཤེས་ཐུབ། འདི་ནས་གསལ་བརྡ་ཞིག་ལ། སྐབས་དེ་དག་ཏུ་དྲ་སྒོ་ངེས་པར་དུ་རྒྱོབས། དེ་དང་མཉམ་དུ་དྲ་ཐོག་རོལ་རྩེད་སོགས་འཕྲུལ་ཆས་ཀྱི་རྩེད་མོ་ཡོད་ཚད་ཐག་ཉེ་ལ་ཁྱེར་མ་ཡོང་། དེའི་ཚབ་ཏུ་སྲོལ་རྒྱུན་དམངས་ཁྲོད་ཀྱི་རྩེད་མོ་དང་། ཁེ་དང་མཚར་གཏམ་སོགས་མཉམ་འདུས་རང་བཞིན་གྱི་རྩེད་མོ་ལ་ཞུགས་ཐུབ་པར་འབད་བརྩོན་བྱོས།”
གོ་རིམ་འདིས་ང་ལ་འདས་དོན་མང་པོ་ཞིག་དྲན་གསོ་བཏང་སོང་། ང་ཆུང་ཆུང་ཡིན་དུས། ཁེ་བཤད་རེས་དང་གླུ་ཤགས་ལེན་རེས། ཐུར་མ་འདེགས་རེས། རྐང་རྡོ་འཕེན་རེས། ཐག་མཆོངས་རྒྱག་རེས་སོགས་ཁྱིམ་ཚང་དང་སྡེ་མང་ཚོགས་ས་ན་རྩེད་མོ་འདྲ་མིན་རྩེད་རྒྱུ་ཡོད། རྩེད་མོ་དེ་དག་གི་གོ་རིམ་ཁྲོད་ནས་ང་འཚར་ལོངས་བྱུང་བ་ ཡིན་ལ་སྐབས་དེ་དག་ཏུ་མི་གཅིག་གིས་རྩེད་མོ་ཞིག་རྩེད་ཐབས་མེད་པ་དང་འདྲ་བར་ངེས་པར་དུ་རོགས་པ་འཚོལ་གྱིན་ཡོད། ད་ལྟའི་བྱིས་པ་འདི་དག་ལ་རོགས་པ་འཚོལ་བའི་བསམ་བློ་དང་གོམས་གཤིས་ཅི་ཡང་མེད་ལ་དགོས་མཁོ་ཡང་མེད་པ་འདྲ། རྒྱུ་མཚན་ལས་སླ་མོ་རེད། ཆ་རྐྱེན་ཡོད་པས་རེད། བརྙན་འཕྲིན་དང་ཁ་པར། རོལ་རྩེད་འཕྲུལ་ཆས་སོགས་འདྲ་མིན་སྣ་ཚོགས་ཡོད་པས་རང་རང་ས་ནས་གང་ཞིག་ལ་མགོ་འཁོར་པས་འཁྲིས་ཀྱི་ཕ་མ་དང་གྲོགས་པོ་སོགས་ལ་སྣང་བ་མི་གཏོང་། མཚམས་རེར་བཤད་པའི་སྐད་ཆ་ཡང་མི་གོ བརྙན་འཕྲིན་དང་དྲ་ལམ་སོགས་མེད་པར་གཏོང་བའི་གོ་རིམ་འདི་ལག་ལེན་བྱེད་མི་ཐུབ་ན་ཡང་། ཉིན་རེར་ནང་མི་ལྷན་འདུས་ཀྱི་རྩེད་མོའི་དུས་ཚོད་ཅིག་ཅིས་ཀྱང་གོ་སྒྲིག་བྱེད་དགོས་པ་འདྲ།
གོ་རིམ་ལྔ་བ།
“ཉལ་ཁང་ནང་དུ་བརྙན་འཕྲིན་མ་འཇོག རྒྱུ་མཚན། བརྙན་འཕྲིན་ནི་རིན་སྤྲད་ནས་ཉོས་པའི་ཅ་ལག་ཅིག་རེད། རང་གི་བྱིས་པ་དང་ཕན་ཚུན་འཁང་ར་བྱེད་པའི་དཀའ་ངལ་ལས་གྲོལ་ཐབས་ཙམ་བཤད་པ་ལས། བརྙན་འཕྲིན་ཉལ་ཁང་དུ་རྩ་བ་ནས་འཇོག་མ་ཆོག་པ་ཡང་མ་རེད། སྤྱིར་བཏང་ཉལ་ཁང་ནི་ངལ་གསོ་ས་ཞིག་རེད། ལྷིང་འཇགས་བག་ཕེབས་ཀྱི་གནས་དེ་ཡང་ཡིན་དགོས། བརྙན་འཕྲིན་གྱིས་ཁྱེད་ལ་ཞི་བདེ་བག་ཕེབས་ཀྱི་ཚོར་སྣང་ཅི་ཡང་སྤྲོད་མི་ཐུབ། དམིགས་བསལ་བྱིས་པའི་ལེ་ཚན་མིན་པ། ཁོང་ཚོའི་ནུས་སྟོབས་དང་སྐྱེས་འཕེལ་སྐོར་གྱི་ལེ་ཚན་དེ་འདྲ་ཡང་མིན་ན་དེ་བས་ནང་དུ་མི་འཇོག་པར་སྟངས་འཛིན་བྱེད་བདེ་ས་ཞིག་ལ་འཇོག་དགོས། གལ་སྲིད་ཁྱེད་ལ་ནང་མི་མང་པོ་ཡོད་ན་ལྟ་ཕྱོགས་དགའ་ཕྱོགས་ལ་རྩོད་པ་ཡོང་སྲིད་པས་བརྙན་འཕྲིན་གཅིག་གིས་མི་ཆོག་པའི་བསམ་བློ་ཡང་འཁོར་སྲིད། ཡིན་ན་ཡང་ཕན་ཚུན་བསམ་ཤེས་དང་དགའ་ཕྱོགས་བརྗེ་རེས་ནི་བྱིས་པ་རྣམས་ལ་ཁྲིད་དགོས་པའི་ཤེས་བྱ་གཙོ་བོ་གཉིས་ཡིན།”
གོ་རིམ་འདི་ཀློག་དུས།“ཨ་མའི་བརྙན་འཕྲིན་སྟོན་” ངས་རང་གི་བྱིས་པའི་སྐད་ཆ་ཞིག་ཡང་ཡང་ཐོས་ཀྱི་འདུག ངའི་བྱིས་པ་རིག་རྒོད་ཅིག་ཡིན། གླ་རྔན་ཟ་འདོད་པ་དང་ཡང་ན་ཨ་མར་རེ་དགོས་པའི་དོན་དག་རེ་ཡོད་ཚེ་“ཨ་མའི་བརྙན་འཕྲིན་སྟོན་ན་་་་་”ཞེས་ང་ལ་ཆ་རྐྱེན་འདོན་ངེས་རེད། སྐབས་འདིར་ཨ་མའི་བརྙན་འཕྲིན་ཞེས་པ་ནི་བོད་སྐད་ཀྱི་ལེ་ཚན་ཁག་རེད། བོད་སྐད་ལེ་ཚན་གྱིས་ང་ཚོ་ཕ་ཡུལ་གྱི་ཉེ་སར་ཁྲིད་ཀྱི་ཡོད་པས་ང་ལ་བརྙན་འཕྲིན་ལྟ་བའི་དུས་ཚོད་ཅིག་བྱུང་ན་བོད་སྐད་ལ་ལྟ་བཞིན་ཡོད།
ལེ་ཚན་འདི་བཀླགས་རྗེས་ང་ཚོར་ངེས་པར་དུ་བརྙན་འཕྲིན་དགོས་དོན་ག་རེ་ཡིན་ནམ་སྙམ་བྱུང་། བསམ་བློ་ཞིག་བཏང་ན་རང་ཉིད་ཨ་མ་ཆགས་པ་ནས་ལོ་གསར་སྐབས་མ་གཏོགས་བརྙན་འཕྲིན་ལ་བལྟས་ནས་དུས་ཚོད་ལྷོད་ལྷོད་ཅིག་སྐྱེལ་བ་དྲན་གྱི་མི་འདུག ལོ་གསར་དགོང་ཚོགས་ལ་ལྟ་བའི་སེམས་འདུན་བོར་མ་མྱོང་བ་ནི་ཁྱིམ་ཚང་ལ་བརྙན་འཕྲིན་ཞིག་དགོས་པའི་རྒྱུ་མཚན་གཅིག་ཡིན་པ་འདྲ། བྱིས་པ་ལོ་གཉིས་ལ་སོན་དུས་དུད་འགྲོ་སེམས་ཅན་ངོ་སྤྲོད་དང་། ཁ་དོག་ངོ་སྤྲོད། གྲངས་ཀ་རྩི་སྟངས་སོགས་ཀྱི་འོད་སྡེར་བསྟན་ནས་འཚར་ལོངས་ལ་རོགས་འདེགས་བྱས་མྱོང་། ཡིན་ན་ཡང་ད་བར་བྱིས་པའི་དགའ་ཕྱོགས་ཀྱི་ངོས་ནས་ཡིན་ནམ་ཡང་ན་ངེད་བཟའ་གཉིས་ཀས་སྣང་མེད་ཤོར་བ་ཡིན་མ་ངེས་ཀྱང་། གང་ལྟར་རོགས་འདེགས་དེ་རྒྱུན་སྐྱོང་ཐུབ་མི་འདུག དུས་ཚོད་ནམ་ཞིག་ནས་རྒྱུན་སྐྱོང་མ་ཐུབ་པ་ཡང་བཤད་རྒྱུ་མི་འདུག
གོ་རིམ་དྲུག་པ།
“རླངས་འཁོར་ནང་དུ་གཟུགས་མཐོང་འཕྲུལ་ཆས་སོགས་མ་འཇོག ཕ་མ་ཚོས་རླངས་འཁོར་དུ་གཟུགས་མཐོང་འཕྲུལ་ཆས་བཞག་ནས་བྱིས་པ་ཚོ་སེམས་གཡེང་དུ་བཅུག་པ་ནི་སེམས་འགུལ་ཐེབས་པ་ཞིག་རེད། ཡིན་ན་ཡང་རྒྱ་ལམ་དུ་འཁྱམ་བསྐྱོད་བྱེད་པ་དང་རླངས་འཁོར་དུ་འཆམ་འཆམ་ལ་འགྲོ་བ་སོགས་ནི་བྱིས་པ་ཚོའི་འབྲི་རྩལ་དང་། ཀློག་རྩལ། ལུས་རྩལ་སོགས་མདོར་ན་བྱིས་པ་རྣམས་ཀྱི་དབང་བོ་འཚར་ལོངས་ལ་རོགས་འདེགས་བྱེད་པའི་དུས་ཚོད་ཡག་ཤོས་ཤིག་རེད། དུས་ཚོད་དེ་དག་ཏུ་ཕ་མ་དང་མཉམ་དུ་སྐད་ཆ་བཤད་པ། གླུ་གཞས་ལ་ཉན་པ། སྒེའུ་ཁུང་ཕྱི་རོལ་གྱི་ཡུལ་ལྗོངས་ལ་རོལ་བ་སོགས་ནི་རང་བྱུང་ཁམས་བརྩེ་བ་མྱོང་སྟངས་ཤིག་ཀྱང་རེད། དེ་ལ་འགྲོ་སོང་ལྷག་མ་མེད་ལ་ལྟ་རྟོགས་ལྷག་མ་ཡང་དགོས་མཁོ་མེད།”
ཚན་པ་འདི་ཀློག་དུས་ཁོར་ཡུག་གི་ཆ་ནས་ཡང་ན་འཚོ་བ་རོལ་སྟངས་ཀྱི་ཆ་ནས་ང་ཚོ་དང་དེ་འདྲ་འཕྲོད་པོ་མ་བྱུང་། ཡིན་ན་ཡང་ངའི་བྱིས་པ་ཆུང་ཆུང་ཡིན་དུས་བྱེའུའི་སྐད་ལ་ཉན་རྒྱུར་དགའ། གཙང་འགྲམ་དང་ནགས་གསེང་དུ་འགྲོ་རྒྱུར་དགའ། སྤང་ཐང་ནས་སྤོ་ལོ་རྩེད་རྒྱུར་དགའ། ཕྱེ་མ་ལེབ་བདའ་རྒྱུར་དགའ། རྩྭ་དང་མེ་ཏོག་འཐུ་རྒྱུར་དགའ། རྡོ་ཆས་སྒྲིག་ནས་ཟ་མ་བཟོ་ཁུལ་བྱེད་རྒྱུར་དགའ། དབྱིག་པ་ཆུང་ཆུང་དག་སྒྲུག་ནས་ཁང་པ་ལས་རྒྱུར་དགའ། ཡིན་ན་ཡང་འབྲི་ཀློག་གི་མགོ་བརྩམས་པ་ནས་ངེད་བཟའ་ཚང་གཉིས་ཀས་དཔེ་ཆ་དང་འབྲི་དེབ་ཐོག་ལ་ཤུགས་སྣོན་རྒྱག་བཞིན་པ་ལས་ཕྱི་རོལ་དུ་འཆམ་འཆམ་ལ་ཁྲིད་པའི་དུས་ཚོད་དེ་ཤོར་ཡོད་པ་འདྲ། ཐ་ན་གཟའ་ཉི་མ་དང་གུང་གསེང་ལ་ཡང་དུས་ཚོད་མང་ཆེ་བ་བརྙན་འཕྲིན་གྱི་མདུན་ནས་སྐྱེལ་གྱི་ཡོད། ཚན་པ་འདིས་ཤོར་མི་ཉན་པའི་དུས་ཚོད་ཅིག་དྲན་གསོ་གཏོང་གི་འདུག
གོ་རིམ་བདུན་པ།
“བདམས་ཀ་གཞན་པ་མཁོ་སྤྲོད་བྱོས། བྱིས་པ་ཚོས་ཉི་མ་རེ་རེ་འཇིག་རྟེན་གྱི་བྱ་དངོས་ལ་སློབ་སྦྱོང་བྱེད་དགོས་པ་རེད། ངེས་པར་དུ་ཤེས་དགོས་པ་ཞིག་ལ་སློབ་སྦྱོང་དེ་དག་ནི་དངོས་སུ་མཐོང་བ་དང་རེག་པ། བཀོལ་བ་སོགས་སྦྱོང་གོམས་མྱོང་གསུམ་ཁྲོད་ནས་ཐོབ་པ་ལས་བཤད་སྒྲོས་དང་ཡང་ན་བརྙན་འཕྲིན་བརྒྱུད་ལམ་སོགས་ནས་ངོ་མི་ཤེས་པ་སེམས་ལ་བཟུང་། བྱིས་པ་ཚོས་གང་ཞིག་ལ་སྦྱོང་གོམས་དང་ངོ་ཤེས་གཏོང་བར་ཕ་མའི་ངོས་ནས་རོགས་རམ་བྱེད་དགོས་པ་རེད། བྱིས་པའི་དགའ་ཕྱོགས་ལ་རྒྱབ་སྐྱོར་བྱེད་དགོས་པ་རེད། རྩེད་ཆས་སོགས་བྱེད་སྒོ་སྣ་ཚོགས་ཀྱི་ཆ་རྐྱེན་མཁོ་སྤྲོད་བྱེད་ཐུབ་དགོས། རྩེད་ཆས་དེ་དག་བླུགས་སའི་ཆ་སྒམ་དང་འཇོག་ས་ཡང་མཁོ་སྤྲོད་ཐུབ་དགོས།
དཔེར་ན།
ཚན་རིག་པའི་ཅ་ལག་དང་ཚོད་ལྟའི་ཡོ་བྱད། གློག་ཆས་ཡོ་བྱད། གནམ་གཤིས་བརྟག་དཔྱད་ཀྱི་ཡོ་བྱད། རང་བྱུང་ཁོར་ཡུག་རྟོགས་ཞིབ་ཡོ་བྱད། ས་ཆུ་མེ་རླུང་སོགས་ཀྱི་ངོ་སྤྲོད་ཡོ་བྱད། རོལ་ཆ་རིགས།
ལག་ཤེས་དང་ལག་རྩལ་ཡོ་བྱད། རི་མོ་འབྲི་བྱེད་དང་རྒྱུ་ཆ།
མིག་མང་རྡེའུ། ཤོག་འཕེན་རྩེད་ཆས། ཁང་པ་རྩིག་བྱེད། ཐབ་ཚང་གི་ཅ་ལག རླངས་འཁོར་དང་མེ་འཁོར་རིགས།
རྟ་ཟོག་སེམས་ཅན་ངོ་སྤྲོད།
བྱིས་པའི་ཀློག་དེབ་སྣ་ཚོགས། ལོ་ཚོད་ལ་དཔག་པའི་ཀློག་དེབ་འབྲི་དེབ། སློབ་ཚན་དང་ལོ་རིམ་ལ་དཔག་པའི་ཀློག་དེབ་འབྲི་དེབ།”
གོ་རིམ་འདི་བཀླགས་རྗེས། ངས་ནུབ་ཕྱོགས་ཀྱི་བྱིས་པ་ཚོ་དང་བོད་པའི་བྱིས་པ་ཚོ་སྡུར་དགོས་བྱུང་། ནུབ་ཕྱོགས་ནས་བྱིས་པའི་ཆ་རྐྱེན་ལ་ལྟ་རྟོགས་བྱེད་མཁན་ཡང་ཡོད་པ་རེད། བོད་པའི་སྤྱི་ཚོགས་སུ་དེ་ལྟར་བཙན་ཤེད་དང་ལྟ་རྟོགས་བྱེད་མཁན་མེད་ན་ཡང་། ད་ལྟའི་ཕ་མ་ཚོས་གང་ཐུབ་ཅི་ཐུབ་ཀྱིས་བྱིས་པའི་ཡོ་བྱད་དང་རྩེད་ཆས། སློབ་ཆས་སོགས་མཁོ་སྤྲོད་གནང་ཡོད་པ་ཁྱིམ་ཚང་སོ་སོ་ན་མཐོང་རྒྱུ་ཡོད། ཡིན་ན་ཡང་མཚམས་ལན་རེར་རིགས་དེ་དག་ནི་ཕ་མའི་འགན་འཁུར་དང་དམིགས་ཡུལ་གཙང་མ་ཞིག་གིས་ཉོས་པ་མིན་པར། ལད་ཟློས་དང་ཡང་ན་རང་གིས་བྱིས་པས་གཞན་གྱི་རྩེད་ཆས་མ་འཕྲོག་པའི་ཆེད་དུ་ཉོས་པ་རེད། ཉོས་པ་ནས་ལས་འགན་རྫོགས་སོང་བ་རེད་ལ། དེ་ངོ་སྤྲོད་དང་བཀོལ་སྤྱོད་ལ་དེ་འདྲ་ཁ་ཡ་མི་བྱེད། ནམ་ཞིག་རྩེད་ཆས་རླངས་འཁོར་ཞིག་གི་འཁོར་ལོ་ལྟ་བུ་ཞིག་ཆགས་སོང་ན། རྗེས་མ་ནས་རྩེད་ཆས་མི་ཉོ་བའི་འཇིགས་སྐུལ་ཡང་བྱེད་ངེས། ཕ་མ་སུ་ཞིག་གིས་དེ་ཆགས་འགྲོ་བ་དང་ཆགས་པའི་རྒྱུ་མཚན། མི་ཆགས་པའི་ཐབས་ལམ། ཆགས་སོང་ན་ག་རེ་བྱུང་གི་ཡོད་པ། མ་ཆགས་གཉར་ཚགས་ཐུབ་ན་ཕན་ཐོགས་ག་རེ་ཡོད་པ་་་་་གནས་ལུགས་མང་པོ་ཞིག་ཤེས་ན་ཡང་འགྲེལ་བཤད་རྒྱག་པའི་གོམས་གཤིས་མེད། ཕ་མ་ལ་ལས་ད་དུང་རང་གི་བྱིས་པའི་ལག་པར་ཐལ་ལྕག་ཚ་ཐག་ཆོད་ཅིག་གཞུས་ཡོད་ངེས། དྲང་མོ་བཤད་ན་བྱིས་པའི་ཀུན་སློང་ན་རླངས་འཁོར་བཅག་བསམ་པ་ཞིག་ཡོད་མི་སྲིད། མ་ཤེས་པ་ནི་ཤུགས་ཀྱིས་བརྡབ་ན་ཆགས་འགྲོ་བ་དེ་མ་ཤེས་པ་རེད། ཕ་མས་དེ་གསལ་བཤད་བྱེད་དགོས་པ་འདྲ། དེ་ལྟར་བོད་པའི་ཕ་མ་ཚོའི་ངོས་ནས་བྱིས་པར་རྒྱབ་སྐྱོར་དང་སློབ་སྦྱོང་སྤྲོད་སྟངས་གཉིས་ཀར་དོ་སྣང་དགོས་རྒྱུ་གལ་ཆེན་རེད་སྙམ་བྱུང་། མཚམས་རེར་བྱིས་པ་གཉོར་སྐྱོང་གི་དེབ་དང་དྲ་རྒྱ་ཀློག་དུས་ད་གཟོད་འདི་རིགས་ལ་དྲན་གསོ་ཡང་ཡང་གཏོང་གི་འདུག
གོ་རིམ་བརྒྱད་པ།
“ལུས་རྩལ་གྱི་བྱེད་སྒོ་དང་སྒེའུ་ཁུང་ཕྱི་ལོགས་ཀྱི་ཁོར་ཡུག་ལ་ལོངས་སྤྱོད་ཐུབ་པ་གནང་དགོས། ཚོང་ཁང་སྤུས་དག་ནས་ཐོན་པའི་ཅ་ལག་སྤུས་དག་སྤོ་ལོ་དང་། དབྱིག་པ་སྤོ་ལོ། བྱ་སྒྲོ། དྲ་སྤོལ། ཐག་མཆོངས། མཁའ་གཡུག་སྤོ་ལོ། ལྕགས་རྟ་ལ་སོགས་པའི་མཐུན་རྐྱེན་སྦྱར་ཏེ་གཟུགས་པོ་སྦྱོང་བརྡར་བྱེད་པར་གཞོགས་འདེགས་གནང་དགོས། དེ་བཞིན་མེ་ཏོག་ལྡུམ་རྭ་དང་། ཆུ་རྐྱལ་རྭ་བ། རྩེད་ཐང་རྭ་བ་སོགས་སུ་ཁྲིད་ནས་ཕ་མས་བྱིས་པ་དང་མཉམ་རྩེད་མཉམ་འདུག་གནང་དགོས། བྱིས་པ་གཞན་དང་མཉམ་དུ་རྩེད་པའི་སེམས་ཤུགས་སྤྲོད་དགོས་པ་དང་། གྲོགས་པོ་གྲོགས་མོ་མང་པོ་དང་མཉམ་ཞུགས་ཐུབ་པའི་གདེངས་ཚོད་སྤྲོད་ཐུབ་དགོས། ལོ་ཚོད་ཆ་མི་མཉམ་པའི་བྱིས་པ་མང་པོ་སྤྱིར་བཏང་གི་ལུས་རྩལ་བྱེད་སྒོ་ཁག་ཏུ་མཉམ་ཞུགས་དང་ཡང་ན་ཚོགས་ཁག་སྒྲིག་པ། མི་སྒེར་རེ་རེ་བྱེད་པ་བཅས་བྱིས་པའི་རྣམ་འགྱུར་དང་། འདོད་པ། དགའ་ཕྱོགས་ལ་བསྟུན་པའི་སྒོ་ནས་མཉམ་ཞུགས་གནང་འཇུག་དགོས།”
གོ་རིམ་འདིས་ངས་བྱིས་པའི་ཆེད་དུ་དུས་ཚོད་གཏོང་རྒྱུ་ཉུང་དྲགས་ཡོད་པ་གསལ་བཤད་གནང་བྱུང་། གཟའ་ཉི་མ་སོགས་གུང་གསེང་ལ་མ་གཏོགས་བྱིས་པ་འཆམ་འཆམ་དུ་དེ་འདྲ་ཁྲིད་ཀྱི་མེད། མཚམས་རེར་གུང་གསེང་དུ་ཡང་ལས་དོན་ག་གེ་མོའི་ཆེད་དུ་གཅིག་གིས་བྱིས་པ་དང་མཉམ་དུ་ནང་ནས་འདུག་པ་དང་། གཅིག་ཤོས་ལས་དོན་སྒྲུབ་པར་འགྲོ་གི་ཡོད། ནང་ནས་བསྡད་རིང་དུས་ཚོད་མང་ཆེ་ཤོས་བརྙན་འཕྲིན་མདུན་དུ་སྐྱེལ་གྱི་ཡོད། ན་ནིང་ད་ལོ་ནས་ནང་མི་ཚང་མ་དྲ་ཉུལ་ལ་གོམས་ཀྱི་འདུག བརྙན་འཕྲིན་ལྟ་བ་ལས་ཀྱང་ཉེན་ཁ་ཚ་བའི་ལམ་ཁ་ཞིག་ཏུ་བསྐྱོད་བཞིན་ཡོད་པ་འདྲ། ད་ནི་གོ་རིམ་འདི་ནས་བསླབ་བྱ་ཞིག་བླངས་ནས་སྒེའུ་ཁུང་ཕྱི་རོལ་གྱི་བྱེད་སྒོ་ཞིག་ཏུ་ནང་མི་མཉམ་ཞུགས་ཀྱི་དུས་ཚོད་རེའུ་མིག་ཅིག་ཅིས་ཀྱང་དགོས་ཀྱི་འདུག བོད་ལ་ཐུན་མོང་མ་ཡིན་པའི་གོམས་གཤིས་ཁྱད་པར་བ་ཞིག་ཡོད་པ་ནི་དགོན་པ་ཁག་ཏུ་ཡང་ཡང་འགྲོ་བ་དེ་རེད། ངའི་ཁོར་ཡུག་ཏུ་ཡང་དགོན་པ་ཡོད། མཚམས་རེར་ངས་བྱིས་པ་ཁྲིད་ནས་དགོན་པར་སོང་བ་དང་མ་ཎི་འཁོར་ལོ་བསྐོར་གྱི་ཡོད། བྱིས་པ་ཞིག་གི་ངོས་ནས་དགེ་བ་ཞེས་པའི་ཆོས་སེམས་དེ་ཡོད་མི་སྲིད་ན་ཡང་དུས་ཚོད་སྐྱེལ་སྟངས་ཡག་པོ་ཞིག་དང་བག་ཆགས་འཇོག་སྟངས་ཤིག་ཏུ་བསམ་བློ་གཏོང་གི་ཡོད། དེ་ཡང་གཏན་འཁེལ་དང་དུས་ཚོད་རེའུ་མིག་ཅིག་མེད་པས་མཚམས་རེར་འདོད་པ་ཡོད་མེད་ཅིག་གིས་ཐག་གཅོད་བྱེད་པ་འདྲ། ད་ནི་ནང་མི་གྲོས་མོལ་གྱིས་ཕྱི་རོལ་གྱི་བྱེད་སྒོ་ལ་རོལ་བའི་དུས་ཚོད་ཅིག་གཏན་འཁེལ་ཐུབ་དགོས་སོང་།
གོ་རིམ་དགུ་བ།
“ནང་མི་དང་ལྷན་དུ་ལྗོངས་རྒྱུ་ལ་སོང་། འགྲེམས་སྟོན་ཁང་དང་། སྤྱི་གླིང་། ཚན་རིག་གླིང་ག ཆུའི་སྲོག་ཆགས་གླིང་ག རི་དྭགས་སྲོག་ཆགས་གླིང་། ན་ཆུང་བྱིས་པའི་སྤྱི་གླིང་། དབྱིག་སྤོལ་རྩེད་ཐང་ཆུང་ཆུང་། གློག་བརྙན་ཁང་། མཚོ་འགྲམ་སོགས་སུ་ལྗོངས་རྒྱུ་ལ་ཁྲིད་ནས་བརྙན་འཕྲིན་དང་བར་ཐག་ཇེ་རིང་དུ་ཐོངས། མེ་འཁོར་སོགས་སུ་བསྡད་ནས་གང་ནས་མགོ་བརྩམས་ནས་འགྲོ་གི་ཡོད་པ་དང་གང་ནས་བབས་རྗེས་ཕྱིར་ལོག་དགོས་པ་བཅས་ནན་བཤད་བྱེད་དགོས། ཕྱི་ལོགས་སུ་ལྗོངས་རྒྱུ་ལ་འགྲོ་བ་དང་མཉམ་དུ་ལས་གྲྭ་ཆུང་ཆུང་རེ་སྒྲུབ་ཐུབ་པར་རོགས་རམ་གནང་དགོས། རེག་པ་དང་། ལྟ་བ། དྲི་མྱོང་བ། སྒྲ་ཐོས་པ་སོགས་ཐབས་ལམ་སྣ་ཚོགས་བརྒྱུད་ནས་བྱིས་པ་རྣམས་ཀྱིས་འཇིག་རྟེན་གྱི་བྱ་དངོས་རེ་རེ་ལ་རྒྱུས་ལོན་ཐུབ་པར་སེམས་ཤུགས་དང་སྤོབས་པ་སྤྲོད་དགོས། བརྙན་འཕྲིན་ནང་ནས་སྟོན་པའི་བྱ་དངོས་ཀྱི་བྱིས་པ་ཚོའི་ཚོར་ཤེས་ལ་འཇགས་ཐུབ་པའི་ཤེས་བྱ་ཞིག་མཁོ་སྤྲོད་མི་ཐུབ་ལ། གང་ཞིག་ཤེས་པ་དེ་ཡང་དོན་དངོས་དང་ཁ་ཐག་རིང་།”
ངའི་བྱིས་པ་ལོ་གཅིག་དང་ཕྱེད་ཀར་སླེབས་དུས་ཕ་ཡུལ་བོད་དུ་ཐེངས་གཅིག་ཁྲིད་པ་ཡིན། ཕ་ཡུལ་དུ་སླེབས་མ་ཐག་བྱིས་པ་ཧ་ཅང་སུན་སྣང་སྐྱེས་ཀྱི་འདུག ཕ་ཡུལ་གྱི་མི་དང་སྐད་བརྡ་མི་འཕྲོད་པ་མ་ཟད། ཟ་མ་དང་ཁོར་ཡུག་སོགས་ཆ་ཚང་མ་འདྲ་བ་ཞིག་ཏུ་གྱུར་བས་“ཕྱིར་ནང་ལ་ལོག་འགྲོ་”ཞེས་ཡང་ཡང་བཤད་མྱོང་། སྐབས་དེར་ངས་གཙང་འགྲམ་སོགས་སུ་ཁྲིད་ནས་སེམས་གཡེང་ཐབས་བྱས་པས་རིམ་བཞིན་གོམས་པར་གྱུར་སོང་། ངའི་ཕ་ཡུལ་གྱི་སྐད་བརྡ་དང་གོམས་གཤིས་ལ་བྱང་སོང་བ་མ་ཟད། ཁྱོ་གའི་ཕ་ཡུལ་གྱི་སྐད་བརྡ་དང་གོམས་གཤིས་ལ་ཡང་བྱང་སོང་། སྐབས་དེར་བྱིས་པ་ཆུང་ཆུང་ཚོའི་ཤེས་པ་ནི་མི་རྒན་པ་ལས་ལྡབ་འགྱུར་གྱི་མྱུར་བ་རྟོགས་བྱུང་། ང་ཚོས་གཞན་གྱི་སྐད་ཡིག་སྦྱང་བར་ལོ་ཁར་ལོ་མཐུད་མོད། བྱིས་པ་ཚོས་ཟླ་གཅིག་གཉིས་ནང་ཟིན་ཡོང་བ་མ་ཟད་སྐད་ཆའི་རྣམ་འགྱུར་དང་བཅས་པ་ཏག་ཏག་ལེན་ཐུབ་ཀྱི་འདུག ཕ་ཡུལ་ནས་ཟླ་ལྔ་ལ་བསྡད་རྗེས་ཕྱིར་ལོག་ཡོང་བ་ཡིན། རང་གནས་སུ་སླེབས་དུས་བྱིས་པས་ཕ་ཡུལ་གྱི་སྐད་ལས་བཤད་ཀྱི་མི་འདུག་པས། ཁོང་གི་སློབ་གྲོགས་ཚང་མ་ཧང་སངས་པ་དང་ཡ་མཚར་སོང་། ཁོང་ཚོས་སྐད་མ་འདྲ་བ་ཞིག་གོ་བ་ནི་མཚར་པོ་ཞིག་ཏུ་མཐོང་གི་ཡོད་པ་མ་ཟད་སྐྱིད་སྣང་དོད་ཤོས་ཤིག་ཏུ་མཐོང་གི་འདུག རྒྱུ་མཚན་བྱིས་པ་ཚང་མ་ངའི་བྱིས་པའི་མཐའ་ནས་བསྐོར་ཏེ་སྐད་ཆ་འདྲ་མིན་དྲིས་པ་དང་། སྔ་དགོང་ཐུག་དུས་དམིགས་བསལ་འཚམས་འདྲི་དང་སློབ་གྲྭ་གྲོལ་མཚམས་ལ་གཅིག་ལས་གཅིག་མགྱོགས་ཀྱིས་བདེ་མོ་འཇོག་གི་འདུག བྱིས་པ་དེ་དག་ནང་དུ་སོང་ནས་ཀྱང་གངས་དཀར་(ངའི་བྱིས་པའི་མིང་)གྱིས་ཨམ་སྐད་བཤད་ཤེས་ཀྱི་འདུག་ཅེས་རང་གི་ཕ་མ་ཚོར་གསར་འགྱུར་ཞིག་ཏུ་ཚབ་ཏུ་སྨྲ་བཞིན་འདུག གནས་སྟངས་དེའི་ཐོག་ནས་བྱིས་པ་ཚོ་གསར་བ་ཤེས་པ་ལ་དང་འདོད་ཡོད་པ་མཚོན་གྱི་འདུག དེར་བརྟེན་བྱིས་པ་ཁྲིད་ནས་ཁོར་ཡུག་མ་འདྲ་བར་སྤྲོ་འཆམ་དུ་འགྲོ་རྒྱུའི་འདུན་པ་ཡང་ཇེ་དྲག་ཏུ་བུད་སོང་། སོང་ནས་ཀྱང་ལས་གྲྭ་ཆུང་ཆུང་རེ་ཅིས་ཀྱང་སྒྲུབ་ཐུབ་ན་བསམ་བྱུང་། བྱིས་པའི་སློབ་གྲྭའི་ངོས་ནས་ཁོར་ཡུག་སྐོར་གྱི་ལས་གྲྭ་དང་སྲོག་ཆགས་སྐོར་གྱི་ ལས་གྲྭ་བཅས་ཟླ་གཅིག་གཉིས་ནང་ལ་ལས་གྲྭ་རེ་སྒྲུབ་ཀྱི་འདུག་མོད། ཕ་མའི་ངོས་ནས་ད་ལྟ་བར་དུ་སྒྲུབ་མྱོང་མེད། རྩྭ་རྐང་གཅིག་ངོ་སྤྲོད་དང་འབུ་སྣ་གཅིག་ངོ་སྤྲོད་ལེགས་པོ་ཐུབ་ན་ཡང་ཤེས་བྱ་ ཡིན་པས་དོ་སྣང་བྱེད་དགོས་པ་ཚན་པ་འདིས་དྲན་སྐུལ་བཏང་བྱུང་།
གོ་རིམ་བཅུ་བ།
“བརྙན་འཕྲིན་ལྟ་རྒྱུ་ཇེ་ཉུང་དུ་བཏང་བར་བསྟོད་བསྔགས་གནང་དགོས། བརྙན་འཕྲིན་ལ་ལྟ་བའི་འཆར་གཞི་ལེགས་འགྲུབ་བྱུང་སྟེ་བྱིས་པས་དུས་ཚོད་རེའུ་མིག་ལྟར་བརྙན་འཕྲིན་ལ་བལྟས་པ་ཡིན་ན། ཕ་མའི་ངོས་ནས་རྒྱབ་སྐྱོར་ལྷག་མ་དང་མཉམ་དུ་བསྟོད་བསྔགས་དང་བྱ་དགའ་གནང་ཐུབ་དགོས། བྱ་དགའ་དེ་ཡང་བྱེད་སྒོ་དང་འབྲེལ་བའི་ཐོག་ནས་དཔེར་ན་བྱིས་པའི་སྤྱི་གླིང་དུ་ཁྲིད་པ་དང་། ཟློས་གར་ཁང་དུ་ཁྲིད་པ། རྩེད་ཆས་ཉོ་བ། གོན་པ་གསར་བ་ཉོ་བ། དེབ་དང་སློབ་ཆས་ཉོ་བ་བཅས་ཡིན་དགོས།”
མི་ནི་སྒྱིག་ལུག་དང་ལེ་ལོའི་དབང་དུ་འགྲོ་ཆོག་ཆོག་ཅིག་རེད་འདུག སྤྱིར་བཏང་བྱས་ན་གོ་རིམ་འདི་དག་ཡོད་ཚད་ཤེས་བྱ་གསར་བ་གསར་རྐྱང་དེ་འདྲ་མིན་ན་ཡང་། མང་ཆེ་བ་ནི་མགོ་རེ་བརྩམས་རྗེས་རྒྱུན་སྐྱོང་མ་ཐུབ་པར་གཡུག་བཞག་པ་ཏག་ཏག་རེད་འདུག ཆེད་དུ་དུས་ཚོད་བཏང་ནས་དེབ་ཀློག་པ་དང་གཞན་པ་སྐད་ཆ་དྲིས་ན་ཏག་ཏག་དྲན་གསོ་དང་སྐུལ་ལྕག་ཡོང་གི་འདུག ལོ་གཅིག་གོང་ལ་ངས་“ཨ་མ་མཛངས་མ་དགེ་བའི་བཤེས་གཉེན་འདྲ་”ཞེས་པའི་དཔེ་ཆ་དེ་བཀླགས་པ་ཡིན། རང་གི་བྱིས་པའི་ཆེད་དུ་བྱེད་དགོས་པ་མང་པོ་ཞིག་སེམས་ལ་འཁོར་བ་དང་ལག་ལེན་ཡང་གང་ལ་གང་འཚམས་བྱས་པ་ཡིན། ཡིན་ན་ཡང་ད་ལྟ་ལག་ལེན་དེ་དག་དང་ཡང་ཁ་ཐག་ཇེ་རིང་དུ་འགྲོ་གི་འདུག གང་ལྟར་དེ་རིང་དྲ་ཐོག་ནས་རྙེད་པའི་གོ་རིམ་འདི་དག་གིས་ཡང་བསྐྱར་ང་ལ་སྐུལ་ལྕག་ཐེབས་བྱུང་། བྱིས་པ་ཚོའི་ཆེད་དུ་ཕ་མའི་ངོས་ནས་དུས་ཚོད་དང་ནུས་པ་སོགས་ལྷོད་གཡེང་མེད་པར་གཏོང་དགོས་ཞེས་ཡང་ཡང་སྐུལ་བྱུང་།
གོ་རིམ་བཅུ་གཅིག
“མིག་དཔེ་ཡག་པོ་ཞིག་སྟོན། དེ་ཡང་ཕ་མའི་བྱ་སྤྱོད་སྐོར་གྱི་གནད་དོན་ཞེས་གསལ་བཤད་མ་ཡིན་ན་ཡང་། ཕ་མའི་ངོས་ནས་བྱིས་པ་ཚོར་གང་ཞིག་འགྲིག་པ་དང་བྱེད་ཆོག་པར་རྣམ་འགྱུར་ག་འདྲ་ཞིག་སྟོན་གྱི་ཡོད་དམ། ཐད་ཀར་བཤད་ན་རང་ངོས་ནས་བརྙན་འཕྲིན་ལ་ཉུང་ཙམ་ལྟོས། ཡང་ན་ནང་གི་བརྙན་འཕྲིན་མེད་པར་བཟོས། ཉལ་ཁང་ནང་དུ་བརྙན་འཕྲིན་མ་འཇོག བྱིས་པའི་བྱེད་སྒོ་ཡོད་ཚད་ལ་མཉམ་ཞུགས་བྱོས། བྱིས་པའི་ལུས་རྩལ་སྦྱོང་བརྡར་བཅས་ལ་མཉམ་ཞུགས་ཀྱིས་ལྷོད་གཡེང་མེད་པར་རྒྱུན་སྐྱོང་བྱོས། དེ་ལྟར་བྱེད་ན་ཁྱེད་ཀྱིས་རང་གི་བྱིས་པ་རླབས་ཆེན་གྱི་མིག་དཔེ་ཞིག་ཏུ་གསོ་སྐྱོང་བྱེད་ཐུབ་པ་རེད་ཟེར་དཀའ་ན་ཡང་། མ་མཐའ་ཡང་རང་གི་དགའ་ཕྱོགས་དང་བསམ་ཕྱོགས་ཤིག་ཏུ་ཏག་ཏག་འགྲོ་གི་ཡོད་པ་རེད། དེ་ལྟར་བརྙན་འཕྲིན་དང་བར་ཐག་ཇེ་རིང་དུ་བཏང་བ་ནས་ཉིན་གཅིག་ལ་དུས་ཚོད་ག་ཚོད་ཙམ་ཞིག་ཡག་ཕྱོགས་སུ་གཏོང་གི་ཡོད་མེད་ལ་ཚོད་ལྟ་ཞིག་གནོངས།”
སྔོན་ཆད་ཅིག་ལ། ཕ་མ་སློང་མོ་བ་ཡིན་ན་བྱིས་པ་ཡང་སློང་མོ་བ་དང་། ཕ་མ་ཤིང་བཟོ་རྡོ་བཟོ་ཡིན་ན་དེ་དག་གི་བྱིས་པ་ཡང་དེ་འདྲ་ཡིན་ཞེས་པའི་གཏམ་དཔེ་ཞིག་གོ་མྱོང་། དེ་བཞིན་བྱིས་པ་སུ་ཞིག་གི་བྱ་སྤྱོད་མིག་ལ་མ་རན་ན་ལམ་སང་བྱིས་པ་དེའི་ཕ་མའི་མིང་ནས་བོས་ཏེ་མཉམ་དུ་འདྲུད་ཡོང་བ་ནི་ང་ཚོའི་སྤྱི་ཚོགས་ཀྱི་འགྲོ་སྟངས་རེད། གཏམ་དཔེ་དེ་དང་འགྲོ་སྟངས་འདི་དག་ནི་གོ་རིམ་མཐའ་མ་འདིའི་བསྟན་དོན་དང་ཧ་ཅང་མཚུངས་པར་སྙམ། ང་ཚོས་བྱིས་པ་རྣམས་ལ་མིག་དཔེ་ག་ཚོད་ཅིག་བཞག་ན་ཁོང་ཚོ་ཡང་དེ་བཞིན་འཚར་ཡོང་བ་རེད་སྙམ། ཐ་ན་བརྙན་འཕྲིན་ལ་ལྟ་བའི་གོམས་གཤིས་འདི་ཡང་ཕ་མ་ནས་མགོ་བརྩམས་པ་རེད་སྙམ། དེར་བརྟེན་ཕ་མ་ལ་དཀའ་ངལ་ག་ཚོད་ཡོད་ན། གནོན་ཤུགས་ག་ཚོད་ཡོད་ན། མ་ཁོམ་པ་ག་ཚོད་ཡོད་ན་ཡང་བྱིས་པའི་ཆེད་དུ་དུས་ཚོད་གཏོང་རྒྱུ་དང་བཟོད་སྒོམ་རྒྱུ་གལ་ཆེ་ཤོས་ཡིན་པ་འདྲ། ཐ་ན་སྐད་ཆ་གཅིག་བཤད་པ་དང་རྣམ་འགྱུར་གཅིག་སྟོན་པར་བསམ་བློ་ཡག་པོ་གཏོང་རན་རེད། བྱིས་པ་ཚོས་ཕ་མ་མིག་དཔེ་རུ་བཟུང་ནས་འཚོ་བའི་ཐེམ་སྐས་རེ་རེ་ལ་འཛེགས་ཡོང་གི་ཡོད།